ŽIVOT VČIEL

Zábavno-poučná rozprávka pre mladých a starých

# Vzkriesenie.

Zem na nekonečnej púti cesty Všehomírom vkročila do pásma Života. Ona, stará pútnica, predierajúc sa cez púšte Zimy a Smrti, nashromaždila na svojej vráskovitej kôre veľké bremeno ľadu a snehu.

Láskavý vládca pásma Života — Slnko, radostne privítal známu pútničku, ktorá pod ťarchou útrap boľastne vzdychala. Jeho ohnivý zrak dal jej sily, aby striasla so seba okovy, ukuté jej ukrutným vládcom Zimou.

Ligotavý sneh, sťa najzručnejšie vybrúsený kryštal, strácal nielen na lesklosti, ale i na sile. Tratil sa v podobe špinavej vody, ktorá sa ukrývala pod jeho bielym plášťom.

Úbohá starena, pod láskavým zrakom Slnka, ako odčarovaná za­čala mladnúť.

Nestačila sa ani celkom očistiť od stôp prežitých útrap, už pomýšľala na okrasu tela. Hľa, ženský rod sa nezatají ani u nej!

Zpočiatku ozdobila sa len bielymi kvetinkami, aby kontrasty snehu a jej hnedého, miestami holého tela, neprezradily predčasne jej márnotratné ženské chúťky.

Dlho sa však nevedela opanovať. Opojená príjemným teplom Slnka, začala vešať na seba bez ladu a skladu okrasy najrozmanitejších farieb.

Nový život začal neudržateľnou silou prúdiť každým kúskom jej ohromného tela. Začala dýchať zdravý, voňavý a teplý vzduch a tým všetko, čo z jej síl sa živilo, tiež ožilo k novému životu.

Ľahký, teplý vánok zavítal i k včielkam. Tohto posla jari včielky privítaly s radosťou. Klbo včiel cez zimu pevne somknuté v hustý chu­máč sa uvoľnilo a včielky sa rozliezly po rámikoch, aby sa posilnily na zásobách, ktoré maly uskladnené blízo miesta svojho zimného odpočinku.

Štyri mesiace tuhej zimy veruže zriedily ich rady. Na dne úľa ležaly stovky mŕtvoliek, ktorých hniloba naplňovala nepríjemným zápa­chom včeliu pevnosť. Pod kŕčovite zohnutými tielkami mŕtvych včiel ukrývala sa hromada neviditelných nepriateľov, aby vo vhodnej chvíli zasadili zákerný a smrteľný úder ostavším včielkam.

„Ratujme sa!“ — zaznel poplašný povel sebaobrany umučených tvorov včelej rodiny.

„Von s mŕtvolami, von s hnilobou!“ — ozývaly sa zúfalé výkriky s každej strany.

Netrvalo dlho a tisíce usilovných robotníčok vykonalo rozkaz. Mŕtvolky boly vynesené, dno úľa očistené a zdravé jadro čeľade bolo zachránené. K novému, veselému životu vzkriesené včielky s radosťou pustily sa do roboty.

# Boj o skyvu chleba.

Sotva sa zachránily včielky pred záhubou od nepriateľa, ukrýva­júceho sa pod nehybnými tielkami mŕtvoliek, ozvaly sa zas nové vý­kriky zúfalstva:

„Niet chleba!“

Poplašná zvesť naplnila hrôzou usilovné tvory prírody. Hľadať chlieb, „prášok kvetov,“ teraz, keď Matka-Zem po zimných útrapách nemala času pripraviť tento drahý pokrm pre svoje dietky.

V zúfalom položení sa rozpŕchly usilovné robotníčky na všetky strany prebúdzajúcej sa prírody, do skazonosného počasia, hľadať pokrm pre seba a pre svoje deti.

Zákerný „severák“ nemal prístup k úľu. Cestu mu zastaly vy­soké domy a hustý plot. Drsnú ruku nemilosrdného nepriateľa pocítily včielky len vo výške, kde sa mu v cestu nestavaly prekážky a mohol voľne rozdávať údery v podobe mrazivého chladu.

Vo veľkom spechu za chlebom uháňajúce včielky nepocítily blízke nebezpečenstvo. Ich telo zoslabnuté zimným strádaním pocítilo skoro únavu a beda tej, ktorá si v dosahu studeného vetra sadla odpočinúť. Tá sa už k svojim drahým sestričkám viac nevrátila.

Ela, mladá všetečnica, ani nie tak z usilovnosti, ako zo zveda­vosti, vyletela tiež za družkami hľadať drahocenný pokrm. Jej mladé krí­dla skoro pociťovaly únavu. Bojovala však statočne s nepriateľom, ktorý mrazivým dychom ochladzoval jej krv, aby ju obral o posledné sily.

Slniečko zpoza hustých mračien súcitne pozeralo na nerovný boj Ely s ukrutným nepriateľom. Ľutovalo toto veselé a statočné stvorenie, tak ťažko zápasiace o život. Nepostačilo však ani vyslať svoje posilujúce lúče na záchranu mladého života, lebo zrazu sa mu stratila z obzoru, ako by ju bola zem pohltila.

Aby lepšie mohlo stopovať po zmiznutej včielke, vystrčilo svoju jas­nú tvár zpoza mračien a prekutáva každý kútik zeme, nad ktorou videlo zúfalý boj nešťastnice. S hrôzou zastaví sa jeho zrak na dvore píly. Vidí tam ležať v prachu kŕčovite zohnuté, nehybné tielko svojho miláčka.

„Chúďa, najveselší tvor roboty nesmie takto biedne zahynúť,“ vzdychlo si Slniečko a hneď vyslalo svojich najlepších poslov života k umierajúcej Ele.

Sotva sa dotkly skrahlého tielka nešťastnice ohniví poslovia Slnka, začala sa preberať z mrákot. Keď precitla natoľko, že mohla si uvedomiť svoje položenie, poznala okolie, ktoré stalo sa jej skoro osudným, a zistila, že neodletela ďaleko od sestričiek a radosťou zaplesalo jej srdiečko, že sa s nimi skoro uvidí.

Pri myšlienke na sestry, obnovily sa v jej horúčkou ovládanom sluchu zúfalé výkriky: „Niet chleba, niet chleba!...“

Niet chleba, niet z čoho pripraviť kasičku pre mlaď, posilujúci pokrm pre matku a nás všetkých. S hrôzou myslela na ukrutnú sku­točnosť, na pomalé vymieranie jej najmilších. Umienila si, nevrátiť sa domov, čo by ju to malo i život stáť, kým nenájde chleba, bez ktorého je ich život nemysliteľný.

Keď sa odhodlala pustiť zas do zápasu s potmehúdskym vetrom, zbadala, že pod jej nohami na hromade leží zlatožltý prášok.

„Moje najdrahšie nemajú chleba a ja po ňom depcem.“ Radost­ne zaplesala a chvatne začala šúľať z jemného prášku guľôčky. Guľôčky si ukladala do košíčkov holene zadných nôh. Sliny dobre lepily a preto si mohla z neho nabrať hodné bremeno.

Uradostená Elka upevnila si po oboch stranách dvojité krídelká v jednotný celok, vymrštila telo pružnými nôžkami od zeme a uháňala domov. Letelo sa jej dobre, lebo vetrík, ktorý prv staval sa jej do cesty, teraz bežal s ňou o preteky a slniečko neschovalo ani na chvíľočku svo­ju jasnú tvár za závoj mračien.

Tešila sa, že nesie záchranu sestričkám tak, ako bársktorá stará, skúsená lietavka.

# Elin omyl.

Ale Elina radosť netrvala dlho, zmenila sa v horké sklamanie. Miesto povďačnosti a pochvaly dostalo sa jej od sestier výsmechu.

Už v bráne pevnosti zbadala, že strážnu službu konajúce kama­rátky podozrivo pozerajú na jej bremená, obnôžky. Povšimla si tiež ich úškľabkov, ktoré ju odprevádzaly do úľa. Kade ide, všade vyvoláva smiech zástupov robotníčok. Poponáhľa sa preto doprostred hniezda, aby vo vyčistených bunkách, ako v zrkadle podívala sa, čo ju robí smiešnou. Sotva urobí niekoľko krokov, počúva poznámku známej figliarky úľa: „Ela si nesie hodnú nošu, len aby nedostala čemer.“ Nevedela pochopiť zlomyseľné, pichľavé slová nevďačnice, veď nie pre seba, ale pre vše­tky, i tým, čo robia z nej posmech nesie záchranu. Jej sklamanie bolo také zdrcujúce, že v svojom zúfalstve jej len plač poskytol úľavu. Jej veľké oči natoľko sa zalialy slzami, že ani ne­videla, keď pristúpila k nej vážna matróna v ošúchanom kožúšku a s ošarpanými krídlami. Zbadala ju len vtedy, keď pohladila rozhorče­nú Elu jemne láskavým dotykom tykadiel a počula jej káravý, ale sr­dečný a dobromyseľný hlas:

„Ela, ty si ako malé dieťa. Nájdeš, čo sa dá uložiť do košíčkov, prinesieš to domov ako pyľ kvetov. I dieťa, keď dostane hračku, pchá ju do úst, myslí, že všetko, čo môže chytiť do rúk, sa dá zjesť.“

Ela kukla do košíčkov a zrazu si uvedomila svoj omyl. Miesto kvetového pyľu, priniesla piliny, ktoré boly na dvore píly rozsypané.

„Nerob si z toho nič,“ uspokojovala ju stará, „pritrafí sa to i skúsenejším ako si ty a to práve teraz, keď je ešte len málo kvetov a pyľu niet. A či nevidíš, ako musíme vyhadzovať z úľa nielen piliny, ale i múku, papriku a všelijaké drobizgy podobné pyľu. — Zapamätaj si, Eluška,“ pokračovala stará, „len z pyľového prášku môžeme pripraviť dobrú a výživnú kasičku pre naše deti.“

Láskyplné slová starenky uspokojily Elu a už i sama sa smiala svojej pochabosti.

Ela pri svojej živej povahe neuspokojila sa nikdy len s tým, vše­tko vidieť, ale chcela byť o všetkom poučená. Opýtala sa preto starenky: „Či máme nejaké zákony, podľa ktorých máme sbierať pyľ?“

„Pravdaže máme,“ odvetila jej stará a pokračovala v poučovaní Ely. „Do košíčkov nesmieme miešať pyľ kvetov rôznych rastlín. Neuvi­díš preto nikdy ani jednu robotníčku, k jednému miestu pripútaných našich sestier, súčasne pyľovať na rôznych kvetoch. Keď začne poletovať po kvetoch jablone, kvetov hrušiek, slivák, alebo iných rastlín si ani len nevšimne.“

„A to prečo?“ opytuje sa Ela.

„Naším cieľom nie je sbierať med, on je len prostriedkom, aby sme sa udržaly pri živote, ale našou povinnosťou je oplodňovať kvety stromov a rastlín, aby mal človek ovocie a semeno, aby sa rod rastlin­stva udržal. Ak by sme poletovaly s jedného druhu na druhý, nasbieraly by sme síce viacej pyľu, ale neslúžily by sme tým svojmu účelu. — Tak je to milá Ela, naše poslanie je veľmi vážne a preto ho musí­me aj statočne plniť,“ dokončila Elino poučovanie stará robotníčka.

Ela vďačným pohľadom odobrala sa od starenky a zamiešala sa medzi včielky, ktoré boly zamestnané konzervovaním pyľu. Tu našla len mladé, ktorých krídelká neboly ešte také silné, aby mohly vykonať dl­hú cestu s ťažkým nákladom pyľu, alebo nektáru. Lietavky, staršie včely, prinášaly im čerstvý pyľ priamo do hniezda preto, aby bol poruke k príprave kašičky pre mlaď.

Eliným bystrým očiam nebolo už nápadné, keď videla, že každá lietavka prinášala len jednofarebný pyľ, Uvedomila si, že keď pyľ jednej rastliny je len jednej farby, pochádza on skutočne z kvetín jedného druhu.

Lietavky, prinášajúce pyľ, vstrčia zadné nôžky, naložené pyľom do bunky plásta a ostrôžkami stredných nôh oslobodzujú košíčky pyľové od obnôžok. Ďalšiu prácu s jeho ukladaním a konzervovaním ne­chávajú pre mladé včielky, ktorých býva v úli vždy až trikrát viacej ako starých.

Ela sa tiež pustila do tejto roboty. Ako jej rovesnice, aj ona udeptávala šťavnatý pyľ v komôrkach plásta. Nebola to ľahká práca, veď bolo treba hlavou silne pritláčať pyľové hrudky, aby zpomedzi drobulinkých zrniek pyľu bolo vytlačené všetko povetrie.

Bola to pre ňu tuhá a vysilujúca robota. Hlavička a krčné svaly odniesly následky namáhavej práce. Ostré bolesti hlavy a krku Elu sko­ro pozbavily smyslov. Nie div, veď hlavičkou musela vždy pevnejšie pritláčať a otáčať ňou na všetky strany.

Drapčeky a kefky predných nôh maly tiež plno práce, nestačily ani očisťovať čelo a na ňom tri malé očká, ktoré práve pri tejto jej ro­bote konaly vážnu, kontrolnú službu. Tieto očká sú síce malé, ale nepostrádateľné včielke pri jej robote v bezprostrednej blízkosti. Sú ony ako zväčšujúce sklá a dajú možnosť nazrieť do najmenších podrobností práce.

# Zázračný pokrm.

O Ele by nebolo možno tvrdiť, že by bola maškrtná. Nevedela si len odriecť, aby neochutnala každý pyľ, ktorý jej pod jazýček prišiel. Možno, že jej ubližujeme. Ochutnávanie rôznych druhov pyľa azda sama robota vyžadovala od nej, aby v jednej bunke smiešala rozličné druhy a tak docielila strednú akosť lepších i horších pyľov.

Následky mlsania zázračného pokrmu začaly sa u nej čoskoro prejavovať. Ústa, ako by slinami, začaly sa jej naplňovať bielou tekuti­nou, mliečkom, ktoré prýštilo zo žliaz, nachodiacich sa v jej hlave. Mliečko toto má päťkrát toľko bielkovín a jeden a pol krát toľko tuku ako mlieko kravské.

Toto zázračné mliečko riadi všetky prejavy včelej rodiny. Matka len jeho pričinením produkuje za 24 hodín toľko vajíčok, že ich váha je jeden a pol krát väčšia, ako váha tela matky, ktorá ich sniesla.

Bez neho je výchova plodu nemožná a silu trubcov tiež len toto mliečko udržuje. V dievčenskom boji dostávajú trubci prvý, ale naj­účinnejší úder práve tým, že včielky odoprú ich prikrmovať mlieč­kom.

Na samotnú včelu má tiež rozhodujúci vplyv. Oživuje v nej pudy, ktoré ju nútia chovať plod, sbierať nektár, potiť vosk, stavať plásty a ko­nečne privádza ju do horúčkovitého stavu rojenia.

Ela, hnaná neodolateľnou silou, išla do prostriedku hniezda, aby mliečkom, ktoré sa jej sbehlo v ústach, pokŕmila plod.

Teraz mala prvú príležitosť dôkladne sa oboznámiť s vývojom svojho rodu.

Z malého vajíčka, veľkosti vajca červeného mravca, tri dni po snesení vyliezol malý červík, húsenka. Ela sa zhrozila, keď zazrela špat­ného chrobáka a ani vo sne by jej nebolo prišlo na um, že z takého mrzkého tvora sama pochádza.

Trvalo to chvíľu, kým sa rozhodla dať mu trocha mliečka do jeho kolísky. Sotva sa však obrátila, mliečko už bolo preč. Mať takých pažravcov mnoho, vyžraly by nás skoro, pomyslela si a po­dala larve druhú dávku. Hltavosť larvy nemala miery. Kaž­dé dve hodiny musela ju kŕmiť.

Záživný pokrm bol lar­ve na úžitok. Rástla skoro na vidomoči. Z malého, sko­ro neviditeľného črviačka sta­la sa po troch dňoch taká veľká larva, že bolo jej už tesno na dne bunky a preto pri­nútená bola ťahať sa nahor pozdĺž kolísky. V ďalších dva a pol dňoch pripravovala larve už pokrm podľa iného jedálne­ho lístka. Prv kŕmila len čistým mliečkom, teraz primiešala do neho trocha medu a niečo pohryzených zrniek pyľu a vo­dy. Po piatich dňoch vývoj larvy sa skončil. Ela prestala ju prikrmovať a kolísku pri­kryla tenkou platničkou vos­ku, do ktorého zamiešala niekoľko zrniek pyľu, aby viečko bolo priedušné.

# Ela pri kolíske svojej chovanice.

Keď Ela prikryla kolísku svojej chovanice, začalo jej byť clivo. Myšlienkami bola stále so sestričkou, ktorú vychovala. Dlhých dvanásť dní musí čakať, aby ju zas smela uvidieť a rozprávať sa s ňou. Za ten­to čas prekonáva jej chovanica ohromné zmeny. Z podlhovastého biele­ho chrobáčka, larvy, stáva sa kukla, aby napokon ostala z nej ozajstná včela. Áno, včela celkom taká, aká je ona, uisťovala sa Ela, a robila si plány do budúcnosti...

Často prichádzala ku kolíske počúvať, čo robí jej miláčik. Prvé dni očula sotva počuteľný šelest, podobný zvuku kolovrátka. Pradie, pomyslela si. Zamotáva sa jemnými vlákenkami, pod ktorými dostáva podobu múmie. Za osem-deväť dní prekonáva premeny, kým sa nestane skutočnou včelou.

Ela si vie živo predstaviť všetky čiastky vývoja svojej chovanice.

Vidí jej tielko zpočiatku pokryté len mäkkou kostrou chitinu bielej far­by. Celé jej telo, očká, hlavička, trup i bruko sú biele ako svadobný šat nevesty. Bie­la farba postupne premieňa sa na farbu hnedú, ktorá tiež postupom času stáva sa vždy temnejšou.

„Keď bude mať rúcho takej farby, ako mám ja, vyjde z komôrky a budem jej mamičkou, učiteľkou...“ Takto netrpezlive čakala Ela na príchod mladej včielky.

Najviac starostí jej robilo meno, kto­ré by mala dať svojmu miláčkovi. Ani jedno, ktoré jej prišlo na um, nezdalo sa jej dosť pekným. Konečne sa rozhodla, že ju pomenuje Juckou.

Toto meno mala jej priateľka, ktorú mala veľmi rada. Posledný raz videly sa v osudný deň včasnej jari, keď len na vlásku visel jej život. I vtedy spolu letely hľadať chleba... Ona vtedy tiež padla a možno na miesto, kde ju slniečko, najvernejší priateľ vče­ličiek, nájsť nemohlo, alebo padla na cestu a hrubá noha nejakého bezcitného človeka vyhasila jej život.

„Juckou, áno Juckou sa bude volať,“ bola rozhodnutá.

Túžobne čakala jej príchod. Presne v dvadsiaty deň, počítajúc odo dňa, keď ako vajíčko prišla na svet, nenechala jej kolísku ani na chvíľku o samote.

Neprestajne počúvala tupé zvuky šramotu, ozývajúce sa zo zadeb­nenej komôrky. Jej srdce sa radosťou zachvelo, keď počula chrupkanie krajov viečka pod ostrými dlátkami Juckiných kúsadiel. Opanoval ju ra­dostný záchvat, keď zazrela uprostred viečka malinký otvor, cez ktorý vystrko­vala Jucka jazýček. Ela skočila, aby ho zachytila a podala jej trocha mliečka na posilnenie, ale jazýček sa prepadol zpät a ona musela sa bezmocne dívať, ako napína Jucka svoje mladé sily, aby sa vyslobodila zo svojho väzenia.

Dlho však nemusela čakať. Vieč­ko sa začalo pomaly dvíhať, objavily sa driapky predného páru nôh na okraji bunky a za nimi dve veľké vyjavené oči, medzi ktorými žmurkaly tri malinké očká, postavené v podobe uhlov trojuholníka. S hlavičkou vystrčila Jucka i jazýček. Bola hladná a vysilená. Ela uchopila svojím jazýčkom Juckin jazýček a prikŕmila ju mliečkom, ktoré len kvôli nej držala celý deň v ústach.

Jucka, posilená chutnou lahôdkou, vydriapala sa z úkrytu. Ela bola nadšená jej nemotorným tielkom, ktorého chĺpky, prilepené súc k telu, dávaly jej šedú farbu. Juckine nesmelé pohyby neprezradzovaly len slabosť, ale aj nezvyklosť v novom životnom postavení.

Ela odviedla Jucku k medu, aby sa napila moku, ktorý dáva sily a zdravia všetkému tvorstvu.

Jucka, posilnená medom, stala sa bystrejšou. Cítila sa dobre pod ochranou tety, ako ona Elu nazývala a naplnená bola sladkým pocitom, že všetky jej sestričky rovnako preukazujú jej lásku, oddanosť a prítul­nosť. Cítila, že je nepatrným zlomkom celku, ktorý sa menuje čeľad alebo včelstvo. Uvedomila si, že samotná neznamená nič, ale ako sú­čiastka jedného tela má pre celok neobyčajný význam.

Ela zistila, že jej chovanica už v prvý deň svojho života má sa k svetu. Je a pije, ako by za jeden deň chcela vynahradiť 12-dňový pôst, čo bola v ko­líske zadebnená. Aj jej pohyby sa stávaly istejšími a obratnejšími. Vlásky jej chlpatého tielka, zohnuté stenami tesnej komôrky sa vyrovnaly a tak dostala vzhľad ostatných včiel. Odlišoval ju od starých len nový kožuštek, ktorý bol sviežej sivej farby a mierna, dobromyseľná povaha.

Hoci bola pod Elinou ochranou, neodvážila sa prejsť do susednej ulič­ky hniezda Ostala len v tej, v ktorej zazrela prvý raz svetlo rušného života.

Prvé tri dni sbierala silu, aby sa pripravila na vysilujúcu robotu, ktorá ju v blízkej budúcnosti očakáva. Teraz sa len moce po bunkách plásta, zohrieva svojím telom plod, odkukáva prácu včiel ošetrujúcich plod a čistí bunky plástov.

V šiesty deň svojho veku sa už púšťa do vážnej roboty. Začína s kuchárčením. Preto, že nemá ešte dosť mliečka, pripravuje kašičku pre starší plod, ktorý má žalúdok natoľko otužilý, že už môže stráviť pyľ. Pohryzie niekoľko pyľových zrniek, pomieša ich s medom a vodou a po­lepší ho trocha mliečkom a jedlo má hotové.

Jucka od tohto dňa mala vždy, vo dne i v noci, plné ruky práce. Nemala času poobzerať sa, či neprichodí navštíviť ju teta, ktorá akiste musí mať tiež mnoho roboty, keď už druhý deň sa u nej neukazuje.

Chcela sa jej opýtať na všeličo, čo počula od svojich rovesníc, zamest­naných v takej robote, do akej aj ona bola zapriahnutá. Nemohla si ukojiť zvedavosť, lebo medzi ne sotva kedy prišla stará robotníčka. Ale čo by tam hľadala, veď staré včely majú celkom iné starosti, ako chovať plod a starať sa o domácnosť. Ony len prinášajú drahé plody prírody do úľa a o iné sa nestarajú.

Ela patrila tiež do triedy starších a preto prevažnú časť dňa prežila mimo úľa. Konala úlohu poslíka lásky kvetinkám, ktoré sa jej odmeňovaly božským nápojom, nektárom. Preto Jucka márne čakala svoju tetu.

# Jucka v službách kráľovnej.

Ela, vystrojená vyletieť do poľa, zistila na doske letáča, že oblo­ha je zatiahnutá hustým závojom mračien. Ľutovala, že nemôže preletovať po kvietkoch a byť sprostredkovateľkou ich vzájomných odkazov. Vrátila sa preto do úľa. Na zpiatočnej ceste si spomenula na Jucku. Zatúžila za ňou; i rozhodla sa, že ju navštívi, veď i tak nemá nič na práci.

Cesta ju viedla priamo do uličky, v ktorej bola Jucka zamest­naná ošetrovaním plodu. Zastihla ju práve pri miešaní kašičky. Jucka, v milom prekvapení, nemala ani času oblízať si jazýček od lepkavej ka­šičky, ktorú práve dávala jednému zo svojich ošetrovancov. Priskočila k tete a na privítanie pohladila ju tykadlami.

„Radujem sa, že vás zase vidím, teta, bolo mi veľmi clivo bez vás.“

„I ja som myslela na teba, milá Jucka, ale uznáš, že my lietavky musíme využiť každú minútu príhodného času k návšteve našich sestričiek, pripútaných k zemi. Dnes leje, ako by sa z vreca cedilo, nemôžem ísť von, preto som prišla za tebou, aby sme si urobily malý výlet po našej ríši.“

„Rada pôjdem,“ vykríkla uradostená Jucka, „len dám papať nie­koľkým tým škreklúnom.“

Keď sa po ukončení práce vrátila, hovorí tete: „Chcela by som vidieť našu milú kráľovnú. Počula som od kamarátiek, že je tu neďale­ko nás so sprievodom.“

Predstavovala si ju, ako sedí na zlatom, diamantami ozdobenom tróne, s ligotavou korunkou na hlave, zpod ktorej žiaria prísne, ale do­brotivé oči, spravujúce ich veľký štát.

Po ceste videla na všetkých stranách tisíce kolísiek plodu, ktorý neochabujúcou usilovnosťou ošetrovaly mladušky. Vidiac veľký počet plodu, prišlo jej na um, že keď sa ten vyliahne, bude im tesno v úli, veď je už i teraz dosť zaplnený.

„Teta, keď sa budeme takto rozmnožovať, tak sa podusíme,“ ozvala sa Jucka po dlhšej prestávke.

„Toho sa neboj,“ odpovedala jej teta. „Náš život je krátky, sotva ktorá dožijeme sa šesť týždňov veku. Zodierame sa robotou, nepohoda, krupobitie, studené vetry riedia naše rady a okrem toho máme veľmi mnoho nepriateľov, ktorí vyhasínajú naše životy, len čo prvý raz vyjde­me z úľa. Ak by nás nezastihla nijaká nehoda a staly sme sa silnými, že by sme si pri robote zavadzaly, potom polovica z nás odíde si hľadať nový domov, vyrojíme sa.“

Jucku znepokojovaly tetine slová o vyrojení. Premýšľala o tom, ktorá polovica musí ísť do neistoty, či bude medzi nimi teta, alebo ona...

Osud roja nemohol ju dlho zamestnávať, lebo práve vkročily do uličky, v ktorej mala byť kráľovná. Všetku svoju pozornosť venovala teraz len okoliu, aby uvidela čím skorej tú, ktorá opanovala všetky jej city a o ktorej už počula tak mnoho od svojich rovesníc. Ale ani v tejto uličke nezbadala nič zvláštneho; i tu pracovaly kojničky tak usilovno ako v iných. Nápadné jej bolo len to, že v bunkách tejto uličky bolo mno­ho vajíček kolmo stojacich na dnách buniek, boly to všetko čerstvo snesené vajíčka.

Darmo pozerala na všetky strany, aby zazrela lesk a pompu, ktorá obklopuje kráľovnú. Pretože nevidela nič takého, myslela si, že už azda prešla do susednej uličky. Nedočkavosťou popudzovaná, zrýchlila svoje kroky. Teta ju však náhle zastavila, ukazujúc na druhú stranu uličky, tichým hlasom jej hovorí:

„Tam, hľa, je naša mamička.“

Jucka v prvom prekvapení myslela, že jej ukazuje kráľovnú, ale keď nevidela ani zlatý trón, ani koruny, uspokojila sa, že vidí mamičku, o ktorej doteraz ešte nič nepočula. Vyprávaly jej v rozprávkach len o kráľovnej. Ona tým rozprávkam pevne verila, mysliac, že sú pravdivé.

„A kdeže je kráľovná?“ opytuje sa nesmelo.

„My žiadnu kráľovnú nemáme,“ odpovedala jej teta, „to len de­ťom sa rozprávajú o nej bájky.“

Juckino sklamanie bolo veľké. Hnevala sa, že už v útlom veku živily jej ducha klamstvami. Miesto toho, aby ju boly poučovaly skutoč­nými vedomosťami, počúvala hlúpe rozprávky o bosorkách a podobných dušu otravujúcich nesmysloch.

Pozerá na matku a premýšľa... Kto nám rozkazuje, kto nás vedie, keď nemáme kráľovnej, nemáme veliteľa...

Ela vycítila Juckine myšlienky a odpovedala na otázky, ktorými sa ona zaoberala len v duchu.

„U nás panuje duch celého nášho tela. Všetky sme, i ty Jucka si, kráľovnou, lebo to sa u nás koná, čo ty, ja a my všetky chceme, čo prospieva nám všetkým. My práve preto nepotrebujeme zvláštneho vládcu, lebo bez rozdielu všetky plníme svoje povinnosti, ktoré vyžaduje od nás naše na státisíce rozdrobené telo, tvoriace jednotný celok. Tak ako každá bunka iného tvora vykonáva svoju prácu v prospech tela, ktorého je súčiastkou, tak konáme i my svoje práce v prospech našej rodiny, nášho tela.“

Jucka pochopila tetine slová a tešila sa, že ich život je tak vzorne usporiadaný, že nepotrebujú žiadne oslňujúce osobnosti na vedenie svojich životných záujmov.

Jucka sa znovu zahľadela na matku a opýtala sa tety:

„A prečo ju všetky voláme matkou?“

„Lebo ona nás všetky prináša na svet v podobe malého vajíčka,“ odpovedala Ela.

„Nuž a všetky vajíčka snáša len ona, veď je ich veľmi mnoho?“ pýta sa ďalej Jucka.

„Áno, všetky. Nakladá ich vo dne i v noci. Odpočíva len chvíľočkami, keď je celkom vysilená. Po 10 až 15 minútovom spánku zas sa púšťa do roboty a takto to robí neprestajne cez celý ži­vot, za tri roky. Za deň nanesie až 1500 vajíčok a tie majú ta­kú váhu, že ju prevá­žia jeden a polkrát. Takýto výkon práce z nás ani jedna nemôže dokázať.“

„Tak teda ona pracuje z nás najviac,“ hovorí Jucka, „ona je vlastne otrokom nás všetkých, veď nemá času ani poihrať sa s lúčami slnka, ako to my robievame.“

Jucka nesmierne ľutovala úbohú matku za túto sebažertvujúcu obeť a nekonečná vďačnosť spojená s úprimnou láskou sa uhostila v jej dobrom srdiečku. Vzdychla si: „Áno, naša drahá mamička je skutočnou kráľovnou, korunovanou dobrými skutkami a nekonečným radom odriekania v prospech svojich detí.“

„Je ona skutočne naším najdrahším klenotom,“ potvrdzuje Ela, „a preto preukazujeme jej všetky bez výnimky neobmedzenú prítulnosť a oddanosť. Staráme sa o ňu, ona dostáva i v najväčšej biede posledné zbytky pokrmu a preto je ona posledná, ktorá podlieha smrti hladom.“

„Vidíš ten dvor včeličiek, ktorý ju obklopuje?“

„Vidím,“ odpovedá Jucka a zahľadela sa na kruh včeličiek, kto­ré hlavičkami obrátené k matke, tvorily jej sprievod. Obklúčiac ju, pôsobily dojmom, ako jej telesná stráž.

Včielky, ktoré tvoria kruh sprievodu od hlavy matky, vystrkujú sosáčiky a veľmi často ju prikrmujú, a tie, čo tvoria sprievod s bokov a od zadu, pohladkávajú ju tykadlami, čo sa vidí, ako by ju prosily, aby im nakládla čím viac vajíčok.

Jucka cítila, že veľmi miluje svoju mamičku a bola by najšťastlivejším tvorom, keby sa mohla dostať do jej služieb a bola pri nej, ako tie, ktoré ju obsluhujú. Ustrašeným a zároveň nádejeplným zrakom po­zerá na tetu, od nej čaká posilu na splnenie svojej túžby.

„Tetuška,“ ozvala sa trasľavým hlasom, „mohla by som sa dostať do služieb našej drahej mamičky?“

Ela spozorovala už prv, čo sa odohráva v Juckinej duši a práve jej chcela poradiť, aby vstúpila do sprievodu, ale Jucka ju svojou otáz­kou predbehla.

„Pravdaže sa môžeš dostať, veď práve si v tom veku, keď máš najviac mliečka a môžeš sa v sprievode matky dobre uplatniť. Postav sa len do kruhu dvora. Vidíš, ako sa zamieňajú hostiteľky? Tá, ktorá vy­kŕmi mliečko, prepúšťa svoje miesto druhej a tak uvoľnia miesto aj te­be. Len ty chodď i mamička bude mať z teba radosť,“ posmeľovala ju teta.

Skromná a ostýchavá Jucka odhodlala sa podľa tetinej rady za­miešať sa do sprievodu. Odobrala sa od tety a chvejúc sa úzkosťou, vstúpila do kruhu.

Hneď, ako pristúpila do radu sprievodu, ustúpila jej tá, čo prá­ve prikrmovala matku. Takto bez čakania prišla na rad. Vedomie, že sa môže dotknúť a konať službu zbožňovanej matke, že jej tým môže pre­ukázať svoju nekonečnú lásku a oddanosť, ju tak rozrušovalo, že sa chvela na celom tele, takže nemohla vyrovnať sosáčik, aby uhostila matičku. V zúfalej nemohúcnosti jej oči, žiariace nekonečným šťastím, zalialy sa slzami.

Matka vidiac jej zmätok, posmelila ju láskavým pohľadom a vy­strčila sosáčik, aby prijala pokrm. Milý pohľad matky dodal Jucke od­vahy. Podarilo sa jej vyrovnať jazýček, spojila ho s jazýčkom matky a odovzdala jej všetko mliečko, ktoré mala v ústach nashromaždené.

Keď prepúšťala svoje miesto inej, srdce jej plesalo radosťou a ke­by sa to nebolo protivilo slušnosti, hneď by sa bola rozbehla za svojimi kamarátkami, aby sa im pochválila, akej cti sa jej dostalo. Ostala však pri matke nielen zo slušnosti, ale najmä preto, že ju mala veľmi rada a v matkinej blízkosti bola veľmi šťastná. Postavila sa medzi tie, ktoré sprevádzaly matku od bokov a bola rada, keď sa jej mohla dotknúť ty­kadlami.

Obdivovala dôslednú a presnú prácu matky. Prv sa pozrie, či je bunka, do ktorej chce sniesť vajíčko prázdna a čistá. Potom potiahne svoje telo trocha dopredu tak, aby koniec zadočka došiel nad bunku, do ktorej chce položiť vajíčko. Posunie potom telo vzad tak, že bruško vopchá do bunky, do ktorej pustí po žihadle vajíčko presne do prostriedka dna bunky. Aby vajíčko stálo pevne, spúšťa zároveň s ním trochu jedu, ktorý obsahuje v sebe lepiacu látku a tou prilepuje vajíčko.

Túto jednotvárnu robotu vykonáva matka ako stroj po celý život, tri a nieke­dy až päť rokov.

„Úbohá matka,“ vzdychla si Jucka, „o koľko veselší je náš život. Zamieňame si prácu a veselo obletujeme kvety, ktoré dychtivo čakajú na naše návštevy.“

Celý sprievod, ako na nejaký tajný povel, ťahal sa ku kraju plásta, k veľkým, trúdovým kolískam. Sprievod nebol na tom­to rozhodnutí ushovorený, prišlo to, ako samo-sebou sa rozumiace. Duch celku to bol, viedla sprievod k tým bunkám, z ktorých sa liahnu trúdy.

Jucka sa presvedčila, že matka slepo, bez všetkého odporu plní vôľu sprievodu, ovládaného duchom celku a uznávala tetine slová, že mamička je vlastne otrokom svojich detí.

Na kraji plásta, pri trúdových bunkách zbadala Jucka okrúhly zá­klad nejakej stavby, ktorá, z príčin jej neznámych, nebola dohotovená. Aby ukojila svoju zvedavosť, oslovila jednu robotníčku, ktorá práve oko­lo týchto základov bola zamestnaná čistením buniek.

„Čo sa vlastne bude stavať na týchto základoch, sestrička?“

„Sú to základy veľkých buniek pre budúce matky. Ľudia im ho­voria, že sú to matečníky,“ odpovedala jej robotníčka.

„Škoda, že nie sú dohotovené, mohla by nám mamička vložiť do jednej z nich vajíčko a maly by sme dve matky,“ rozumkovala Jucka.

„Tie dohotovíme, len keď nám do mišti­čiek základov položí ma­mička vajíčko. Potom bu­deme naraz stavať zámok i kŕmiť zárodok mladej matky,“ ochotne ju poučovala shovorčivá sestra.

„Ale to musí byť veľké vajíčko, veď matka je tiež skoro trikrát taká veľká ako sme my,“ mu­drovala Jucka.

„Mýliš sa sestra,“ odpovedala jej, „naša ma­mička má len dvojaké vajíčka, z jedných sa mô­žu vyliahnuť len včielky, ako sme my a z druhých, zas len trúdy. Matka sa vyliahne z takého vajíč­ka, z akého sa liahneme my.“

„Nuž, akože sa môže z takého obyčajného vajíčka vyliahnuť veľká matka?“

„To je v moci mladých včiel, kojičiek.“

„Ako?“ Jucka neporozumela robotníčku.

„Celkom jednoducho,“ znela odpoveď, „keď zárodku ženského pohlavia dajú kojičky najlepší pokrm, a dajú ho vždy toľko, že ostávajú mu prebytky, rastie silnejšie a vyvinie sa mu každý ústroj tela dokonale. Pre­to z takého zárodku stáva sa úplne vyvinutá samička, po našom: matka.“

„Rozumiem,“ hovorí Jucka „my sme zakrpatelé a matka je úplne vyvinutá samička.“

Jucka videla, že rozpráva so vzdelanou sestrou a preto vyzve­dá sa ďalej. Zaujímaly ju vajíčka, ktoré práve matka snášala do veľkých trúdových buniek.

„Hovoríš, sestra, že naša mamička nosí v sebe len dvojaké vajíčka, samičie a samčie. Akože ona môže vedieť, ktoré z nich práve púšťa do bunky?“

„Stvoriteľ vyznamenal našu mamičku tým,“ odpovedá robotníčka, „že môže podľa ľúbosti sniesť vajíčko dievčatka alebo chlapčeka. Všetky zárodky vajíčok sú mužského pohlavia. Keď matka taký zárodok pri snášaní v svojom brušku oplodní, premení sa na ženský rod. Vyzerá to tak, ako sa hovorí o dúhe, že na jednom konci vypije chlapca a na druhom konci ho vydá ako dievča.“

„A každá matka si môže vyberať v chlapcoch alebo dievčatách?“ — pýta sa Jucka.

„Nie každá, len tá to môže robiť, ktorá je plodná a má v sebe k oplodneniu vajíčok potrebné trúdové semienka.“

„Taká mamička, ktorá nie je oplodnená, nemá semienok a preto snáša len trúdie vajíčka,“ dodáva Jucka, ako na potvrdenie, že poroz­umela voľnému výberu matky medzi chlapcami a dievčatami.

„Neplodná matka je nešťastím rodiny, lebo nesie so sebou skazu rodu, prináša na svet len darmožráčov trúdov, ktorí si zvykli živiť sa z roboty iných a keď vymrú v rodine robotnice hynú aj oni hladom, lebo nie sú schopní sami sa vyživiť.“

„Nuž a prečo ich chováme, keď sú vyžierači nášho rodu?“ — pýta sa Jucka.

„Z tisícich trúdov potrebuje náš rod len jedného, aby oplodnil matku raz na celý jej život. Aby bol výber, chováme ich až márnotratne mnoho,“ — dokončila robotníčka vysvetľovanie.

Za tých pár dní čo bola Jucka v službách matky, skúsila i naučila sa mnoho. Ľutovala, že musí sa rozlúčiť so sprievodom matky, lebo cítila, že žľazy, vylučujúce mliečko jej vysýchajú a nemôže už ďalej službu túto plne zastávať. Uspokojilo ju vedomie, že keď aj odchádza, pri mamičke ostanú jej sestry, ktoré jednako, ako ona, oddané sú jej nekonečnou láskou.

# Strach má veľké oči.

Jucka vybrala sa hľadať robotu, ktorá by najlepšie zodpovedala jej vlohám. Cesta ju viedla okolo letáča, cez ktorý predieral sa svieži, teplý vánok, vznášaný na pestrých lúčoch ohnivého slnka.

Za týždeň života mnoho skúsila, jednako ju lúče slnka priviedly do pomykova. Prudké svetlo oslepovalo jej oči, navyknuté na pološero, panujúce v úli.

Podráždená ostrým svetlom a zároveň nepríjemným tlakom v bruš­ku, cítila sa vo veľmi nepríjemnom položení. Za sedem dní života shromaždilo sa jej v črievkach toľko nestrávených pozostatkov jedla, že je prinútená oslobodiť sa od nepríjemného tlaku. Ale kde, keď ich prísne predpisy o čistote nedovoľujú urobiť tak v úle a jas slnka naplňoval ju zase hrôzou.

V zúfalom položení, ozvala sa jej za chrbtom teta Ela.

„Pre Boha, čo je s tebou, Jucka?

„Zle je, teta, mám ohromné kŕče a do žiary slnka sa bojím vyletieť.“

„Blázonko, toho sa báť nemusíš, veď ono je náš najlepší priateľ a náš ochránca. Nebyť slniečka, bola by som bývala už dávno nebohá,“ rozpomenula sa Ela na osudný deň včasnej jari.

„Poď so mnou,“ posmeľovala teta Jucku.

Jucka vypúlila svoje veľké, ustrašené oči a len za tetou sa osme­lila podísť bližšie k bráne úľa. Na doske letáča pozorne sledovala kaž­dý pohyb tety, aby svoj prvý let vykonala bez chyby. Nevšimla si preto tisícok včiel, vyletujúcich von do jagavého svetla za tým istým účelom, ktorý i ju nútil von.

Teta sa zastavila skoro na samom kraji letáčovej dosky, kefočkou polokruhového výrezu prvého páru nožičiek pretiahla si tykadlá, potom prvý pár nožičiek si skrížila, ako by sa prežehnávala, dvojité krídla po oboch stranách spojila háčikami v jednotné krídla, rozkročila sa a ľahkým skokom odrazila sa od dosky.

Jucka bola veľmi vnímavá, mala veľmi bystrý postreh a preto napodobila tento složitý telesný tetin výkon vo všetkých podrobnostiach.

Hneď, ako sa dostala do vzduchu, oslobodila sa od tlaku bruška, potom vrátila sa na dosku, kde ju už čakala usmievajúca sa teta.

„Ukáž, či ti ten ohnivý „bobo“ nespálil fúzy?“ — zažartovala Ela.

Jucka, rozjarená radosťou, žiarila šťastím. Tešila sa nielen preto, že sa zbavila nepríjemného tlaku bruška, ani preto, že sa jej skvele po­daril prvý let, ale preto, že odteraz môže lietať, kam sa jej zachce, môže sa ihrať s najpestrejšími farbami slnečných lúčov, môže navštevovať kvety, ktoré len kvôli nej obliekajú si najskvelejší šat a ča­kajú na ňu s bohato prikrytým stolom sladkého nek­táru a chutného chleba. Jej prvý let otvoril jej raj nového šťastia.

Teta nechala Jucku na pokoji, nech sa vy­blázni, veď i ona zažila kúzlo tejto blaženej chvíle. Mládež vidí všetko v ružových farbách a tak je to dobre. Načo podlamovať vzlet a predčasne pochová­vať nádeje.

Ela, pohrúžená do svojich myšlienok, radova­la sa zo šťastia svojej chovanice.

„Je to skutočne dobrý bobo“ — ozvala sa po malom uspokojení Jucka. „Chcem žiť len v jeho teplom náručí, lietať vysoko a rozsievať plody našich úbohých sestier, kvetov, ktoré nemajú krídla a pri­nútené sú čakať na nás. Úbohé, mnohé z nich po márnom čakaní uvädnú a odpadnú bez toho, žeby uskutočnily svoj životný cieľ.“

Rozradostené Juckino srdce rozplývalo sa lás­kou k všetkému čo videla a poznala za svoj krátky život. Chcela by prežiť sto svojich životov, aby mohla pomáhať všade, kde jej pomoc by mohla krutému osudu zlomiť ostrie...

„Ešte si pooblietam, teta,“ hovorí Jucka, ako by si pýtala od nej dovolenie.

„Áno, potrebuješ to. Práve som ťa chcela upozorniť, aby si si ešte pooblietala a zapamätala si miesto našej brány. Teraz, keď slniečko je nad našimi hlavami, keď hreje najteplejšie, ako vidíš, vyletujú všetky tvoje vrstovnice, aby sa naučily poznať miesto, na ktorom bývajú. I ty musíš prekonať túto školu.“

„Do takej školy by som chodila bárs aj do smrti. Je taká vese­lá, príjemná... “ Ani nedohovorila a už bola preč, v húfe obletujúcich mladušiek. Po malom okružnom lete, sadla na letáč a hneď sa pustila do opisovania väčšieho kruhu. Priletovala a odletovala. Smer jej letu bol už natoľko istý, že by aj so zažmúrenými očami celkom určite tra­fila na dosku letáča, ktorej miesto vštepovala si do pamäti.

Za tohto bezstarostného letu zažila malé dobrodružstvo. Jeden ve­selý šuhaj, možno, že naschvál, alebo len zo zjašenosti narazil na Juckine krídielka, takže pre nečakaný náraz len-len vyrovnala rovnováhu tela, aby nespadla na zem.

Bláznivý mládenec chutne sa smial, že podarilo sa mu urobiť tento nevinný žartík. Šialená, veselá nálada mládenca opanovala i Jucku a začala teraz už aj ona dorážať na nezbedného šuhajka. Naháňali sa, kým im dych stačil.

U Jucky, ako vždy, aj teraz, zvíťazila ženská zvedavosť a začala rozhovor so švárnym šuhajom.

„Kto si a odkiaľ prichádzaš sem k nášmu úľu?“

„Bývam tu vo vašom susedstve a volajú ma bláznivým Paľkom. Mám sa dobre, nič nerobím, o nič sa nestarám, len jem a pijem, koľko sa do mňa vmestí. Čo ešte chceš o mne vedieť? Čo celé dni robievam? Nič, celkom nič, len si hoviem, ako vyšší tvor nášho rodu. Cez polud­nie, keď je pekný a teplý čas, vyletím si s kamarátmi poihrať sa a poštekliť také dievčatká, ako si ty!“ Paľko sa chutne zasmial a hneď sa pustil do nóty: „My sme muzikanti...“

„Neviem pochopiť, ako sa môžeš mať dobre, keď nemáš žiadnej roboty, žiadneho pocitu šťastia, že si vykonal niečo, čo pomohlo iným. Ako môžeš byť blažený, keď vieš, že len z milosti iných žiješ ako žo­brák alebo zlodej,“ robí Jucka výčitky ľahkomyseľnému Paíkovi.

„Nemôžem zato, ver mi. Tak ma vychovali. Vštepili do mňa, že som práve preto na svete, aby som žil z cudzích mozoľov a na úkor iných. Veď koľko je nás takých, ako som ja aj medzi iným tvorstvom, i medzi ľuďmi, ktorí vedome zotročujú svojich blížnych, aby sa mali dobre,“ ospravedlňoval sa Paľko.

Jucka zbadala, že je už dlhší čas vonku a preto zakývala tykadielkom Paľkovi a poponáhľala sa k tete.

O všetkom, čo videla, porozprávala tete. Videla kvety jasnej ružovej farby, ktoré na ňu vábivo žmurkaly šibalskými očkami, videla vznášať sa ma­jestátnu postavu mladej matky, za ktorou letel kŕdel driečnych mládencov. Boly to preteky plné spevu a kriku a vôňa, ktorá označovala matkinu cestu bola taká prenikavá, príjemná, že nás všetky, nadovšetko však trúdov očarovala. Nezabudla pripomenúť ani svoje dobrodružstvo s Paľkom.

„Poznám toho nezbedníka,“ hovorí teta. „Často sa sráža okolo nášho úľa. Je trochu prostodušný, ale zato príjemný spoločník.“

„Teta, už i so zatvorenými očami by som trafila do nášho letáča,“ pochválila sa Jucka. „Len to neviem pochopiť, prečo je to také dôležité. Veď keby som poblúdila, išla by som prenocovať k susedom, čo majú Paľka.“

„Neviem, či by ťa ta vpustili. Či by ťa strážcovia ich úľa už na letáči neroztrhali na kusy.“

„A čo, je to taká zlá rodina?“ — pýta sa Jucka, ktorá zapochy­bovala o úprimnosti tetiných slov a myslela, že ju len straší.

Teta zbadala, že Jucka berie jej výstrahu ako žart a preto ob­šírne vysvetľuje príčiny nevraživého pomeru a zlých vzájomných vzťahov cudzích rodín.

„To i sama vidíš, že sháňame sa po bohatstve a často ani ne­vyberáme prostriedky, ako sa k nemu dostaneme. Bohatstvom rastie i naša sila, odolnosť a výbojnosť. Žiaľbohu, veľmi často, keď na poli nenachádzame nektár, dopúšťame sa krádeží. Zbojstva dopúšťajú sa práve bohaté a silné rodiny. Olupujú slabšie, chorľavé čeľade o ich posledné zbytky zásob. Zdravie, sila a bohatstvo vedie nás k lakomstvu, čo nám nijako neslúži ku cti. Dobre poznáme túto špatnú stránku svojej povahy a preto staviame stráže na letáče úľov, aby sme špehúňom znemožnily prístup do nich.“

„Teta, však my sme všetky jednaké a je nás v jednej rodine veľmi mnoho, 90- až 100-tisíc včiel, akože poznajú strážkyne, ktorá je ich a ktorá je cudzia včela?“ — prerušila Jucka tetinu reč.

„My sa nepoznávame podľa zovňajšku, ako ľudia, ale podľa vône. Každá rodina má svoju zvláštnu vôňu, ktorá ako zďaleka rozpoznáva­júce znamenie upozorňuje stráž na príchod vlastného člena alebo na prísluš­níka cudzieho rodu. A práve preto je ťažko dostať sa do úľa cudzej rodiny.“

Po týchto tetiných slovách zmizly Juckine nádeje, žeby mohla navštíviť Paľka v jeho domove. Rada by sa bola poobzerala i po iných domácnostiach, nielen zo zvedavosti, ale aby nadobudla aj nové skúsenosti.

Ale Jucka nestrácala svoju nádej celkom a preto novou otázkou vyzvedala od tety, akým spôsobom by sa predsa mohla dostať do cu­dzieho úľa, aby ju od letáča neodohnali alebo nedajbože zabili.

„Hovoríte, že ťažko je dostať sa do cudzieho úľa,“ poznamenáva Jucka, pri čom zvláštny dôraz kládla na slovo ťažko, lebo ono dávalo jej malú iskierku nádeje, že jej túžba sa môže uskutočniť.

„Keď máš dosť duchaprítomnosti a odvážlivosti, dostaneš sa do hradu Paľkovho rodu.“ Rozdúchajúc týmto iskierku nádeje na plamie­nok dosiahnuteľných túžob, uspokojila dobrá teta svojho miláčka.

„Si mladá a máš ešte dosť mliečka, aby si sa ním zalichotila stráži. Keď ju v bráne ich hradu uhostíš, určite ťa pustí dnu.“

Jucka nedôverive pozrela na tetu, ako by pochybovala o možnosti dostať sa takýmto spôsobom k Paľkovej rodine.

„Chápem ťa, Jucka,“ hovorí Ela, „si mladá a málo skúsená. Obá­vaš sa, že sa ti nepodarí tvoj úmysel. Podívaj sa len niekedy na náš letáč, koľko cudzích mladých sestier prichádza k nám. My ich vďačne pri­jímame, lebo sme presvedčené, že neprichádzajú k nám so zlým úmy­slom. Zablúdily a ostanú navždy našimi obyvateľkami.“

„Teta, ty by si sa nemohla tiež vybrať so mnou pozrieť Paľka?“

„Mňa, starú lietavku, by stráž zďaleka poznala a takéto dobro­družstvo znamenalo by pre mňa smrť.“ Aby však ukázala svoju šikovnosť, vynájsť sa v každej situácií usmiala sa a doložila: „Keď by som sa pred strážou ukázala s plným volátkom medu, pustily by ma, tak ako teba s mliečkom.“

„Ani by som nebola myslela, že ten náš rod je tak opatrný a prefíkaný pri výbere cudzích návštevníkov,“ poznamenala Jucka.

„Tak je to v poriadku. Musíme dať veľký pozor, aby sa nám nedostala do úľa špiónka, ktorá by vysliedila naše slabosti a zavolala tlupu zbojníkov proti nám.“

„Nuž, ale je už načase, aby sme nechaly rečičky a išly každá za svojou prácou, pomáhať sestričkám. Dnes, zajtra zakvitne agát a nemáme ešte vystavené, ba ani vyčistené už hotové súdočky na lahodný med bielych strapcov jeho kvetu, doložila teta a stratila sa v pološere úľa.

# Prípravy k žatve.

Jucka, voľky-nevoľky, vošla tiež za tetou do úľa, aby sa dala do roboty, ktorú jej vymeril čas, — druhý týždeň veku. Radšej by bola ostala hoc aj strážkyňou, aby mala vždy pred očami krásnu, všetkými farbami dúhy okrášlenú prírodu, ktorej vôňa omamuje sladkým snom spokojnosti. Cit povinnosti káže jej však podrobiť sa potrebám celku a preto sa po­slušne podrobuje veliteľskému hlasu svojho kmeňa.

Tichý šumot tisícich robotníc a ostrou vôňou preplnené výpary úľa pôsobia tiesnivo na jej city a uvedomuje si, že nohy sa jej podla­mujú. Všeobecná únava je predzvesťou horúčkovitého stavu jej tela, kto­ré je pripravené vydať svoj cenný výplod, vosk.

Cíti, ako sa vypínajú dolné krúžky jej bruška pod tlakom durmení voskových žliaz. Cíti, že nezadržiteľne prýšti z nich tekutina, ktorá je mastná, ale nie je to ani tuk, ani olej. Tekutina táto v styku so vzduchom ztuhne v malé, jasno-biele šupinky.

Jucka už vie, že včely týmto horúčkovitým stavom ovládané, sú na jednom mieste úľa v chumáči a pri zvýšenej teplote potia vosk.

Uberá sa cestou, ktorá vedie k týmto včelám. Cesta sa jej míňa pomaly, lebo sily ju opúšťajú. Horko-ťažko sa dotiahla do naj­vzdialenejšieho kúta úľa, kde sa konečne mohla pridružiť k sestrám, zamestnaným pri stavbe plástov. Predrala sa do srdca hrozna včiel, kde bolo najteplejšie a dala sa hneď do roboty.

Pazúrikom zadnej nožičky vybrala si zpod krúžkov dolnej strany zadočka šupinku vosku, dala si ju medzi kúsadlá a pomiešajúc ju s niekoľkými zrnkami pyľu, pripravila ju ku stavbe. Nalepovala šupinku ku šupinke, kým nevystavila šesťboký pravidelný hranol, t. j. bunku.

Jucka dokázala vrchol staviteľského umenia, lebo postavila ná­dobku na med, alebo kolísku pre mlaď, upotrebením najmenšieho množ­stva staviva. Previedla stavbu, ktorá odolala i najväčšiemu tlaku, pri do­konalej geometrickej presnosti. Dlho sa však pri tejto robote nezdržala, lebo stavebná hmota sa jej cez 6—8 hodín minula, žľazy spľasly a pre­pustila svoje miesto inej robotníčke.

Keď sa Jucka oslobodila od ťarchy voskových platničiek, vrátila sa jej zas predošlá pružnosť a veselá nálada. Cestou uchopila kúsadlami na dne úľa ležiaci kúsok splesnivelej voštiny a vybehla s ním von. Počasie nebolo práve príhodné na obletovanie a preto sa hneď vrátila zpäť. Vyletovaly z úľa len vonkajšie robotníčky, prinášajúce nektár, pyľ a vodu a niekoľko takých, ktoré vynášaly smeti.

Počasie sa stále zhoršovalo a celkom prerušilo vonkajšiu prácu. Staré včielky, medzi nimi aj Ela, zavesily sa v retiazkach pod rámiky a odpočívaly.

Juckina zpiatočná cesta viedla okolo odpočívajúcich včiel. Ela ju spozorovala už zďaleka a zavolala na ňu:

„Kadeže sa túlaš, Jucka? Už si domurárčila?“

„Minulý sa mi tehly a preto hľadám inú robotu,“ odpovedala Jucka a bola rada, že sa s tetou stretla, lebo dúfala, že bude mať spoločnicu. Nemýlila sa. Ela nemohla ísť do poľa a pre­to pridružila sa k Jucke. Vybraly sa do hĺbky úľa na rámiky za hniezdom, ktoré pripravovaly mladušky na uskladňovanie medu. Zastavily sa pri robotníč­kach, ktoré už svojím zo­vňajškom prezradzovaly, že ich robota nie je závidenia hodná. Čistily komôrky. Väčšina z nich hlavičkami ponorenými do buniek vyrypovaly kúsadlami pri­schnutú škváru, pretkanú jedovatými pliesňami na dne a na bokoch komôrok. Kde-tu prinútené boly odpratať odporne páchnuce výkaly chorých sestier. Ale ani jedna robota nie je taká jedno­tvárna, aby sa pri dobrej nálade nedala spestriť.

Aj pri tejto robote, azda najodpornejšej v úle, ozýva sa často smiech a veselý krik. Poľovačka na húsenice motýľa zavijača voskového vie i staré včely rozohniť.

„Teta, poďme sa podívať, na čo strežú tie sestry, čo pozerajú do komôrok a pripravené sú každú chvíľu chytiť niečo medzi kúsadlá.“

„Majú v robote odporného chrobáka, záškodníka našej práce, kto­rý nám zožiera vosk a tak ničí naše úsilie.“

„A akože sa sem dostal? Prečo ho pustila naša stráž k nám?“

„On sa v našom úle vyliahol, sniesla ho tu jeho matka, vo for­me malého vajíčka a ponechala jeho vychovanie na nás.“

„To je veru zlá matka, keď prinesie dieťa na svet a nestará sa oň,“ pohoršila sa Jucka. „Do dobrých rúk ho sverila.“

„Keď aj ho matka opus­tila, vie si ono chrániť svoj život,“ vysvetľuje Ela. „Schováva sa pred nami do naj­temnejších kútov úľa, a keď vyrastie tak, že ho môžeme ľahšie zbadať, opradie si cestu vláknami, ako pavučinou, aby sme sa nemohly k nemu dos­tať. To vieš, že pavučina je proti nám najnebezpečnejšia zbraň, lebo keď sa naše chl­paté telo s najrôznejšími vý­rastkami dostane do vlákien pavučiny, sme bezmocné. Čím väčšmi sa chceme z nich vyslobodiť, tým väčšmi sa zamotávame. Preto čakajú tamtie robotníčky, kým pažravec vylezie z vlákien, tam si už budú vedieť s ním poradiť.“

„Tam, hľa,“ ukazuje Jucka, „niektoré sestry trhajú vlákienka pavuči­ny kúsadlami a vyhryzujú steny buniek, aby sa mohly dostať bližšie k nemu.“

„Ony ho zaženú až na kraj opradenej cesty a potom ho prinútia, aby vyšiel na povrch plášťa a takto ho potom dostanú.“

Sotva dopovedala Ela spôsob poľovačky, už sa dostala húsenica zavijača do kúsadiel poľovníčok. Naťahujú sa s jej mäkkým, bielym, nefo­remným telom, ako deti s povrazom, kým ju nepretrhnú. Potom pochytí mŕtve telo jedna z poľovníčok a vynesie ho von.

Jucka nepovažovala toho nemotorného chrobáka za nebezpečného nepriateľa a preto nevedela pochopiť nenávisť, ktorú mu preukazovaly jeho prenasledovateľky.

Ela zlostne a s opovržením pozrela na mŕtvolu húsenice a ne­ovládala sa, aby neprejavila uspokojenie nad víťazstvom svojich družiek.

„Zas o jedného záškodníka menej. Je to pliaga, ktorá sa množí, ako huby po daždi a stačí nás za krátky čas zničiť.“

„Dobre, že sme zdravé a nemáme mnoho plástov, inak by sme sa tým potvorám nemohly ubrániť,“ poznamenala jedna robotníčka, ktorá sršala nenávisťou proti odpornému tvoru.

„Keby sme ich maly mnoho, nestačily by sme opravovať stavbu, veď koľko dier nám narobila len jedna táto potvora v komôrkach plásta,“ dodala Ela a obrátiac sa k Jucke povedala:

„Dajme sa do roboty.“

Robota šla veselo od ruky. Kúsadlami vyhryzovaly rozcapartené výčnelky voštiny, jej pevnejšie čiastky vyrovnaly a spojovaly podľa po­treby. Tam, kde bolo treba trhliny vyplniť voskom, upotrebily na to vosk, kde ho našly hrubšie naložený. Inde Jucka doplňovala stavebnú hmotu zo svojich skromných zásob, tvoriacich sa vo voskových žliazach.

Jucka s tetou boly tak zahrúžené do roboty, že ani nezbadaly, ako pracujú pri nich mnohé robotníčky s rovnakou usilovnosťou až k vyčerpaniu posledných síl. Blíži sa čas najradostnejšej, ale i najúmornejšej roboty, preto je ten shon v práci bez oddychu.

Včielky sú deti prírody. Tak tesne sú spojené so svojou matkou, že pocítia každý jej záchvev a preto sa včas pripravujú na využitie jej darov.

Bezsenné dni a noci umorily Jucku natoľko, že sa stala prácene­schopnou. Mdlými očami pozerala na tetu, a vzdychla si.

„Teta, som na smrť ustatá!“

„Vojdi do prázdnej bunky a zdriemni si, doporučovala jej Ela.

Kým Jucka odpočívala, Ela zdvojnásobnila svoje sily, aby nahra­dila robotu, ktorá bola zameškaná tým, že jej miláčik odpočíval.

Po krátkom, asi štvrťhodinovom odpočinku, púšťa sa Jucka zas do roboty ako znovuzrodená. Pri návrate medzi svoje družky si všimla, že najväčšia časť starej voštiny sa leskla ako krištál a biele pláste pa­nenskej novostavby visely v rámikoch zavesené, ako ťažké drapérie.

# Žatva.

V usilovnej robote vyrušuje včielky spev výzvedkyne, ktorá pri­náša svojim družkám radostnú novinu, že našla bohatú pašu.

Zvedavšie robotníčky, najmä mladšie a medzi nimi aj Jucka s te­tou poponáhľajú sa k zástupu, od ktorého sa k nim ozýva spev šťastnej sestry:

Prinášam vám zvesť radostnú,

pestré kvety jari kvitnú,

Sviatočný šat si obliekly,

svoje stvoly ozdobily.

Rozsievajú prášok zlatý,

by robotný tvor vábily,

Vôňu ich som vám doniesla,

v žľaze svojej uschovala.

Smer cesty vám určí ona,

kde čaká náš rod hostina.

Vetru fúzy ver pretreme,

predbehnúť sa mu nedáme.

Jucka nevedela si uvedomiť, či melodický spev a či pôvabný ta­nec spievajúcej sestry sa jej lepšie páčil.

„Jaj, ako pekne tancuje!“ — skríkla Jucka. Sotva badať, že hýbe nohami a predsa natriasa celé telo a ako šibalsky si ,zalomila’ hlavičku, podvihuje zadočok a točí sa majestátne doprava.“

Jucka začarovaná spevom a tancom, precitla na zvláštnu vôňu, ktorá sa roznášala od tancujúcej po zástupu a po okolí. Jásavá radosť prenášala sa na okolostojace robotníčky. V prvom prekvapení počúvaly spev a neskoršie sa aj ony pustily do nôtenia svojej najmilšej piesne.

„Odkiaľ má naša sestra tú príjemnú vôňu, veď my takej nemá­me,“ opytuje sa Jucka tety.

„To je vôňa kvetu, na ktorom našla veľké bohatstvo nektáru,“ vysvetľuje jej Ela.

Jucka venuje teraz väčšiu pozornosť spevu chóru a sama tiež za­čína spievať so spievajúcimi sestrami, stojacimi nehybne so zrakom upre­tým na prvú zvestovateľku radostnej noviny.

Poďme, leťme už na hody,

nektáru sú plné stoly,

Budeme mať plné hrnce

pre nás i pre deťúrence.

Spev chóru ozýva sa vždy silnejšie a vyvrcholil najmohutnejšie, keď objaviteľka paše sa pohla smerom k letáču, aby ukázala svojim ses­trám cestu k bohatému pastvisku. Za ňou sa pohol zástup mladých vče­ličiek, ktoré práve dospely pre vonkajšiu prácu. Kde-tu bola medzi mladými zamiešaná i stará robotníčka.

Pri znení posledných akordov piesne, videla Jucka vyletovať svo­je družky z úľa do objatia prírody, dýchajúcej vlažný, sotva sa hýbajúci vzduch a oplývajúcej nespočetným množstvom plodov jej mladistvého života.

I ona by sa chcela vznášať v pestrých lúčoch slnka do krajov, bohatých na sladký nektár, na utešené nivy prekrásnych hôr, ale jej krýdla sú ešte slabé, nedoniesly by ju zpätťs nákladom božského nápoja. Vrátila sa preto do pre­došlej roboty.

Sotva chvíľku pracovala, už sa ozýva nový spev, ale teraz už z viacerých miest úľa. Priletela aj teta Ela so svojím nákladom nek­táru. Jej tanec a spev — tak sa zdalo Jucke, — bol omnoho ma­lebnejší, ako spev a tanec všetkých ostatných, ktoré doteraz počula a videla.

Ela dokončiac svoj spev a tanec, odovzdala Jucke prinesený nektár. Jucka spojila svoj sosáčik so sosáčikom tety a tak prelialy nektár z tetinho volátka do volátka Juckinho. Jucka nedostala nektár v pôvodnom stave, lebo teta ho už po ceste domov čiastočne odparila z vody a pridala mu potrebné látky k rozloženiu cukru na jeho základné složky.

Jucka dokončovala tetkino dielo. Zhustila nektár na taký obsah cukru, aby nemohol kysnúť a previedla tak ďalšie rozloženie cukru. Takto prepracovaný nektár vliala do bunky a keď nasal do seba potrebné množstvo mravenčej kyseliny, konzervačnej to látky, plnú bunku zadeb­nila tenkým voskovým vekom. Takýmto spôsobom vyrobila z nektáru med.

Touto robotou sa zamestnávalo mnoho Juckiných vrstovníc a tie ani nestačily spracovávať prinesený nektár, lebo húfne sa vracaly domov lietavky s preplnenými volátkami sladkej šťavy.

Všetky mladušky, ktoré maly na starosti prerábať nektár na med, maly plné volátka nektáru a preto lietavky, aby sa nezdržovaly v robote, len čiastočne prepracovaný nektár ukladaly do buniek posledných rámi­kov. Cez noc sa tento nektár prepracoval na med. Preto nemaly včielky pokoja ani vo dne ani v noci, pracovalo sa bez prestania ako vo fabrike.

Včielky využívajú všemožne dobu hlavnej snášky a nezameškajú ani sekundy času. Každá sa usiluje pri svojej robote. Najmladšie chovajú plod, od nich staršie stavajú pláste, pripravujú komôrky na med, prerá­bajú nektár na med, konzervujú ho a zavíčkovávajú. Okrem toho starajú sa o vetranie úfa a konajú strážnu službu na letáči. Staré včely, lietavky, zas prinášajú do úľa nové dodávky nektáru a pyľu. V tomto shone ne­majú času obletovať cudzie úle, aby si mohly nabrať z cudzieho majetku, ba nemajú času ani na to, aby od svojich úľov odohnaly nepriateľov, ktorí číhajú na ich bohatstvo. V dobrej snáške zanecháva rod včeličiek nepekné vlastnosti, nezbíja a je shovievavejší aj proti nepriateľom.

Vo veľkej robote zabúdajú na všetko, čo by ich vyrušilo. Oddávajú sa celou svojou bytosťou jedine tomu, aby nashromaždily čím viac sladkého bohatstva.

Večer po západe slnka uchyľujú sa lietavky na zaslúžený odpočinok, prav­da, keď majú dosť mladušiek na vyko­nanie potrebných domácich prác. Keď je teplá noc, vysadnú si pred letáč úľa a na ňom čakajú prvé záblesky budú­ceho dňa, aby sa pustily do novej roboty.

Ela pribehla s poslednou nôžkou k Jucke, aby sa s ňou po­rozprávala o denných udalostiach a o svojich zážitkoch.

„Maly sme dnes veľmi požehnaný deň,“ začala Ela. „Sestričky naše nás štedre hostily.“

„Nasnášaly ste nám toho toľko, že sme ani nemaly miesta na ukladanie nektáru. Boly sme, veru, prinútené dávať med do komôrok, ktoré sme maly pripravené pre plod a pritom sme musely stavať nové pláste. Robily sme to len tak po kúskoch, kde sme našly v našom tes­nom úle trochu prázdneho miesta.“

Veľkú robotu sme maly, teta! A to teplo, ako v parnom kúpeli. Od veľkej horúčavy mäkly nám pláste a povoľovaly pod ťarchou medu, preto sme z nich musely vybrať med a držať ho vo volátkach vonku pred letáčom. Keby sme tak neboly urobily, bol by nás zalial. Veľmi mnoho mladušiek muselo preto zanechať iné, veľmi súrne práce. A vyhá­ňanie horúčavy z úľa zamestnalo tiež mnoho sestier. Nediv sa preto tomu, že sme sa s prácou oneskorily a musíme nahrádzať deň nocou. Pravdu majú sestry, keď tvrdia, že nemáme vhodný úľ.

„Veru, Jucka, náš úľ nezodpovedá našim terajším pomerom. Je tesný a ťažko sa dá vetrať. Škoda, že sa človek pletie do našej roboty a nesnaží sa ani poznať naše potreby, aby nám pomáhal pri našej práci a neškodil nám svojou nevedomosťou.“

„Musím sa vám pochváliť, teta, že som dnes na chvíľku vypo­máhala pri vetraní. Bolo nás pri tejto robote veľmi mnoho a to všetko také vetroplachy, ako som ja. Postavily sme sa pekne do radov na po­vale a na prednej strane úľa. Naše rady boly ako nejaká kolóna vojska, dobrá hromádka nás bola pokope. Hlavičkami sme boly obrátené do vnútra úľa, zadočky sme trocha podvihly a trepotaly sme krídelkami, ako by sme chcely uletieť.“

„Dobre poznám tú robotu,“ prikývla Ela. „Bolo ti tam aspoň chladnejšie, ako dolu, v tej pekelnej horúčave. A bolo ti tam aj veselo.“

„Pravdu máte, teta. Veselá spoločnosť sa tam schádza. Samý smiech a rečiam niet konca-kraja. Počula som tam, že mnohé naše sestry sú nespokoj­né, lebo sa, vraj, nemôžu celkom uplatniť v robote. Niektoré majú mnoho mliečka a nemajú ho komu dávať. Iné zas sú prinútené tratiť voskové platnič­ky, lebo nemajú miesto, kde by mohly stavať. Všetka energia, pochádzajúca zo zázračného pokrmu, ostáva v nás a naše pomery nám nedovoľujú, aby sme ju mohly uplatniť. Vážne sa hovorí, že náš rod bude sa musieť rozdeliť a založiť novú čeľaď.“

„To som už dávno vedela,“ prisviedča jej Ela. „Nemáme inej mož­nosti vybŕdnuť z tohto položenia, ako že sa vyrojíme. Dnes sa to definitívne rozhodlo. Matka totižto položila niekoľko vajíčok do mištičiek matečníkov.“

# Príprava na rojenie.

Osud rodiny je rozhodnutý. Chýr o vajíčkach, snesených do miš­tičiek (základov) matečníkov sa bleskurýchle rozniesol po celej včelej ríši. Hoci toto rozhodnutie sprevádzala všeobecná túžba prevážnej väčšiny ro­botného obyvateľstva, predsa vzrušilo mysle tak starých ako i mladých.

Mladé, neskúsené, plesaly radosťou, že nadchádza čas, kedy budú mať možnosť uvoľniť energiu svojich tiel, nashromaždenú v nich požíva­ním zázračného pokrmu, ktorú doteraz nemohly vybiť pre veľký počet mladušiek (krmičiek) pri chove plodu a pre nedostatok miesta v úli pri stavbe plástov.

Staré prijímaly zvesť chladnokrvným uvažovaním o budúcnosti roja. Zriecť sa bohatstva, nashromaždeného ťažkými žertvami drahých životov najstatočnejších tvorov prírody a pustiť sa do neistoty, do neznámeho kraja, kde nielen že si musia vybudovať nový domov od najjednoduch­ších základov, ale treba si tiež nashromaždiť zásoby pre zimný odpoči­nok. Sú to vážne starosti pre skúsenejšie robotníčky vonkajších robôt.

Palácová revolúcia najťažšie dolieha na matku. Ona má urobiť prvý krok k prielomu tradície. Má narušiť súladnú a ničím nehatenú, usilov­nú prácu svojho nešťastného národa. Ona, snesením prvého vajíčka do komôrky matečníka, vypovedá proti sebe ortiel vyhnanstva. Ťažko sa jej rozhoduje, či má splodiť zárodok svojej sokyne, požadovaný neúprosným zákonom prírody a tak vydať seba i svoje deti na milosť a nemilosť neistej budúcnosti.

Iba trúdi prijímajú túto zprávu ľahostajne. Oni myslia len na svoje záujmy a preto nemajú nič spoločného so starosťami svojho rodu. Je ich až nápadne mnoho. Pletú sa popod nohy robotniciam, vracajúcim sa s ťažkými bremenami darov požehnanej prírody. Ťarbavým túlaním v uličkách plástov prekážajú čiperným amazonkám v robote a tým len zhoršujú neznesiteľné pomery čeľade.

Jucka, ako tŕňom posedlá behá po uličkách za tetou, aby si u nej overila najnovšiu novinku, ktorú práve počula od svojej mladšej kamarátky Loly, zamestnenej pri základoch matečníkov.

Našla ju v zástupe starých robotníčiek, ktoré, ako vidieť z váž­nych tvárí shromaždených, majú poradu o veľmi významných veciach.

Keď Ela zbadala Jucku, obzerajúcu sa po všetkých stranách, ve­dela, že hľadá ju a preto šla za ňou. Jucka zbadala Elu len vtedy, keď ju táto oslovila.

„Čo tu hľadáš, Jucka?“

„Vás, teta, Chcem sa vás na niečo opýtať.“ Jucka nevedela ako začať. Veď chcela prezradiť tajnosť, o ktorej nemala pred nikým hovoriť. K tete ju však pútaly tak dôverné styky, že nemohla pred ňou nič za­mlčať a preto začala:

„Dnes som sa veľmi dôverne dozvedela, že do jednej mištičky matečníkov, kade má ísť matka, zašantročila jedna šikovná robotníčka obyčajné vajíčko z malej komôrky do kolísky matky. Urobila to, vraj, preto, aby dodala matke odvahu sniesť vajíčka do ostatných komôrok.“

„Nie je to nič nemožného,“ odpovedá Ela. „Veď je známe, že našej matke, zvyknutej na jednotvárny život, nechce sa púšťať do po­chybných dobrodružstiev, tým menej vtedy, keď cíti, že jej ťažké telo odvyklo od lietania.“

„Je to možné teta, aby duch nášho rodu dal podnet i k takýmto podvodom?“ búri sa cit statočnej Jucky.

„To nie je podvod, Jucka, ale len znamenie nezmeniteľného roz­hodnutia nás všetkých, dať život novej rodine a rozmnožiť tak náš rod o ďalší celok. Keď matka zbadá, že v jednom matečníku je už vajíčko, neodporuje ďalej požiadavkám celku a sama zanesie 10—20, niekedy i viac matečníkov vajíčkami. Veď ona dobre vie, že jednej sokyni bez­tak musí prepustiť svoje miesto.“

Odo dňa, odkedy sa objavilo prvé vajíčko v mištičke matečníka, usilovný národ akoby očarovaný podlieha veľkej zmene. U jednej čiastky včiel, posadlých revolučným duchom, javí sa nervozita, splašenosť. Lietavky upúšťajú od príslovečnej usilovnosti, behajú po uličkách, v ktorých sa za riadnych pomerov neobjavujú. Niektoré z nich naplnia si medové volátko medom a vysedujú tak celé dni pod rámikami a keď je tam veľká horúčava, vychádzajú von pred letáč. Takto čakajú už od prvého dňa zárodku mladej matky na povel k odletu do neznámych končín sveta.

Mladé, preplnené životnou silou, so žliazami prekypujúcimi mlieč­kom a s voskom preplnenými bruškami behajú po úli, aby našly mies­to kde by uľavily fyzickému tlaku svojho tela.

V terajšej pohnujej dobe nemá Ela chuti na dlhé reči, preto od­chádza od Jucky, aby sa inde dozvedela niečo o blížiacich sa udalostiach, najmä o vyslaní výzvedkýň na hľadanie nového domova.

Jucka, keď osamela, rozbehla sa do hniezda, aby sa podívala na vajíčka mladých matiek. Kade šla, všade videla neobvykle veľké množ­stvo vajíčok vo včelných i trúdových bunkách. Prekvapil ju najmä veľký počet odkrytého a zaviečkovaného trúdieho plodu. V blízkosti plodu trú­dov našla niekoľko prázdnych mištičiek matečníkov. Dúfala, že cieľ svo­jej cesty nájde uprostred hniezda, kde tepna života rodu bije najprudšie a preto zamierila tam.

Nemýlila sa. Našla tu nielen jednu, alebo dve mištičky mateční­kov, zanesených vajíčkami budúcich matiek, bolo ich tu mnoho. Na dnách belely sa jednoduché vajíčka, záruka to omladenia ich okrídleného rodu. Len tomu sa divila, že ich je tak mnoho, keď potrebujú len jednu.

„Vítaj, Jucka!“ oslovila ju Lolka, priateľka od matečníkov. „Istot­ne ťa k nám prihnala zvedavosť. Však?“

„Áno,“ odvetila Jucka. „Chcela som vidieť zárodky našich budú­cich matiek.“

„Ako to hovoríš, že našich? Či ty nechceš odletieť s rojom? Ne­chala by si starú matku, ktorú zbožňuješ, odletieť bez tvojho doprovodu?“ dohovára jej Lolka.

„To som nevedela, že stará matka odletí a dobre zásobený do­mov prenechá svojim dcéram. Ďakujem ti, sestra, za poučenie. Svoju matičku neopustím.“

„Žiaľbohu, ja musím ostať doma, veď niekto sa musí venovať deťom, ktoré dorastajú a aj zásoby bude treba doplňovať,“ vzdychla si rezignovane Lolka.

Jucka videla, že vajíčko budúcej matky je celkom také, ako va­jíčko, z ktorého sa vyklubuje robotná včela. Pritom jej prišly na um poučné slová vzdelanej sestry, ktoré počula od nej ešte v časoch, keď bola v službách matky.

„Lolka, budeme sa teda lúčiť. Ty zostaneš tu a ja poletím do neznámeho kraja, do neistej budúcnosti.“ Nestačila ani dopovedať, čo mala na mysli, lebo priateľka skočila jej do reči:

„Na lúčenie máme ešte dosť času. Osem dní pre náš krátky ži­vot znamená pätinu života a preto nemáme sa čo ponáhľať. Stretneme sa ešte mnohokrát a keď nezabudneš na nás, priletíš sa podívať na svoje priateľky. Dúfam, že nebudete ďaleko a že sa vám nebude tak zle vodiť, aby si nemohla k nám zaskočiť,“ potešuje ju Lolka.

Jucke, po týchto slovách dobrej kamarátky, otvoril sa naraz nový kruh nádeje, že bude môcť navštíviť priateľky, ktoré jej tak veľmi prirástly k srdcu. Uisťovala sa vedomím, že jej zámer môže sa uskutočniť, veď o spoločenských formách, ako sa má objaviť a chovať pri návšteve cudzej rodiny pred hradnou strážou, poučila ju teta Ela.

Jucka pozrela ešte raz na zárodky mladých matiek, odobrala sa od Lolky a šla zpät za tetou, aby jej oznámila svoje rozhodnutie.

Ela sa práve vracala z vážnej porady lietaviek na svoje obvyklé miesto, pod rámiky medových skladov a tak sa stretly.

„Teta, viem, že aj ty, aj naša mamička idete s rojom, preto som sa i ja rozhodla, pripojiť sa k vám.“ Bez bársakého úvodu vyrukovala Jucka so svojím úmyslom pred tetu Elu.

„Pekne od teba, Jucka, že nás nechceš opustiť, ale musím ťa upozorniť, že odchádzame do neistej budúcnosti, všetko bohatstvo zane­chávame našim sestrám, vezmeme si len toľko potravy, aby sme vydržaly tri dni a nasťahujeme sa do celkom prázdneho domova. Ba ešte aj tento musíme si od základov vystavať. Ďalej, musíme si nasbierať toľko medu, aby sme v zime nezomrely hladom. Je to veľmi vážny krok a preto si to dobre rozmysli,“ usiluje sa Ela odhovoriť Jucku od úmyslu, ktorý by pre ňu mohol znamenať skazu.

Jucka dobre vycítila kam teta mieri týmito varovnými slovami. Keď si však pomyslela, že by mala zostať doma, cítila, ako jej bolesť srdce sviera. Ona, mladá, plná životnej sily, mala by zbabele ponechať osudu svoje najmilšie? Keď jej drahá mamička a dobrá teta púšťajú sa odhodlane do neznáma a dávajú svoje životy v sádzku, mala by ona zostať v blahobyte, obkľúčená bohatstvom, ktoré ony opúšťajú len kvôli svojmu pokoleniu? Nie, nikdy! Jucka sa rozhodla s konečnou platnosťou, že aj ona pôjde s rojom.

„Nemôžem tu ostať bez vás, milá teta a bez našej drahej mamič­ky a preto, nech sa stane čokoľvek, pôjdem s vami.“

Ele sa veľmi zapáčily Juckine odhodlané slová a keďže videla, že by bolo zbytočné ďalej ju odhovárať, pokývla hlavou a hovorí jej:

„Poď, nedbám. Musím ťa však ešte upozorniť, že naša cesta bude dlhá. Našla som na svojej výzvednej ceste, na ktorú ma vypravila star­šina rodu, ďaleko v horách veľký strom s veľkou dierou. Dobrý by bol pre náš domov. Kedysi, veľmi dávno, poskytol už ten strom prístrešie niektorému kmeňu našich predkov, lebo vidieť v ňom ešte stopy po moľami zožranej stavbe. Teraz tam bývajú mravce.“

„Veď ony nás tam nepustia,“ namieta Jucka.

„Postaráme sa o to, aby sa utiahly v dolnej čiastke stromu, alebo budeme ich dotiaľ preháňať, kým ich to nezunuje a odsťahujú sa od nás.

„Nie je dobre, bývať pod jednou strechou s takými zlodejmi,“ hovorí Jucka a pokračuje: „Najlepšie predsa len bude, zbaviť sa ich, ináč by sme maly s nimi stále opletačky.“

„Sme my len prostomyseľné,“ zasmiala sa Ela. „Nie sme ešte ani tam a už vyháňame obyvateľov z ich vlastného hniezda.“

„Kedy len svitne deň nášho veľkého sviatku, deň zrodenia no­vého člena nášho rodu? Veď, teta, my sa nerozmnožujeme jednotlivými včielkami, ale len rojením. Lebo, keď náš rod tvorí jednu bytosť, pozo­stávajúcu z tisícov okrídlených buniek a ten sa rozdvojí, rodí sa vlastne nový člen,“ múdruje Jucka.

„Tak je to!“ prisviedča jej teta a vedie ďalej rozhovor o ďalekosiahajúcich príčinách rojenia. „Táto veľmi vážna udalosť sa v našom rode už dávno pripravuje. Ty si ešte ani nebola na svete, keď sme sa rozhodly. Maly sme vtedy mnoho chleba, ale medu sa nám dostávalo len po kvapkách a preto jedly sme viac chleba, ako medu. To už si môžeš sama domyslieť, ako nám počaroval ten zázračný prášok. Maly sme mno­ho mliečka a aby sme ho vypotrebovaly, chovaly sme mnoho plodu Plýtvaly sme ním pri chove trúdov, lebo nielen ich plodu ho dávame, ale prikrmujeme ním aj dospelých trúdov. Nepomohlo nám ani to, lebo liahlo sa stále viac mladušiek a matka nemohla nám dať toľko plodu, aby mladušky boly plne zamestnané kŕmením. Ostávaly preto prebytky zázračného pokrmu v nás. Dokiaľ sme maly miesto, vybíjaly sme naše sily v stavbe plástov a krotily našu výbojnosť prácou bez oddychu. Všetka táto snaha zbaviť sa životného elánu stroskotala. Nezostáva nám iné východisko dostať sa von zo začarovanej sily kvetových práškov, ako pustiť sa do budovania nového domova.

Týždeň pred tým, ako mala matka dať život prvej dcére, bolo jej už naše rozhodnutie známe a preto nakládla v ten týždeň mnoho plodu. A keď sniesla prvé vajíčka mladých matiek, obmedzila svoju plodnosť, aby bezprostredne pred vyletením roja vyprázdnila obsah va­ječníka a tým uľahčila váhu svojho tela.

Dnes, pod vlivom všeobecnej vôle rodu, položila vajíčka i do začiatkov matečníkov. Z týchto vyliahnu sa za tri dni larvy, ktoré päť dní sa budú kŕmiť kráľovským pokrmom a zároveň sa budú stavať aj matečníky. Po ôsmich dňoch ukončí sa chov lariev mladých matiek a po­tom sa prikryjú matečníky vypuklým viečkom.

Prvý zaviečkovaný matečník je znamením, že všetky práce pre odlet roja sú hotové a čaká sa len na povel, aby sa roj dal slávnostne na pochod do novej vlasti.“

Jucke bolo teraz už jasné, že ich pochod do neznáma dal by sa len tak odvrátiť, keby nejaká nadprirodzená sila im odobrala tú čiastku robotníc, ktorá sa nemôže uplatniť v robote, alebo keby im bola daná príležitosť využiť svoju energiu vo vlastnej domácnosti.

Predstavovala si to takto: Ak by matka prestala klásť plod, nerodily by sa mladušky a potom mohly by sa uplatniť nespokojné krmičky, ktoré si teraz nevedia rady s mliečkom, alebo ak by sa zväčšil ich domov a bolo by takto miesto pre nové stavby. A konečne našly by plné zamestnanie mnohé nespokojnice aj vtedy, keby zmizly veľké zá­soby medu z bohatých skladov.

Tieto myšlienky prišly Jucke na um len tak mimochodom po výklade tety o príčinách rojenia a aby zastrela prúd svojho múdrovania, nadviazala na tetine slová:

„Prečo čakáme, dokiaľ nebude prvý matečník zaviečkovaný?“

„Preto, lebo matička nevyjde prv z úľa, kým nevidí, že jej so­kyňa je zaopatrená. Keď vidí, že prvý matečník je zaviečkovaný, opanováva ju strach a preto sa musí včas vzdialiť, aby nedala príležitosť svo­jim deťom, mladým matkám, dopustiť sa matkovraždy.“

„Nuž a boly by tieto nevďačnice schopné takejto podlosti?“ opytuje sa Jucka.

„Žiaľbohu je to tak. Sú nás tu desiatky tisícov a žijeme v súlade, ako jedno telo, vo vzájomnej láske. Matky však nesú v sebe akúsi kliatbu, ktorá ich núti do sestrovražedného boja. Matka neznesie pod svojou strechou inú matku, hoci by aj pokrvné príbuzné boly. Preto sa tak ťažko odhodláva sniesť prvé vajíčko do mištičky matečníka, lebo do­bre vie, že táto jej práca bude mať ťažké následky. Zbadala si už zaiste, že teraz, keď jej sokyňa, pravda, ešte len v podobe nepatrného vajíčka, ju straší, je nespokojná a neistá.“

Osem dní v živote včely je mnoho. Za tento čas pripravujú sa včielky na cestu. Do roboty lietajú väčšinou len tie, ktoré nemajú v úmy­sle rojiť sa. Tie, ktoré sú rozhodnuté vydať sa na cestu, zdržujú sa v prevažnej čiastke dňa doma s hrvolčekom, naplneným medom, aby boly pripravené, až zaznie povel k odletu.

V posledný deň letia do poľa už len niektoré lietavky, aby si nasbieraly pyľového prášku, lebo zásoby pyľu v úli nechávajú nedotknuté.

Nespokojnosť matky vyvrchoľuje v ôsmy deň od zaviečkovania prvého matečníka. Za celých týchto osem dní nebrala toľko pokrmu ako v normálnych dňoch, preto sa tvorenie vajíčok u nej spomalilo. Keď v posledný deň vyprázdni vaječník, bruško sa jej stáva štíhle, sama sa stáva ľahkou a preto niet obavy, žeby ju neodniesly jej veľké krídla tam, kam ju roj zavedie.

Jucka je už tiež celkom splašená. Už tri dni za sebou si napl­ňuje hrvolček medom, aby bola pripravená na cestu. Dobre vie, že z čista-jasna ozve sa povel a že každá musí byť dobre pripravená na cestu. Jej teta je tiež hotová. Má nalepené na zadných nožičkách, v ko­šíčkoch holene, také veľké batôžky propolisu, (vosk, smiešaný so smolou) že by ich Jucka sotva vládala uniesť.

Statočnému a usilovnému národu praje aj príroda. Je príjemnný, teplý deň. Ani obláčka niet na blankytnom kryte nekonečného sveta. Len jemný vetrík pohráva sa s poddajným lístkom striebornej osiky.

Jucka sa stále zdržuje okolo tety, lebo cestu do neznámej krajiny chce prekonať v jej spoločnosti.

Slniečko vystupuje na vrcholný bod svojej cesty a včielky čakajú práve na túto chvíľu, aby sa vydaly na cestu, ktorú im určil osud.

# Roj odchádza.

V dobe, keď u všetkých kmeňov, robotných a statočných detí slnka, mládež prekonáva orientačnú školu, ozývajú sa fanfáry pochodu bohatierskeho rodu, zvestujúce splnenie prísneho zákona prírody — dať život novému pokoleniu.

Blažený pocit radosti z vykonanej povinnosti vyvoláva akordy hymny, vyjadrujúcej spokojnosť. V tejto radostnej, no jednako vážnej chvíli, nepočuť bojovné hlasy výbojných amazoniek, ani nariekavé hlasy skleslosti a žiaľu. Všetky sú šťastné a preto zmizol ich bojovný duch. Sú povoľnejšie a k nepoznaniu krotké.

Nebyť presvedčivých znakov spokojného blaha, zrkadliaceho sa na včelách, čulo behajúcich po všetkých, nápadne oživených uličkách úľa, mohol by sa niekto domnievať, že tento, zmätku sa podobajúci ruch vyvolala nejaká katastrofa.

Zvuky veselej piesne radosti nesú sa nad hustým prúdom včiel, cez úzky letáč, neudržateľne von, na voľné priestranstvo, aby privábily do svojho sprievodu aj nespokojnice cudzích kmeňov.

Ťažko je lúčiť sa s vlasťou. Každá včielka, púšťajúca sa do dobrovoľného vyhnanstva, zažila tu najblaženejšie časy svojho života. Malý okružný let okolo letáča, brány svojej vlasti, je dojímavým zážitkom kaž­dej, ktorá navždy odchádza zo svojho domova.

Po tomto srdečnom lúčení, pripojujú sa ku krúžiacemu a na ďalekú cestu pripravenému zástupu oneskorené pútničky. Jasnými lúčami slnka osvetlené, okrídlené bodky poletujúcich včeličiek, podobajú sa ti­sícim trblietajúcim sa hviezdičkám, ktoré sa hneď srážajú do neprehľadného mračna a hneď zas sa rozletujú v priesvitný závoj.

Ela a Jucka sú stále pohromade. Hľadajú matku, aby na ceste do novej vlasti strážily jej bezpečnosť. Nenachádzajú však ani stopy po jej zvláštnej vôni a preto vracajú sa do úľa, aby ju tam vyhľadaly.

Sprievod matky využíva všetky možné nenásilné prostriedky, aby ju dostal medzi jej ľud, čakajúci na ňu vonku. Matka sa, veru, veľmi ťažko lúči so svojím domovom, v ktorom zanecháva tisíce nedospelých detí a všetko to, čo jej pripomína mnohé ťažké dni a bezsenné noci.

Vychádza posledná za svojím sprievodom.

Poletujúce mračno včiel ju hneď zbadá, lebo vôňa jej tela je taká prenikavá, že ju zďaleka pocítia všetky, čo boly na ňu navyknuté.

Do príletu matky boly včielky roztratené po celom okolí, ale jej príletom prestáva bezhlavosť a okraje poletujúceho celku dostávajú jas­nejšie obrysy.

K radostnému zástupu pripojujú sa aj niektoré včielky a trúdy cudzích kmeňov, lebo nemôžu sa dočkať podobnej chvíle u vlastného rodu.

Takto sa do sprievodu dostal aj Paľko.

Do melodického chorálu vysťahovalcov miešajú sa nesúzvučné zvuky zvončeka a ostré, chraptivé rinčanie kosy. To človek, ktorý pri tejto príležitosti odel si sviatočný šat nezvyklého strihu. V neobyčajnom úbore, omotaný handrami po celom tele, vyzerá ako múmia. Svojím od­porným zápachom potu, disharmonickými zvukmi primitívnych nástrojov a hlavne vodou, ktorú vystrekuje včielkam priamo na brušká, vyrušuje majestátne vznášajúci sa zástup pútnikov, ktorý spieva žalmy o večnosti svojho rodu.

Tak sa zdá, že práve toto nerozumné zasahovanie človeka do sviatočnej nálady včiel, núti ich, aby sa dvíhaly do výšky, kam ruka človeka nedosiahne.

Podľa starých zvykov, soskupuje sa zástup vyvandrovalcov v blíz­kosti starého domova v jednom husto obsadenom chumáči. Táto rodová tradícia začína sa usadzovaním malých hlúčkov predných vojov roja na vrcholci stromu, aby vábily k sebe matku a s ňou aj celý jej sprievod.

Matka prisadá k jednému neveľkému hlúčku skúsených lietaviek, medzi ktorými je aj Ela. Tým, že sa matka pridala k tejto malej sku­pinke včiel, hrnie sa k nej celý zástup sprievodu — 40 až 50 tisíc vče­ličiek sadá na jednu hromadu, ktorá sa podobá veľkému strapcu hrozna.

Veľké veci sa musia odohrávať v tábore tesne somknutých vysťahovalkýň. Kľud vyrušuje len niektorá oneskorená včielka, ktorá z radosti, že našla svoje družky, trepoce krídielkami a hľadá si miesto na nehybne visiacom živom strapci svojich sestier.

V chumáči sa koná veľmi vážny akt. Včely, usadnuté v roji pri­čleňujú sa do sväzku nového kmeňa. Inštalácia členov koná sa pozna­menávaním každej včielky, somknutej v roji, vôňou matky. Keď niektorá včielka, ktorá sa zúčastnila tohto vážneho obradu, prinútená je z nejakých príčin vrátiť sa na svoje staré miesto, už ako cudzinka musí sa vžobrávať do úľa, ktorý predtým nazývala svojím.

Jucka, ktorá sa ešte za letu stretla s Paľkom, zároveň s matkou prisadla k Ele.

„Teta, vediem si Paľka,“ ukázala na neho a šelmovsky sa za­smiala. „Bude nám s ním veselšie,“ doložila a čakala, čo na to povie teta.

„Nám, možno, bude veselšie, ale ako sa u nás bude cítiť Paľko, to neviem. My máme teraz len žobrácku palicu, nebudeme môcť vyho­vieť jeho vyberavým chúťkam,“ odpovedala Ela.

„Nemajte o mňa strach, teta,“ uspokojoval Paľko seba aj tetu. „Už sa len nejako uživím. U vás je ešte mnoho takých, čo majú pre­bytky mliečka a za istý čas nebudú vedieť, čo s ním robiť. Tak sa ob­živím niekoľko dní a potom ako taký tulák vyhľadám si nové, vyhovu­júce miesto.“

„A prečo si odišiel z domu?“ pýta sa ho Jucka.

„Lebo doma sa nás už nabažily. Odkedy majú mladú matku, nechcú o nás ani počuť. Moria nás hladom a preto sme sa rozpŕchli po svete.“

„Nezúfaj, Paľko,“ potešuje ho teta. „Nejako to len bude. Ale, deti, teraz už musím odísť na poradu. Máme sa dohodnúť, kam odtiaľto poletíme.“ Ela zakývala tykadlami na rozlúčku a pustila sa hustým zástupom včiel na shromaždenie starších.

Jucka a Paľko pozerali na človeka, ktorý ešte stále behal pod ich stromom. Teraz však zanechal nemelodické koncertovanie a aj vodou striekať prestal, ale zato ťahal za sebou dlhý rebrík.

„Istotne si nás chce sobrať,“ prerušila Jucka krátke ticho.

„Zdá sa, že sa mu to nepodarí. Vyhnal nás vysoko a ako som počul, je už vyhľadaný nový domov a preto nebudeme tuná dlho sedieť,“ povedal Paľko, ktorý už bol v takýchto veciach skúsený.

Ela sa ťážko predierala cez husto na seba zavesené včielky a preto jej trvalo dosť dlho, kým sa dostala k porade svojich družiek. Sotva sa ukázala známym sestrám, oslovila ju najstaršia, zaiste predsedkyňa porady.

„Čakáme ťa už netrpezlivo, Ela, dobre že ideš. Musíme sa poponáhľať, aby sme zmarily úmysle človeka, ktorý nám len vtedy preuka­zuje svoju pozornosť, keď máme sklady riadne naplnené medom. Aby sme daromne netratily čas, povedz nám, sestra, čo si na svojich výzved­ných cestách zistila,“

Ela sklonila svoje tykadlá až k pätám nožičiek, vyjadrujúc takto svoju úctu poradnému sboru a začala svoju zprávu:

„Našla som v blízkom lese, asi na štvrť hodiny cesty od nás strom, v ktorom je dostatočne veľká dutina, aby sme sa v nej mohly utiahnuť. Vchod do dutiny vydlabal pravdepodobne ďateľ, lebo je pekne do okrúhla vysekaný. Strom je zdnuky spráchnivelý a preto budeme si môcť v prípade potreby naše bývanie zväčšiť.“

Elu prerušila v reči jedna so sboru starších:

„Hovoríš, sestra, že na štvrť hodiny letu, teda podľa rýchlosti nášich krídiel stojí ten strom na necelých šesť kilometrov od nás. Nie je to ďaleko. A pozrela si tiež, či v blízkosti našej budúcej domoviny je mnoho kvetov, ktorým budeme konať služby?“

„Lietavala som už dávno do tých krajov a vždy ma vábily najutešenejšie krásky kraja. Videla som, ako vädnú túžbou po nás a ako vysychajú ich bohato prikryté stoly. Umienila som si vtedy, že im po­môžem a teraz mám k tomu príležitosť. Som presvedčená, sestry, že môj návrh prijmete, lebo lepšie miesto nenájdeme nikde.“ Ela dokon­čila svoju zprávu a čakala na rozhodnutie poradného sboru.

Predsedkyňa videla, že zprávu Ely vypočuly prítomné s plným súhlasom, poďakovala Ele za jej dobré služby, ktoré vykonala pre svoj rod a požiadala ju, aby členky poradného sboru odviedla na dodatočný výskum.

Sotva stačila predsedkyňa ukončiť svoju reč, už začal celý sbor krúžiť popri roji a s Elou v čele vybral sa na prehliadku nového domova.

Kým výzvedný sbor bol na ceste k novej vlasti, bleskurýchle sa rozniesol chýr o rozhodnutí rady starších medzi vysťahovalkyňami. Netr­pezlive čakaly na výsledok obhliadky.

Po necelej pol hodine priniesla výzvedná čata veľmi uspokojivé zprávy. Po jej rozšírení, doteraz nehybne visiaci chumáč začal sa mrviť. Včielky z jeho stredu vyskakovaly a pobehávaly po hlavičkách ostatných, ešte v chumáči prilepených sestier.

Ela bežala za matkou, aby ju pojala so sebou. Teraz sa už nespierala. Vystrela svoje veľké krídla a pustila sa za Elou. Ony dve viedly celý veľký zástup. Vôňa matky rozširovala sa ďaleko po ceste roja a ako maják ukazovala cestu do raja šťastia, spokojnosti a blahobytu.

Pod stromom ostal stáť len človek, utierajúci si pot s tvári. Teraz už nemá príčinu si ju zahaľovať. Pozerá za rojom, ktorý ako na pohádkovom koberci sa vznáša istým smerom k lesu, za neďaleký kopec. Zbytočné by mu už bolo teraz za ním bežať. Roj má bystrejšie krídla, ako on nohy.

Neusiloval sa nikdy poznať ušľachtilé zvyky a prísne zákony sta­točných robotníčiek rodných nív. Urážal preto vždy ich najsvätejšie city, keď neumelou rukou siahol do svätyne ich šťastného blaha.

Ostal preto sám, s rebríkom opretým o strom.

# U bohatých dedičiek

Dobre sa gazduje, keď sú plné sklady najjemnejších druhov jar­ného medu, najvyberanejších múčok chlebovín a keď je stavba dedin­ky statočných detí slnka ukončená.

Všetko toto bohatstvo zostalo včielkam materskej rodiny ako veno od starších sestier, ktoré sa z vlastného domova odsťahovaly niekam do neznámeho kraja, nesúc so sebou len pevnú vieru vo víťazstvo vlastnej usilovnosti.

Asi na polovicu zmenšený počet robotníc v materskom úle je teraz už úplne zamestnaný. Sedem až osemtisíc hladných hrdiel čaká v šesťhranných kolískach na časté dávky jedla. Ďalších nie celkom päť­tisíc chystá sa vykľuvať z bielej blanky vajíčka a dať sa obsluhovať krmičkami a asi osemnásťtisíc prekonáva prekuklovanie v zasklepených komôrkach.

Tridsaťtisícová armáda robotníčiek čaká na čas vzkriesenia vo voskových úkrytoch, aby doplnila rady sestier, padlých v borbe o kus chleba a za udržanie rodu.

Lolka je zamestnaná na okraji plásta. Vo veľkých, trúdových bunkách opatruje plod ťarbavých mládencov, trúdov. Pri nich sú vysta­vané aj majestátne zámky mladých matiek. Ich stavba je odlišná od buniek včiel alebo trúdov. Voskové púzdra kolísok mladých matiek nie sú šesťhranné, ale oblé. Podobajú sa žaluďom, prilepeným hrubším kon­com na kraji plásta. Vnútro matečníka je hladké. Jeho vonkajšia strana je pobrázdená nepatrnými výčnelkami nepravidelných šesťuholníkov, kto­rých obrysy sa tratia ku koncu matečníka.

Okolo plodu trúdov, najmä však okolo matečníkov je obzvlášť čulý život. Tu sa odohrávajú najvážnejšie momenty života včiel. Tu, v matečníkoch je ukrytá všetka nádej na život rodiny.

K Lolke pristupuje práve robotníčka od stráže zámkov matiek a vychvaľuje sa so svojím zamestnaním:

Zastávam veľmi zodpovedné miesto pri ošetrovaní jednej z našich budúcich matiek. Starám sa, aby mladá princezná mala stále 34—35 stupňov tepla, preto jej kolíska musí byť neprestajne obsadená a zohrievaná sestrami. Doteraz sa nám práca dobre darí a dúfam, že ani v budúc­nosti nebudeme mať príčiny ponosovať sa. Po troch dňoch blanka vajíč­ka matky pukla a vyšla z neho drobulinká larvička. Povolaly sme k nej najlepšie kuchárky úľa, ktoré sa svedomite starajú, aby ich chovanica dostávala najvýživnejšie jedlá a ešte aj teraz jej dávajú také veľké dávky, že až v nich pláva. Dnes, po piatich dňoch, vypovedala už službu ku­chárkam; nechce jesť. Zasklepily sme jej zámok, aby za ďalších osem dní prekonávala svoj prerod z húsenice na kuklu a potom na matku.“

Lolku zaujímajú sebavedomé slová priateľky, lebo o vývoji matky ešte doteraz nebola poučená. Teší sa, že patrí do spoločnosti, ktorej kaž­dý člen pracuje v záujme dobra všetkých a bola pyšná, že pojem sebec­kosti je v jej rode neznámy. Aby zdôraznila veľký význam práce robot­níčky zalichotí jej:

„Od vašej práce závisí budúcnosť rodu. Keby ste urobily chybu vo výchove matiek, odniesly by sme následky vašej chyby my všetky i jej pokolenie. Preto je veľmi správne, že chovu matiek venujete takú úzkostlivú starostlivosť.“

„Ani vaša robota nie je menej cenná,“ usiluje sa skromná ro­botníčka Lolke odporovať. „Staráte sa, aby ste dochovaly zdatných trú­dov, ktorí sú jednako potrební na zabezpečenie rodu. Nebyť ich, nebolo by nás!“ dokončuje svoje slová robotníčka.

„To máš pravdu, milá sestra,“ poznamenáva Lolka. „Konáme však tiež len svoju povinnosť A môžem ti prezradiť, že pri chove trúdov zanechávame našu príslovečnú šporivosť, ba stávame sa priamo hýriacimi márnotratnicami.“

„Nečuduj sa, Lolka, veď i my sme živé tvory a máme tiež právo na lásku. A keď sa ona prejavuje len čisto citove, je tým pevnejšia a vyžaduje od nás väčšie hmotné obete.“

„Máš pravdu, sestra. Tí naši junáci nás mnoho stoja. Ich vajíč­ka musíme zohrievať ako ktorékoľvek iné vajíčko, ale ich larve sme už prinútené dávať štyrikrát tak výživnú potravu, akú dávame zárodkom robotníc. Larve matky stačí päť dní, nám päť aj pol až šesť dní, ale pá­ni dajú sa obsluhovať dokonca šesť aj pol, ba až sedem dní, vysvetľuje robotníčka.

„Aj preporod z larvy na dospelého trvá dlhšie u trúda ako u os­tatných. Matka potrebuje najviac 9 dní, robotnica 13 a on potrebuje až 15 dní, aby dostal svoju opravdivú podobu po opätovnom zakuklení,“ doplňuje Lolka priateľkino vysvetlenie.

„Len čo je pravda, ťažkopádni sú tí naši mládenci aj vo vývoji k dospelosti. Potrebujú nielen najdlhší čas na vývoj — až 25 dní — ale len dva týždne po vyliahnutí stávajú sa vyspelými mužmi a potom, po ďalších štyroch týždňoch stávajú sa nepotrebnými starcami,“ pokra­čuje robotníčka v zisťovaní veľkých výdavkov, ktoré má ich rod s vydr­žiavaním lenivých trúdov.

„Prečo, sestra, chováte až pätnásť matiek, keď len jedna je po­trebná?“ opytuje sa Lolka.

„Tak isto sa môžem spýtať ja teba, prečo chováte tisíce trúdov, keď len jeden je potrebný, aby bol ženíchom mladej matky?“

„Pre istotu,“ odpovedá Lolka, „aby matka pri svadobnom výlete sa s niektorým stretla a aby si mohla vybrať z nich najzdatnejšieho ju­náka.“

„My zase preto chováme viac matiek, aby v prípade, že by nie­ktorá pre hocakú telesnú chybu nezodpovedá, bola nahradená zdravou matkou a tiež preto, ak by sa chcel náš rod rojiť, aby sme ich niekoľ­ko roju prepustily.“

„Videla som dve mištičky matečníkov s vajíčkami, o ktoré sa nikto nestará, nezohrievajú ich. Prečo sú také opustené?“ pýta sa Lolka.

„Predvídavosť nám káže, aby sme sa zaistily aj pre tie najhoriše prípady,“ odpovedá robotníčka a pokračuje: „Môže sa stať, že mladú matku postihne na svadobnom výlete katastrofa. Povedzme, že padne za obeť nejakému pažravcovi a keďže pred svadobným výletom povraždí všetky dospelé matky a zničí i tie, ktoré sa nachodia v zaviečkovaných matečníkoch, ostal by rod bez matky, keby sme nemaly zárodky matiek v otvorených matečníkoch, ktoré necháva na pokoji.“

„Už chápem múdru predvídavosť pestúniek mladých matiek,“ hovorí Lolka. „Aby sme maly v tom čase, keď matka vyletuje na snub­ný výlet, v otvorených kolískach mladé matky, necháme niekoľko vají­čok bez ohrievania, aby nezrely a nevykluvaly sa v primeranom čase — troch dňov, — ale aby zostaly toľko dní vajíčkami, koľko my uzná­me za dobré.“

„Tak je to, Lolka. Čím viac dní budú vajíčka utajené, tým ne­skoršie sa z nich budú liahnuť larvy a teda aj matky.“

„Človek hovorí o nás, že sme len pudami otupené zvieratá,“ rozhorčuje sa Lolka. „Jeho namyslená povýšenosť mu nedovoľuje, aby porozumel veľmi složitým prejavom nášho života. Či naša dobre premysle­ná predvídavosť a dômyselná opatrnosť nedokazujú naše duševné schopnosti?“

„Nechajme to, Lolka. On posudzuje nás a my zase jeho. Je snáď dobre, že nevie ako my zvieratá pozeráme na človeka, zvaného rozum­ným tvorom,“ poznamenáva robotníčka.

Vážne besedovanie dvoch robotných tvorov vyrušil veselý hlúčok mládencov, vetroplachov, prichádzajúcich s veľkým krikom do svätyne práce, v ktorej sa rodily najcennejšie členky včelieho rodu.

Pohoršlivé chovanie lenivých krikľúňov nevyrušilo od usilovnej roboty pohrúžené robotníčky. Vyhýbajú sa im z cesty a keď sú o to požiadané, preukazujú im aj služby hostiteliek. Aby vo vážnych staros­tiach neboly vyrušované bezočivými darmožráčmi, sú povoľnejšie a po­tom, vyžadujú toto chovanie od nich i rodové pomery, ktoré ich nútia, aby zabezpečily liahnucim sa matkám dostatočný počet vhodných ženíchov.

Lolka sa odvrátila od bezočivých nemotorov a neutajila ani po­horšenie nad ich hlučným príchodom. „Odkiaľže privial k nám zlý vietor týchto nevychovaných krikľúňov?“ hovorí robotníčke.

Staršia robotníčka ako skúsenejšia, bola iného názoru. Jej sa ľúbi prá­ve bezočivosť a sebavedomé vystupovanie mládencov a preto ich chráni.

„Sú to celkom švárni šuhaji, trochu zjašení síce, ale dobrosrdeční. Prichádzajú k nám zo súsedného kmeňa.“

„Prečo nezostali doma, veď my máme dosť svojich,“ búri sa Lolka.

„Lebo ich už nepotrebujú,“ odpovedá jej priateľka a dodáva: „Majú mladú matku už po svadobnom výlete a preto ich vyhnaly. U nás im je dobre, máme mnoho mladých včiel, ktoré si nevedia rady s mliečkom a k tomu pri­budne poldruha tisíca včiel, ktoré sa denne liahnu a keďže matku tiež nebu­deme mať skoro oplodnenú, budeme mať veľký prebytok mliečka.“

Lolka videla, že je to vlastne východisko z núdze a povedala: „Uznávam, že sú nám potrebné. Sú odberatelia mliečka a tým krotia vášne krmičiek.“

„Áno. Všetko konáme pre úžitok celku,“ odpovedá robotníčka.

„Veľké bohatstvo, zanechané nám ulietnuvšími sestrami, nedáva nám pokoja. Ono nás núti, aby sme sa ďalej drobily a zakladaly nové kolónie po­chybnej budúcnosti.“ Takto dáva Lolka najavo svoje obavy pred rojením.

„Tak je tomu, Lolka,“ prisviedča jej robotníčka. „Aj u nás sa už osihotujú jednotlivé skupinky a medzi nimi je akási nevľúdnosť. Z toho vidieť, že na náš rod čaká ďalšia skúška drobenia síl a oslabovania rodu.“

Skutočne, celý beh života vyrojeného včelstva smeroval k tomu, aby zakladal nové kmene na udržovanie a zošľachťovanie plodín matky zeme.

# Nový domov.

Orientačná schopnosť včiel je zázračná. Tisícový zástup roja, ve­dený niekoľkými výzvednými včielkami spúšťa sa s veľkej výšky na určitý priestor lesa, v ktorom starý strom čaká na nových obyvateľov.

Tisíce očí žiari radosťou pri pohľade na čarokrásny kraj.

Utešená dolinka, vôkol obrúbená neveľkými kopcami, vyzerá ako kotol, vymaľovaný najpestrejšími farbami divokej krásy. Tmavá farba le­sov preplietaná je živými farbami rúbanísk, posiatych najrozmanitejšími kráskami voľne žijúcich plodín čiernej lesnatej pôdy, presiaknutej osvie­žujúcou vlhkosťou životodárnej vody.

Po úbočí soskakuje s kameňa na kameň potôčik, aby spolu so svojimi druhmi naplnil koryto potoka, v ktorom bystré pstruhy odrážajú svojím lesklým brnením lúče slnka a ktorý odnáša pozdravy krásnych nív do ďalekých končín sveta.

Bohatstvo kraja privábilo a pripútalo k sebe miliardy drobných okrídlených i neokrídlených tvorov. Príroda tu hýri nielen svojou divo­kou krásou, ale i plným životom. Melodický spev vtákov vyrušuje kvákavý krik vrany alebo škrekavý výskot sojky. Prekrásnym kvetom naj­rôznejšieho druhu robia dekoratívu pestre zafarbené motýle, ihrajúce sa v objatí teplých lúčov slnka.

Jucka a Paľko nevedia sa nabažiť krásy, ktorá sa im ukazuje vždy jasnejšie, čím bližšie sa snášajú k požehnanej zemi.

„Už sme doma,“ hovorí Jucka.

„Veru, už. Rýchlosť letu sa spomaľuje, máme byť pri cieli,“ prisviedča jej Paľko.

„Poponáhľajme sa k tete, aby sme boli medzi prvými, čo ob­sadia novú vlasť.“ Sotva toto dopovedala, už ako strela rútila sa vpred a Paľko za ňou, ako by letel o preteky. Doletely k tete práve, keď sa­dala spolu s matkou na starý dub v blízkosti diery, vydlabanej zruč­ným ďatľom, cez ktorú sa teraz dívala v strome schovaná tma do jas­ného dňa.

K malému hlúčku predného voja prisedáva celý roj na prah no­vej vlasti. Včielka býva vždy opatrná. Ani teraz sa nerúti bezhlave na skupinu práve usadnutých sestier, ale obletuje skupinku, hľadá výhodné miesto v tábore, aby sa umiestila na tom, ktoré jej najlepšie zodpovedá.

Tu, okolo oka tmy, vchodu to do pustého domova roja, usadzuje sa zas hustý chumáč včiel do hroznovitej podoby. Teraz však už nevisí, ako pred odletom zo starej vlasti, ale prilepuje sa k hnedej, vráskovitej kôre starého stromu.

V pevne somknutom tábore vysťahovalkýň konajú sa zase vážne porady. Pripravuje sa plán výstavby nového domova. Rozdeľujú sa ro­botné sily špeciálnych robotníčiek.

Ako prvé tiahnu v nepretržitých radoch do nového bytu tesárky a nosičky tmelu (propolis, vosk smiešaný so smolou, sbieraný z pupeňov kvetov). Pološero dutiny stromu pozvoľna pohlcuje nekonečné rady od­borných pracovničiek.

„Bohatý kraj privábil k sebe mnoho statočných a usilovných ro­botníčok, aby zveľaďovaly jeho drahocenné plody, ale žiaľbohu usadilo sa tu i mnoho darmožráčov a príživníkov,“ začína Ela rozhovor.

Jucka pritom myslí na svoj rod, ktorý prináša len požehnanie pre každého tvora zeme. Stará sa, aby rastlinstvo žilo, zveľaďovalo sa a otužovalo. Ovocie i semená najrozmanitejších druhov sú výsledkom ich práce a preto nemôže pochopiť, prečo práve ony sú tak nemilosrdne prenasledované a ničené.

„Niet spravodlivosti na svete, teta! Za dobré sa odpláca zlým!“ — vzdychá si Jucka. — „Človek nás okráda aj o posledné zbytky na­šej krvopotnej práce. Šliape svojou ťarbavou nohou naše ustaté tielka, keď si v jeho ceste oddychujeme. Vtáctvo nás požiera a chrobač pre­padáva. Prečo sme tak krute prenasledované? Azda preto, že každému z našich nepriateľov robíme len dobre a že verne slúžime matke prírode?“

„Uspokoj sa, Jucka,“ potešuje ju Ela. „Náš rod trpí z mnohých strán, ale trpí len pre hlúposť svojich záškodníkov, ktorí nechápu naše dôležité poslanie v ríši rastlinstva. Tým, že ničia nás, ničia vlastne seba.“

„Šťastie, že ani jeden člen nášho rodu nestane sa zradcom svoj­ho rodu, ba naopak, zostáva vždy jeho verným ochráncom. I keď mimo domova bývame prepadávané, doma pod ochranou našich statočných bojovničiek sme v bezpečí.“ Jucke sa po týchto slovách uľavilo a smieruje sa osudom. Pomyslela si na hrdinky, ktoré sa v smrteľných mukách vracajú z boja bez zbrane. Vidí ich, ako sa trápia v smrteľnom zápase, vlečúc za sebou roztrhané črevá, ktoré sa z nich vytrhly pri strate obá­vanej zbrane.

Paľko pozorne počúva smutný rozhovor svojich spoločníc a ko­nečne sa aj on ozýva: „Čo mám povedať ja, bezbranný úbožiak. Žijem len so dňa na deň a preto sa usilujem využiť každú príležitosť, ktorá sa mi vyskytne. Práve táto neistota robí z nás sebcov a márnotratníkov. Pred vaším žihadlom majú sa na pozore mnohí nepriatelia, ale nás po­hlcujú bez obáv.“

„Máš pravdu, Paľko,“ potvrdzuje jeho slová Ela, „voči našej zbra­ni sú naši nepriatelia opatrnejší. Žlny, datle, ťuhíci, slávici a lastovičky pasú najmä po vás, nás napádajú len z neopatrnosti, ale včelojed so svo­jím zohnutým zobákom ničí nás práve tak ako vás. Je taký prefíkaný, že prv vytrhne svojej obeti žihadlo a len potom ju prehltne.“

„Žabám a rybám naše žihadlo neškodí a preto neberú naň žia­den ohľad. U nich sme ako obete v rovnakom položení ako vy, Paľko,“ hovorí Jucka.

„Nechoďte k vode a zachránite si životy, ako to robíme my,“ radí jej prostomyseľný Paíko.

„To by bolo najmúdrejšie. Čo by sme si však počaly bez vody, veď my ju tiež, ako ostatné tvorstvo, potre­bujeme, najmä pri výrobe kašičky pre naše najmladšie,“ vysvetľuje mu Jucka.

Kým priateľská trojica uvažuje o svojich starostiach, nekonečný rad prvotriednych robotničiek, trepotajúc krídelkami, pozvoľna ťahá sa do tmy nového domova.

Vnútri, v strome uvoľňuje sa stále väčší priestor pod ostrými kúsadlami tesáriek, pre robotníčky, ktoré majú rozšíriť vnútro dutiny, znečistené prachom a pavučinou, včielkam sa tak veľmi protiviacou. Na povale, i po bokoch, visia ostré úlomky polozhnitého dreva, zpomedzi ktorých sype sa prach zo spráchnivelého dreva na robotníčky, pohrúžené do práce. Sú preto nútené, aby väčšiu čiastku času venovaly čisteniu seba, ako úprave miesta, ktoré má slúžiť za základ stavby plástov.

Na včielky, vychované v úli človekom zhotoveným, pripadá zvlášť ťažká úloha pri úprave domova v dutine stromu. Ich vytrvalosť a šikov­nosť prejavuje sa práve, keď prichádzajú do pomerov, ktoré sú krajne nesnadné a na ktoré neboly navyknuté. No, včielky sa vedia veľmi dobre prispôsobovať daným pomerom, čoho dôkazom je, že každý ich výkon pri práci je istý a cieľuvedomý.

Pod pevnými dlátkami kúsadiel popredných robotničiek, padajú na dno dutiny odpadky spráchnivelého dreva. Priestor nového domova sa navidomoči rozširuje a jeho steny sa vyhladzujú. Keď povrch povaly je vyrovnaný a odstránené sú všetky slabo držiace výčnelky dreva, na­stupujú do roboty včielky—tmelárky. Zamazujú škáry, poťahujú očistené miesto tenkým povlakom tmelu, aby znemožnily vnikanie vlhkosti do vnútra hniezda.

Ela sa podívala na pochod krídelkami trepotajúcich robotníc, tia­hnucich voľným tempom do dutiny stromu a zistila, že prevážna časť pochodujúcich sú mladušky, dvanásť až osemnásť dní staré.

„Už nastupujú do roboty staviteľky,“ hovorí Ela. „Nemyslela som, že naše sestry tak chytro prekonajú najťažšiu robotu a že tak skoro sa môžeme pustiť do stavby hniezda.“

Jucka je zvedavá, v akej polohe budú postavené plásty. Zo sta­rej vlasti mala zlé skúsenosti. Človek postavil im plásty hranami k letáču a preto im studený vietor prefukoval uličkami hniezda. Bála sa, že aj tu budú musieť tielkami zatarasovať letáč, aby dorast chránily pred zimou.

„Obávam sa, teta, že naše staviteľky, naučené zo starého domova na studenú stavbu, vystavia pláste hranami kolmo na letáč,“ hovorí Jucka.

Paľko mal tiež svoje skúsenosti zo svojho prvého domova a preto sa ozval: „Horšie by bolo, keby ich postavily plošnou stranou k letáču. V lete, vo veľkých horúčavách, maly by ste doma hotové peklo. Pamä­tám sa, koľko trampôt maly s vetraním robotníčky u nás. A málo im pomáhalo aj vetranie, lebo pri letáči visiaci plást stál vzduchu v ceste. Od veľkej horúčavy mäknul vosk a preto boly včely prinútené vysedávať s medom pred letáčom, aby mäkký vosk sa nepotrhal a nepochoval ich zaživa. Bolo to bedákania, až hej! Najviac ich mrzelo to, keď bola naj­lepšia paša, musely vysedávať pred letáčom a robiť medu živé súdky.“

„My si zariadime svoju domácnosť lak, ako nám to bude naj­lepšie vyhovovať, lebo tu sa nám nebude do roboty miešať človek. Pláste nášho hniezda nebudú obrátené k letáču ani hranami, ani plošnou stra­nou, ale budú k nemu smerovať kosmo. Naša stavba preto nebude ani teplá, ani studená,“ dokončila Ela rozhovor o zariadení nového domova.

Zdá sa, že matku unavila dlhá cesta. Oddychuje si. Jej krídla nie sú navyknuté na lietanie, lebo v svojom živote vyletela do voľného priestranstva po tretíkrát. Prvýkrát konala orientačný let pred snubným výletom a druhýkrát vydala sa na svadobnú cestu. To bolo hneď po orien­tačnom lete. Odvtedy už dva roky žila nepretržite v pološere úľa, zveľaďujúc svoj rod vo dne i v noci kladením vajíčok.

Ela vedela, že vo vnútri ich nového domova je už toľko uprave­ného miesta, že sa tam môžu umiestiť, obrátila sa preto k matke a po­žiadala ju, aby išla za ňou. Jucka a Paľko sa tiež pobrali za nimi.

Keď včielky videly, že matka sa pohla do nového domova, ra­dosťou rozrušené opúšťajú chumáč a v hustých radoch hrnú sa za ňou. Mierne podvihnuté zadočky a trepot krídeliek prezrádza ich radosť a spokojnosť. Len matka si kráča bez zvláštnych znakov vzrušenia v stre­de svojho sprievodu. Ona si je vedomá svojej dôležitosti v rode a preto sa nedá strhnúť deťmi, opojenými šťastím. Vie, že ona je životom i smr­ťou statočných bohatierok roboty a sebazapierania, preto si kráča spokojne do svojho nového kráľovstva, aby dala život novým stotisícom dietok prírody.

Neveľký otvor vchodu do pološera stromu nestačí prepustiť naraz pred ním shluknuté široké rady do vnútra sa poberajúcich včiel. Na prahu vchodu nastáva tlačenica a mno­hé nedočkavé všetečnice prebehujú dnu po chrbtoch svojich družiek.

Vnútri, v strome, sa rady zase rozširujú a včely pokračujú už voľným krokom po stene už upravenej dutiny, na povalu, ktorá je už celkom pripra­vená na zavesenie stavby plástov a na usadenie chumáča včiel.

Prvá včielka zavesuje sa pevne prvým párom nožičiek do vytmeleného hrbolka povaly a jej zadného páru nožičiek prichytáva sa druhá, tej tretia a tak sa ďalej vešajú jedna na dru­hú, kým nevisí dlhá, živá retiazka včeličiek až na dno dutiny stromu. Na inom mieste, v blízkosti prvej, zakladá sa druhá, potom tretia a ďal­šie. Ku koncu premieňajú sa včielky roja na husté rady medzi sebou pozaplietaných retiazok, tvoriacich hustý chumáč.

Matka so sprievodom usadzuje sa na strapci pokojne visiaceho roja. Jej prítomnosť pôsobí na všetky uspokojive a tvorovia, zakladajúci si nový domov, majú istotu, že prekonajú všetky ťažkosti, vyplývajúce zo složitosti práce. Včielka, keď cíti vo svojej blízkosti matku, neklesá ni­kdy na mysli a nestráca nádeje ani v prípadoch najkrajnejších ťažkostí. Jej prispôsobovacia vlastnosť v borbe o život, ďaleko predstihuje človeka.

Včielky—staviteľky prevádzajú teraz najťažšie a najsložitejšie úkony svojho staviteľského umenia. Nie je jednoduchá robota zavesiť plásty, kto­ré majú udržať váhu niekoľkých kilogramov medu (5—10 kg), na skoro hladkú povalu. Je tiež nutné, aby bunky o jednej výške a základni boly svojimi dnami tak spojované, že odolajú i najväčšiemu tlaku. Ďalej, mu­sí výška buniek zodpovedať výške včelých kuklí (10—12 mm) a aj trúdových (13—16 mm). Hrúbka plásta musí byť dostatočná (24—25 mm). Tiež uličky musia byť také, aby dve včielky mohly popri sebe prejsť. A pri tom všetkom musia ešte dbať, aby stavba plásta bola uspôsobená k otvoru hniezda v takom smere, ktorý zabezpečuje pravidelné vetranie a súčasne zabráni studeným vetrom prefukovať uličkami hniezda.

Prevážna čiastka včiel zamestnáva sa riešením týchto otázok a len zlomok včiel, zrejme starších, neberie účasť na tichom zunení chumáča, produkujúceho teplotu (35 °C), potrebnú k poteniu vosku.

Táto čiastka včiel zamestnáva sa čistením stien, zatmeľovaním špár a vynášaním smetí. Niet, vari, čistejšieho tvora od včely. Kým je zdravá a má matku, nestrpí ani najmenšiu špinu v úli. I za počasia, ktoré jej život ohrožuje, vyletuje z úľa vyprázdniť si bruško. Len trúdy sú ľahostajné na poriadok a čistotu. Vyšpiňujú sa v úli a včielky sú prinútené po nich upratovať.

Jucka s Elou pozerajú na svoje mladšie sestry, ako kladú zákla­dy prvého plásta. Ela, navyknutá poúčať Jucku, i teraz ju upozorňuje na robotu, ktorá je Jucke aj tak už známa.

„Vidíš, Jucka, ako naše najšikovnejšie staviteľky vyznačujú drob­nými výčnelkami voskových hrudiek smer prvého plásta?“

„Vidím,“ odpovedá jej Jucka. „A teraz si už viem predstaviť, ako budú stavané ďalšie, rovnobežné plásty. Jeden z týchto, bude hranou tvoriť 45° uhol s letáčom a takto bude celé naše hniezdo v polohe, kto­rá nám najlepšie zodpovie.“

„Áno,“ prisviedča Ela. „Tak staviame my, keď sa do našej ro­boty nepletie človek. My pamätáme pri stavbe na zimu i na vetranie.“

Jucke, ktorá už prekonala staviteľské práce v starej vlasti, nebolo nové, že základy buniek tvoria pravidelné šesťuholníky, ktoré k stredu bunky, smerom k styčnému bodu hrán troch kosoštvorcov, rozdeľujúcich šesťuholník na tri rovnaké čiastky sú trocha prehĺbené. Nebolo jej no­vinkou ani to, že dno bunky jednej strany plásta tvorí na protiľahlej strane čiastky základov troch buniek. Takto viazaná stavba je nielen naj­lacnejšia, ale vzhľadom na stavebnú hmotu i najpevnejšia a najodolnejšia.

Jucka zbadala, že matka je nedočka­vá pri stavbe plástov a preto hovorí Ele: „Matička by už iste rada kládla vajíčka a nemá ešte hotovú ani jednu bunku...“

Ela pozrela na matku a hovorí: „Dlho trvaly prípravné práce k stavbe, oneskorily sme sa. Ale už skoro si bude môcť matič­ka uľahčiť od vajíčok, ktoré sa jej tisnú, lebo teraz pôjde robota ako po masle. Dú­fam, že za tento krátky čas ich mnoho nepotratí.“

Staviteľky, cítiac vážne položenie matky, zdvojnásobňujú usilovnosť. Drobné platničky priezračných šupiniek vosku tisnú sa zpomedzi dolných krajov krúžkov, dolnej čiastky bruška. Tá, ktorá ich už má vypo­tených väčšie množstvo, prediera sa cez hustý zástup družiek k miestu, na ktorom sa sta­vajú základy prvého plásta. Tam ukladá platničku ku platničke, formuje ich kúsadlami v šesťhranné dná a v tenké steny buniek.

Tú istú prácu na tom samom dne robí iná robotníčka na druhej strane plásta. Šikovnosť a presnosť včiel pri tejto práci je obdivuhodná, lebo dokážu stavať stenu presných rozmerov zároveň s oboch strán. Ste­na táto ich súčasne oddeľuje, takže nemôžu si navzájom porovnávať svoju prácu. Obdivuhodné je aj to, že pri stavbe jednej bunky i pri čas­tých smenách robotníčiek nenájde sa nepresnosť, alebo pokazená robota.

Keď jedna včielka spotrebovala všetky svoje zásoby voskových šupiniek, prepúšťa miesto inej a tak pokračuje práca až do vystavania celého hniezda. Na zhotovenie jednej včelej bunky upotrebia včely 13 mg vosku (50 kusov šupiniek), a na trúdovú 29 mg.

Po vystavaní stredného plásta do dĺžky 5—10 cm, zakladajú sa po oboch jeho stranách dva a pri tých zase ďalšie po jednom z oboch bokov a tak pokračuje práca, kým nie sú vystavané všetky plásty, zod­povedajúce sile včelstva. Stavba prevádza sa súčasne do hĺbky i do šírky, následkom čoho stredný plást ostáva najdlhší a dĺžka bočných plástov sa ku kraju stavby postupne zmenšuje. Vystavané hniezdo dostáva tým­to srdcovú podobu.

Cez noc pokročila stavba natoľko, že na druhý deň mohla matka klásť vajíčka a včielky mohly vyletovať do kvetinového eldoráda svojej novej vlasti.

Objavením sa vajíčok na dnách panensky bielych buniek v no­vopostavených plástoch, je budúcnosť rodu zabezpečená. Včielky sa teraz púšťajú ešte s väčšou chuťou do roboty. Každá, čo vyprázdnila zásoby voskových žliaz, opúšťa skupinu staviteliek a po krátkom orientačnom lete pred letáčom, púšťa sa do úslnia malebnej, kvetami pestre zfarbenej kotliny.

Bohatstvo požehnaného kraja najlepšie sa odráža v zprávach sberateliek, vracajúcich sa s veľkým nákladom pokladov. Jedna ospevuje nevyčerpateľné zásoby nektáru purpurového kvetu vrbiny a tancom vábi na ne sestry. Druhá chváli maliny, tretia jahody, štvrtá ružovo zfarbenú tolitu, prekypujúcu medom, iné zase chvália černice, agát a podobné zdroje bohatej paše.

Každá kvetinka privábi k sebe svojím spôsobom niekoľko návštevníc, ktoré potom doma, medzi svojimi, organizujú čaty na roznášanie prášku príslušnej kvetiny. Za tieto posluhy odmeňujú sa svojim dobrodejkám najvzácnejším výtvorom svojho mladistvého tela. Pripravujú pre ne posilujúci a liečivý nápoj, aký by človek ani najdômyselnejším spô­sobom nemohol z nich dostať.

Ela už nie je súca na sbieranie pyľu, lebo chĺpky z tela jej už povypadaly a na jej čiernom, hladkom tele sa preto nezachycujú zrnká kvetového prášku. Venuje sa teraz už len snášaniu nektáru, ktorého je tu mnoho.

Jucka pracuje ako upratovačka a pri tom vyletuje po vodu.

Paľko žije bezstarostne. Vychutnáva najjemnejšie druhy medu a cez poludnie vyletuje na svoj pravidelný oblet. Ani Jucka, ani Ela nemajú času s ním sa zapodievať. Uchyľuje sa preto k mladuškám, kde od niektorej sa mu podarí dostať trochu mliečka, aby si udržal silu. Cíti, že to s ním ide akosi s kopca. Čím viac plodu je v rodine, tým ťažšie mu krmičky podávajú pokrm.

Stavba plástov pokračuje neuveriteľne rýchle. Len neprestajnou robo­tou a vystupňovanou usilovnosťou vládzu staviteľky vystavať toľko buniek, aby kryly potrebu nádob pre uskladnenie medu a potrebu kolísok pre dorast.

Všetky nádeje usilovných vysťahovalkýň sa uskutočňujú. Zariadily si útulný domov, ktorého bohatstvo každým dňom vzrastá. Môžu sa preto, po prekonaní všetkých ťažkostí tvrdého boja o život, spokojne dívať do budúcnosti.

# Krvilačnivec.

Neďaleko tichej osady pilných vysťahovalkýň beží bystrý potôčik s veselým žblnkotom dolu, do dolinky, aby tam pomáhal svojim druhom poháňať koleso chatrného mlyna, kde sa zlaté zrno drobí na sneho­bielu múčku.

Jeho kryštalovo-čistá vlaha dáva tisícom veľkým i malým domo­rodcom občerstvenie. Aj Jucka prichádza k nemu denne stokrát načrieť svieži nápoj pre najmladšie sestry, ktoré sa v kolískach pripravujú na služby matke prírode.

Táto jednotvárna robota nezlostí Jucku. Je rada, že pološero úľa môže zameniť jasom slnečného svetla a že sa môže kochať v utešenej kráse prírody. Skoro ráno sbiera drobné diamanty rosy, ktoré sú usadnuté na sviežich listoch bylín. Len keď lúče slnka olúpia lístky o trblie­tavý lesk drobných kvapiek, zaletuje Jucka na potôčik, ktorý v svojom dosahu rozsieva dary najúbohejším tvorom prírody — rastlinkám pripú­taným k hrude zeme.

Večer, keď slnko sa uloží na odpočinok, Jucka s tetou v spoloč­nosti mnohých robotníčiek, pracujúcich vonku, vysadnú si pred letáč. Nie, azda, preto, aby počúvaly nočný koncert najrôznejších árií žabieho národa, pretkávaného piskľavým a jednotvárnym tónom opakujúceho sa spevu svrčka, alebo serenády príjemného hlasu slávika, ale preto, aby obsadily vchod brány a zatarasily ho telami pred labužníkom medu, odporným zlode­jom, smrtihlavom. Len malý otvor nechávajú medzi svojimi tielkami, aby ska­zený vzduch, vyháňaný vetrajúcimi včielkami mohol sa cezeň dostať von.

Sberateľky, soskupené vonku okolo letáča za teplej noci, uvoľňujú si k odpočinku len svaly krídel, ináč, bdejúc čakajú na prvé zore nového dňa, aby hneď zrána vyhľadaly krásky nív a robily im poslíkov lásky, prenášaním ich prášku s jedného na druhý.

Tichý šumot reči živej brány letáča, prispôsobuje sa k tajuplnému šepotu v noci oživeného ducha lesov. Pološeptom ozývajúce sa reči zo­silnenej nočnej stráže letáča hovoria o smutných osudoch statočných členov svojho rodu.

Jucka napína sluch, aby vypočula všetky reči starších sestier, kto­ré sa rozhovorily o nebezpečných chvíľach svojho života.

„Jednako nás prepadávajú, či tu, alebo tam v rovine,“ hovorí jedna z mnohých, ktorým sa podarilo uniknúť ohavnej smrti z pazúrov pažravcov.

„Nie je to jedno,“ odpovedá jej druhá. „Tu sa stretávame s nepriateľmi častejšie a sú nebezpečnejší, ako v sta­rej vlasti. Tu čihá na naše životy nie­len viac operených vrahov, ale aj viac lúpežníkov a zákerných vrahov z ríše chrobače.“

„Tak je,“ prisviedča jedna z uču­pených na boku chumáča. „Tu sliedi na nás prefíkaný kvetoľúb na kvetoch, keď konáme svoju najsvätejšiu povinnosť. Svojím žihadlom nás omámi, aby naše telo ostalo dlhší čas bez rozkladu a jeho deti maly svieži pokrm. Dlhokrídle a tenké sklenáre (vážky) chytajú nás za letu, ako lastovičky. O pavúkoch ani nehovorím, veď tu na každom konáriku stromu a kríčka, všade, sú vystreté ich siete, aby nás pochytaly. Zbabelci!“

„Sestry,“ prehovorí Ela, „nepozostáva nám nič iné, ako smieriť sa s osudom a prispôsobiť sa k novým pomerom. Musíme sa stať takými, akí sú naši nepriatelia, lebo len tak si zabezpečíme vážnosť. Len ako nebezpečné a odhodlané bojovníčky sa proti kaž­dému nepriateľovi ubránime.“

Jedna, ktorá mala zlé skúsenosti s larva­mi májky dúhovej, drobným príživníkom včiel, sot­va 1,6 až 2 mm veľkým, zamiešala sa do reči:

„Proti veľkým nepriateľom máme dobrú zbraň, ale voči drobným vysavačom našej krvi sme bezmocné, na tých naše žihadlo neplatí.“

Jej susedka sa rozpamätala na krásny má­jový deň, keď videla ako tú, čo sa ozvala, obalily drobné potvory a ona s veľkým nárekom priletela domov.

„Myslíš sestra na drobných cudzopasní­kov, ktorí ťa raz napadli a my sme ťa od nich čistily?“

„Áno,“ odpovedá jej a pokračuje: „Hrozné muky mi zapríčinily ostrými pazúrami a kliešťovými kúsadlami, keď sa dostaly na tenkú a veľmi citlivú blanku, spojujúcu tvrdé chitonové obrnenie tela. Tie ste mi už nemohly ani vybrať, tak sa zaryly do tela. Pamätám sa, ako by som dnes prežívala tie hrozné muky. Vyletela som pred úľ a tam som skákala ako smyslov zbavená. A koľko bolo mne podobných nešťastníc! Od veľkých bolestí behaly sme ako besné. Niekto by si mohol myslieť, že zo zábavy robíme akrobatické skoky. Keby však pozrel na nás lepšie, videl by do nášho tela zahryznuté potvory...“

Ela dobre poznala toho cudzopasníka a preto aj ona dokladá svo­ju poznámku: „Tento netvor objavuje sa v mesiaci máji a najradšej sa ukrýva v lupeňoch púpavy, z ktorej ich sestry prinášajú domov. Treba ich zabíjať a nie živé hádzať na dno, ako to robíme, lebo medzi smeťami dna zachránia si život a pri najbližšej príležitosti sa vrhnú na inú našu sestru.“

Jucka počúva pozorne všetky reči o tomto záškodníkovi a je zve­davá, ako sa dostane na telo včely a preto sa opytuje:

„Teta, kde žijú tie potvory a ako sa dostanú na naše telo?“

„Ich matka, celkom poriadny chrobák, je 10 až 15 krát taká veľká ako jej deti. Do jamky, vyhrabanej v zemi, snesie až 10.000 vajíčok. Keď sa po 4- až 6-ich týždňoch vyliahnu z vajíčok larvy, vydriapu sa do kvetov rastlín, nachádzajúcich sa v blízkosti ich brlohu. Aby maly nohy a kúsadlá voľné, prilepia sa zadočkom na lupeň kvetu a dobre sa ukryjú. Keď niečo na kvete zašramotí vymrštia svoje telá, zachycujú sa tela ná­vštevníka kvetu a dávajú sa ním odniesť do jeho domu.“

„Teta, nie je tá potvora niečo také, ako včelomorka bezoká?“

„Nie, dcéra moja,“ vysvetľuje jej Ela. „Včelomorka nezapríčiňuje nám bolesť, lebo ona nesaje krv, ale živí sa len mliečkom, ktoré nám kradne priamo z úst. Na matke sa im najlepšie darí, lebo ona je stále prikrmovaná a preto ju najviac včelomorky obsadzujú. Keď je ich na nej mnoho, olupujú ju o pokrm, následkom čoho slabne, až konečne vysilením umiera.

„Aj ony sa liahnu v zemi?“ pýta sa Jucka ďalej.

„Nie. Ony sa liahnu z vajíčka sneseného ich matkou vo viečku, alebo medzi viečkami padnutými na dne úľa.“

„A nevieme sa od nich oslobodiť?“

„Sú veľmi šikovné a k tomu veľmi malé. Vedia sa preto dobre ukrývať medzi chĺpkami a v záhyboch nášho tela, takže sa ich nemôžeme striasť. Keď však budeme držať svoj domov v čistote, nebudú sa rozmno­žovať a tým aspoň čiastočne snížime ich počet. Okrem toho, máme na ich hubenie dobrého pomocníka — štúra knihového. On je naším naj­lepším priateľom a preto ho rady vidíme u nás.“

Mračná tmavých myšlienok podarí sa občas niektorej bodrej včielke rozohnať rozprá­vaním veselých príhod z vlastného života i zo zážitkov svojich družiek. Nálada, nočnou tmou zahalenej spoločnosti sa takto často mení a čas nepozorovane uteká.

Prvé záblesky rannej zorničky nachádzajú už len smiech a veselú myseľ tvorov, tešiacich sa na nový deň.

Keď sa vynorily zpoza kopca purpurové lúče prebúdzajúceho sa dňa, začaly sa rozchádzať včielky, túžiace po spoločnosti svojich pestrých sestier. Prvé odletujú tie, ktorým kvety v otvorených čašách podávajú božský nápoj. Hodne neskôr za tými, letia za povinnosťou tie včielky, čo poletujú po kvetoch, ktoré chránia pripravenú hostinu pestrým rúchom pred lúčami slnka a proti vetrom U kvetov je po celý deň prikrytý stôl a najviac dobrôt býva na ňom v čase, keď slniečko prekračuje najvyšší bod oblúku svojej cesty nekonečným svetom.

Keď slniečko vykuklo zpoza kopcov, našlo už len Jucku poleto­vať po sviežich listoch rastlín v blízkosti domu. Sbierala drobné kvapky rosy pre svoje najmladšie sestry. Musela sa ponáhľať, aby nanosila čím viac týchto perál domov svojim, kým ostré lúče slnka neprebudia vetrík z jeho tvrdého spánku.

Spokojným spánkom odpočinutý vetrík začína hneď zrána svoje šibalstvá, na nemalú zlosť šikovných tkáčov — pavúkov, ktorým roztrháva starostlivo utkané siete. Pomstí sa aj slnečným lúčom za to, že ho tak neskoro zobudily tým, že im posráža, všet­ky kryštálové zrnká rosy, v ktorých sa ony tak rady kúpavajú. Jeho nezbednosť prinútila i Juc­ku, aby letela po vodu na potôčik, ktorý svo­jím veselým žblnkotom privoláva k sebe všet­kých smädných obyvateľov kraja.

Okrem poctivých robotníkov shromaždujú sa tu aj tlupy zákerných lúpežníkov a vrahov.

Najväčšmi je tu zastúpený na pohľad nevinný sklenár. Jeho štíhla postava neprezrádza vražedné sklony svojho rodu. Vie sa neobyčajne rýchle a obratne pohybovať na silných, ako by z jemného plechu vytvorených, priezračných krídlach.

Jucka dobre vie, že sa z postriežky vrhá na letiacu korisť, že je šikovný letec a preto sa pred ním má na pozore.

Obťažená primeraným množstvom vody, vylieta do výšky, aby priamym smerom, teda najkratšou cestou dostala sa zpät domov. Neza­držala však smer svojho letu, lebo na vrcholci jednej rákosiny zableskly sa oči nehybne čakajúceho nepriateľa, pred ktorým zrazu zmenila smer.

Jucke, vďaka jej bystrým očiam, podarilo sa uniknúť z objatia smrti. Na druhom konci kríčka čakala na ňu najnebezpečnejšia pasca. Sotva sa totiž predrala krížom-krážom húštinou popreplietaných konárov, narazila na jemne utkanú sieť pavúka.

Príliš dôverovala svojim ústrojom, kontrolujúcim tlak vzduchu. Tieto ju, ani jej sestry, nikdy nesklamaly, vždy ju včas upozornily na sklo, aby naň nenarazila. Ale teraz, keď vzduch voľne prúdi medzi očkami siete, neuvedomily ju o prekážke. Ani jej päť očí ju nevarovalo pred nebezpečím. Ona sa aj tak na svoje oči veľmi nespoliehala a riadila sa viac veľkým počtom smyslových orgánov, roz­ložených po celom tele.

Pred chvíľou prežitý strach a uniknutie istej smrti oslabily jej opatrnosť a preto sa dostala do nešťastia.

Telom narazila na hebkú sieť. Jemné vlákna omotaly sa jej okolo hlavy a spútaly jej nohy. V zúfalom položení objavovaly sa jej pred slzami a krvou zaliatimi očami všetky útrapy a hrôzy nešťastníc, o ktorých prá­ve minulej noci počula rozprávať.

Rozpamätala sa celkom jasne na slová jednej, ktorá hovorila o osude včielky, lapenej do sieti krvilačného pavúka. Marným svíjaním chytená obeť sa lepšie zamotá a vysilí. Keď pavúk vidí, že jeho obeť je už celkom omotaná a umorená a že sa už nemôže brániť, opriada ju ďalej. Nakoniec zahryzne ostrými kúsadlami do tela svojej obeti a do rany pustí jedovaté sliny, aby nimi rozpustil vnútornosti a potom ich vysal.

„Tento smutný a potupný koniec čaká aj na mňa,“ pomyslela si Jucka a strácala nádej na vyslobodenie z pút ohavného nepriateľa. Po­myslela si na malé sestričky, ktoré s hrdielkami, vysušenými smädom, čakajú na jej návrat. Myslí na tetu EIu, ktorá už je istotne znepokojená pre jej oneskorenie, myslí na svoju dobrú matičku, na Paľka, na Lolku a na všetky svoje sestričky, ktoré boly vždy k nej také láskavé a dobré. Ťažko jej padlo lúčiť sa s mladým životom, v ktorom ešte nezažila ra­dosti sberateliek, neprenášala ešte odkazy lásky utešených krásiek nív a nečerpala plným dúškom ich rozkošný nápoj....

„Nie, nedám sa, budem sa biť o svoj život!“ A začala vyťahovať nôžky z pút pavučiny. Nemala však pevný podklad, na ktorom by sa mohla zachytiť a tak vyviaznuť z nebezpečných osídiel, ba, zamotávala sa čím ďalej, tým viac. Zdesená svojím beznádejným položením, cíti, že už len zázrak by ju mohol zachrániť a pozerá, či sa neblíži nejaký osloboditeľ, ktorý by sa nad ňou zmiloval.

Miesto anjela spásy, zazrela ošklivého diabla, skrytého v dvoch do seba stočených lístkoch, ktorý vypúlenými očima ceril na ňu svoj ošklivý pysk tak, až sa jeho vypasené, plešivé brucho natriasalo.

Jucka, pri pohľade na ukrutnú potvoru, stratila takmär smysly a len z pudu po sebazáchove začala kričať: „Pomoc, pomoóóc...“

Odpoveďou na jej zúfalé volanie bol ošklivý smiech ohavy, vyšklebujúcej sa z bezpečného úkrytu.

„Poď na čestný boj, ty biedny krvilačnivec a nečakaj, kým tvo­jou zbabelosťou a lesťou stratím všetku silu!“

Zbojník, vo svojej povýšenosti nadtvora, odpovedá na Juckino zúfalé volanie iba odporným rehotom.

Jucka videla, že od tohto netvora nemôže čakať nijaké zľutovanie a že len kým bude pri sile, udrží ukrutného kata v úctyhodnej vzdiale­nosti. Začala preto šetriť silami usudzujúc, že kým sa celkom nezhrúti, môže byť nejakým zázrakom zachránená.

Na doteraz jasnej oblohe objavuje sa — ako by prísľub Juckinej zá­chrany — tmavé mračno, vznášajúce sa na krídlach silného vetra ponad jej hlavu. Oslňujúci blesk a za ním nasledujúci hrmot zahnal zbabe­lého povýšenca hlbšie do jeho brloha. Láskavá matka príroda zastala sa svojho miláčka. Ľadovými zrnkami svojich striel a pomocou vetra roztrhala vlákna siete a tak umožnila Jucke, aby sa zachytila lístka a na ňom, ako na pevnom podklade, oslobodila sa od pút.

Keď hnev prírody pominul a slniečko sa zase usmievalo nad kra­jinou, mala Jucka omotané na chlpatých pazúrkovitých nožičkách už len niekoľko malých vláken, ktoré jej však celkove neprekážaly v pohybe.

Pokým sa úplne neočistila z vláken pavučiny, bola ukrytá pod lístkom, ktorý ju súčasne chránil pred dáždom. Keď slniečko zasvietilo, vydriapala sa na vrch lístočka a očistila so seba všetku nečistotu. V tep­lom objatí slnečných lúčov celkom okriala a zase sa začala dívať radost­ne na svet, naplnená vďakou za svoje oslobodenie vôči matke prírode.

Chvíľočku trepoce krídelkami, aby si naplnila priedušnice čerst­vým vzduchom, uľahčila si tak na váhe tela a odraziac sa, odlieta z miesta svojich útrap domov.

# V starej vlasti.

Jucka, po zázračnom vyslobodení z pazúrov krvilačnej potvory, vstupuje do skupiny včiel, ktoré sú služobníčkami rastlín. Ochotne a s ra­dosťou vybavuje ich odkazy a vzdychy, posielané k nej teplým vánkom v podobe jemnej vône.

Od svitu do súmraku poletuje po pestro sfarbených kvetoch a od­náša si z nich sladký nektár a chutnú lahôdku — pyľový prášok.

Rastliny sú vďačné, odmeňujú sa za dobré dobrým. Dávajú tak príklad aj korune tvorstva, človekovi.

Sberateľky vzácnych darov prírody po úmornej dennej robote, v hlúčkoch soskupené, rušia bzučivým šelestom hrobové ticho tmavej noci. Je to, vari, ich reč, ktorej tajné tóny nie je nám dovolené porozumieť?

Odkedy sa Jucka stala vonkajšou robotníčkou, je stále v blízkosti tety Ely. S ňou trávi v jednom hlúčku celé noci, ktoré v porovnaní s krátkym životom včiel a spánkom, trvajúcim iba niekoľko minút, zdajú sa byť nekonečnými.

Tieto chvíle čakania na vábivý hlas kvetov, dávajú im príležitosť, aby si pohovorily o svojich radostiach i starostiach.

Jucka nezabúda na starý domov, ani na Lolku, ktorej dala sľub, že ju navštívi. Zapriadla preto rozhovor o dávnych časoch svojej mla­dosti, prežitej v spoločnom starom domove.

„Dnes je tomu práve osem dní, čo sme sa rozlúčily s našimi, v bývalom našom domove.“

„Ani som si neuvedomila, že minul už taký dlhý čas od tých rušných dní,“ hovorí Ela.

„My sme už všetko prekonaly, ale ony žijú odvtedy v stálom vzrušení a napätí, ktoré dosahuje vrcholu práve dnes, keď sa liahnu mladé matky... Zaletím k nim, veď i Lolka čaká na mňa.“ Jucka za reči uprene pozerá na tetu, aby zistila, aký ohlas v nej vyvolá toto rozhodnutie.

Ela vedela o Juckinom sľube a tiež o vzťahoch, ktoré ju pútaly k mladej priateľke a preto sa ani nepokúša odhovoriť ju od tohto nebezpečného kroku. Dobre poznala Jucku a verila, že je dosť rozumná a statočná, aby sa jej zámer vydaril.

„Sľub treba splniť,“ hovorí Ela po krátkom uvažovaní. Musím ťa však upozorniť, že v tvojom rodisku ťa už nepoznajú a budú ťa po­važovať za vyzvedačku alebo za zlodejku. Musíš byť preto veľmi opatrná.“

„Pamätám sa ešte dobre na tvoje poučenie, teta, ako si mám po­čínať, keď sa chcem dostať zpäť k našim. Budem sa riadiť podľa toho a dúfam, že v skúške šťastlive obstojím,“ — sebavedome uisťuje Jucka.

Za brieždenia ranných zôr sa hlúčky potných robotníčiek rozletujú a keď slnko svojimi lúčami ohrieva vzduch, sú už ďaleko od domova a prenášajú prášok rastlín s kveta na kvet.

Paľko a jeho pohodlní druhovia, utiahnutí do najteplejšieho kúta úľa čakajú, kým im krmičky prinesú chutné mliečko, bez ktorého tratia silu i bujnosť. Dnes sa však rozliezajú bez toho, žeby si ich niektorá z inokedy ochotných posluhovačiek povšimla. Sú preto mrzutí a krotkí. Aj Paľko chodí s ovisnutou hlavou a je na nepoznanie premenený. V ta­kejto zlej nálade stretáva sa s Juckou, ktorá sa už niekoľkokrát vracia s poľa obložená ťažkými bremenami výživnej múčky a s plným hrvolčekom nektáru.

„Čo je s tebou Paíko? Si chorý, alebo ťa niečo trápi, že sa s ovisnutou hlavou vlečieš ako úbožiak?“ opytuje sa ho Jucka.

Namrzený Paíko nemá vôľu púšťať sa do dlhých rečí a nakrátko odsekuje: „Som lačný!“

„Prečo si nepochutnáš na mede voňavej lipy a nezakúsneš zlatožltého chleba lieskovej múčky? Veď sklady sú plné,“ uspokojuje ho Jucka.

„To sama dobre vieš, že med nám nedáva silu a prášok kvetov, ktorý vám i nám dáva životnú silu nenaučili sme sa tráviť a preto sme odkázaní na vás, aby ste nám ho pripravily a dávaly v podobe mliečka. Zrazu ste však všetky lakomé a neuznanlivé. Nestaráte sa o nás, hoci by sme aj pomreli hladom,“ vytýka Paľko ľahostajnosť, ktorú voči nemu a jeho druhom prejavujú krmičky.

„Každej pesničke býva raz koniec,“ — smeje sa Jucka a potom vážne pokračuje: „Doteraz sme maly mnoho mliečka a preto sa vám ušlo, ale teraz ho musíme dávať dorastu. Vidíš Paľko, akí ste vy nevďačníci, kým sme vás poriadne kŕmily, chovali ste sa drzo. Mysleli ste, že ho­dy budú trvať naveky a my sme len nato stvorené, aby sme na vás otročily.“

Paľko uznal, že neposlúžil rodu ničím ani on, ani kamaráti. Žili si bezstarostným a veselým životom na účet pracujúcej spoločnosti. Preto nemá práva robiť výčitky a skúša si vynútiť mliečko vydieraním.

„Nemám tu čo hľadať, nechám ťa tu Jucka a vrátim sa zpäť do starej vlasti. Tam si ma budú vedieť viac vážiť. Nemajú tam teraz plodu a preto tam budem mať zlaté časy.“

Jucka vedela, že sa Paľko nestratí, lebo vie využiť každú príle­žitosť, keď sa jedná o jeho záujem. Už ho i ľutovala, ale pomôcť mu ne­mohla, lebo mliečka, o ktoré žobral, nemala. Aby ho aspoň potešila, prezradila mu, že aj ona sa vráti zpäť.

„Ty si zlatá duša, Jucka!“ — lichotí jej Paľko natešený, že bude mať spoločnicu.

„Zajtra, keď bude slniečko na najvyššom bode svojej cesty, po­letíme domov“ — hovorí Jucka.

Paľko v nádeji, že bude sa mať zas dobre na cudzí účet, dostal zas dobrú náladu a od radosti zmohol sa na jediné slovo: „Dobre!“

Na druhý deň v dohovorený čas, Jucka bola pripravená na cestu. Medový hrvolček mala naplnený najjemnejším medom a košíčky holení zadných nôh mala natlačené najvyberanejším práškom divokých krások jej kraja. Paľko, nenavyknutý nosiť bremená, nebral so sebou nič a preto bol pripravený hoci-kedy odletieť.

Jucka dala povel na odlet. Vyleteli hodne vysoko, aby sa dostali nad obrubu kopcov a potom sa púšťajú priamym smerom k cieľu. Cesta im netrvala dlho, lebo ich terajšia vlasť susedila s okruhom, ktorý obletovaly včely ich rodiska.

Jucka nemala chuti zapodievať sa s prázdnymi rečami Paľkovými, ktorý v nádeji na skorý blahobyt bol zase bodrej mysli. Uvažovala o spô­soboch, ktoré by jej najlepšie zaistily bezpečný návrat domov.

Nad cieľom sa ich let spomaľuje a Jucka opatrne sadá na okraj letáčovej dosky, priamo pred skúmavé oči strážkyň. Nestačila si ani od­dýchnuť a už priskočia k nej prísne varovkyne hradnej brány.

„Vyzvedačka, zlodejka!“ doliehajú na ňu výkriky, vždy silnejšie sa opakujúce a veštiace jej záhubu.

No, Jucka ani v tomto nebezpečnom položení nestráca duchaprí­tomnosť a spokojným hlasom prihovára sa k zlovestnému zástupu:

„Mýlite sa, drahé sestry. Nie som ani vyzvedačka, ani nepriateľka. Som vaša sestra. Tu, v tomto hrade rozprestrela som po prvý raz svoje krídla, aby som rozsievala plody prírody. Či nevidíte, že vám pri­nášam pozdravy vašich sestier, ktoré si tu neďaleko založily nový kmeň?“ Pritom ukazovala na svoje cenné bremená. Všetku pozornosť strážkyň upútaly teraz dary, z ktorých každá usilovala sa vybrať si svoju čiastku. Hrozivá nálada a bojový postoj stráže zmenil sa na ohľaduplné priateľstvo. Cesta sa Jucke uvoľňuje a ona sa poberá za Paľkom, ktorý sa hneď pri prílete hnal rovno do úľa. Vrazil bezohľadne medzi stráž, niekoľko strážkyň povalil a po ich chrbtoch ponáhľal sa ukojiť svoj hlad po mliečku.

Naňho, ako na privilegovaného člena rodu, neplatia žiadne pred­pisy, má preto voľný prístup ku každej rodine, ktorá nevypovedala boj jeho rodu.

Jucka bežala priamo k miestu matečníkov, odkiaľ k nej doliehaly hrúzostrašné hlasy mladých matiek, odhodlaných bojovať na život a na smrť. Zreteľne počula, že jedna kričí: „—tí..tí..tí...“ a ostatné, kto­rých bolo viac, vykrikujú tupým, skoro dunivým hlasom: „Kua.. kua.. kua..“

Spev mladých matiek, myslí si a dumá. Smutný to spev. Je on skorej poplachom predchádzajúcej srážky, alebo zúfalým výkrikom vola­júcim do zbrane.

Sotva urobila niekoľko krokov, vpred, objavuje sa pred ňou statná postava poľakanej matky. Je to matka, ktorá prvá opúšťa kolísku a po malom občerstvení chutným medom je na výzvednej ceste za svojimi so­kyňami. Práve zazrela pod pohybujúcim sa viečkom jedného matečníka výbojné oči nepriateľky a preto sa učupila k plástu a tí.. tí.. hlasom svoláva k sebe svoje prívrženky.

Hned, ako sa ozvú bojové hlasy prvorodenej matky, hlásia sa i tie ktoré sú doteraz utiahnuté v matečníkoch. Nevychádzajú z nich, lebo ony ich chránia proti žihadlu vyliahnutej matky.

Ich hlas, tlmený viečkom matečníka znie ako kua.. kua.., a zdá sa, ako by prichádzal z podsvetia.

Včelári tieto zvuky smrteľnej úzkosti mladých matiek nazývajú spevom matiek. Ťažko nám uveriť, žeby pri takýchto dramatických uda­lostiach mohlo sa hovoriť o nejakom speve.

Jucka po prvý raz prežíva tento smrteľný zápas úbohých matiek a preto sa rozčuľuje aj ona, ako všetky ostatné, ktoré miesto roboty pobehúvajú po plástoch.

Číročistou náhodou dostáva sa k Lolke a to so zástupom, ktorý ju vzal so sebou na okraj jedného plásta, na ktorom stál skoro opustený matečník.

Jeho obyvateľka práve začala ohryzovať viečko, aby uzrela svet, od ktorého nemala čakať nič dobrého. Na tomto matečníku stála Lolka, ako bohatier na slabo chránenej barikáde.

„Sestry, keď nevymrel z vás cit statočného rodu včiel, poďte sem chrániť mladý život, ktorý sa práve ďube na svet!“ Na jej výkriky húfom sa hrnuly k nej ochotné ochránkyne slabého tvora, medzi ktorými do­stala sa k nej i Jucka.

„Statočná si Lolka, mám z teba radosť!“

„Konám len svoju povinnosť, ako by ju bola konala bársktorá z nás na mojom mieste.“ Takto sa privítaly priateľky z detských čias.

„Ako vidíš, je to teraz u nás horšie, ako keď ste sa vy vyberaly na cestu do neznáma. Hrozne počaroval nášmu rodu ten zázračný prá­šok. Núti nás, aby sme sa delily ďalej a obohacovaly matku prírodu opyľovateľkami rastlinstva,“ ponosuje sa Lolka.

„Zbadala som hneď podľa toho, že nedovoľujete prvorodenej matke prístup k matečníkom, že máte v úmysle rojiť sa,“ hovorí Jucka.

Mladá matka medzitým behá ako smyslov zbavená, nielen po plástoch a vnútorných stenách úľa, ale vychádza aj von z neho. Všade, kde sa objaví, verbuje pre seba ochranu a pre roj zástup. Práca sa jej dobre darí, lebo v úle niet už otvoreného plodu, ktorý by nadbytočnou produkciou mliečka vyvolanú nespokojnosť krotil a trúdy sú voči náporu nashromaždenej energie takmer bezmocné. A to tým menej vtedy, keď príroda ostáva k svojim deťom i naďalej štedrá.

Na druhý deň, po Juckinom príchode do rodného hradu, padlo vážne rozhodnutie. Včielky už od skorého rána čakajú s naplnenými hrvolčekami — potravou to na tri dni — na matku, aby sa vydaly na cestu za novým, neznámym domovom.

Keď matka videla, že jej ľud je pripravený na cestu, nečaká kým sa slniečko vydriape vysoko na svojej ceste, ale vyletí prvá a za ňou sa hrnie zástup. V úle nastáva zmätok, v ktorom strácajú hlavy aj ostatné matky, utiahnuté doteraz v matečníkoch. V úplnej bezradnosti opúšťajú svoje úkryty a letia za rojom.

Jucku a Lolku tiež zachycuje duch roja. Napochytre naplnia si hrvolčeky a ponáhľajú sa za ostatnými.

# Človek — priateľ.

Okolo úľa zas nastáva nevídaný ruch. Zástup statočných robotníc starých i mladých vyberá sa na ďalekú cestu, do neznámeho kraja.

Tak, ako pred ôsmimi dňami boly zachvátené ich rodné sestry túžbou dať život novej rodine, i ony vyberajú sa plniť tento zákon prí­rody. Zas znejú fanfáry radostnej piesne roja, vyjadrujúce nezlomnú vôľu, sebadôveru a nádej v lepšiu budúcnosť.

Nastáva lúčenie, ktoré je tiež také srdečné a dojímavé, aké bolo u prvoroja. Asi tridsaťtisíc dobrovoľných vysťahovalkýň krúži nad svojím domovom, ktorému dáva navždy s Bohom.

Po týchto dojímavých chvíľach citového prejavu soskupuje sa zá­stup v husté mračno v blízkosti svojej vlasti. Mračno včiel púšťa sa raz na jednu a raz na druhú stranu. Pôsobí dojmom, akoby váhalo, ktorým smerom sa má pustiť na osudnú cestu.

Zmätok tento zapríčiňujú mladé matky, z ktorých raz jedna a raz druhá získava si priazeň roja a podľa smeru letu víťaznej matky mení sa i smer celého zástupu.

Počas váhavých pohybov v zmätku poletujúcich včiel, objavuje sa pod rojom človek.

Jucka a Paľko nepoznávajú v ňom bývalého, handrami omotaného strašiaka. Tento neruší súzvučné akordy piesne radosti klepaním kosy, ani cengotom zvončeka. Z jeho pokojného chovania vidieť že srástol so svojimi miláčkami. Je ich priateľom a dobrým pomocníkom. Nebojí sa žihadiel, lebo pozná včielky a dobre vie, že v tejto sviatočnej nálade sú veľmi dobromyseľné a krotké. Neberie preto na hlavu drôtené obrnenie a ruky má tiež holé.

Lolka poznáva v ňom šetrného ochráncu rodu: „To je náš človek. Chodieval v poslednom čase k nám, choval sa vždy slušne a šetril najmä naše životy.“

Keď sa mladým matkám nepodarilo strhnúť za sebou zástup za letu, skúšajú uplatniť svoje vábivé schopnosti tým, že sadajú na lístky stromov a lákajú tábor k sebe prisadnúť. Ak sa niektorej podarí takto získať väčšinu zástupu, opúšťajú svoje miesta i tie matky, ktorým sa po­kusy o získanie priazne včiel nezdarily a preletujú i s malou skupinou svojich verných k matke, ktorá je v roji najviac obľúbená.

„Zástup už zasadá k porade, ponáhľajme sa,“ hovorí Paíko.

Jucka, ktorá už prežila riadne organizovanú púť prvoroja, zbadala, že terajší odlet je bezhlavý a preto poznamenáva: „Obávam sa, že sa ženieme do záhuby. Vyrútily sme sa hneď zrána za splašenou mladou matkou a neuvažovaly sme ani, či budeme mať na dlhej ceste dobré počasie. Zástup nemá vodkyne a preto sa motáme sem a tam.“

Lolka ju prerušuje: „Máme, a práve to je chyba, že ich máme mnoho a všetky sú splašené!“

Jucka na ňu nedbá a pokračuje: „Mám zlé tušenie, že roj nemá ešte ani vyhľadané miesto, kde sa usadí.“

Nemýlila sa, lebo keď prisadly k roju, zo všetkých strán ozývajú sa otázky: „Kam poletí­me? Vyľadala už niektorá z vyzvedačiek miesto, kde si založíme novú vlasť?“

Otázky odznely beztoho, žeby sa na ne dostalo odpovede.

Jucka a Lolka usadily sa uprostred roja. Na ne sadaly iné a preto musely sa pevne zachytiť lístočka stromu a uvoľniť zadné nôžky, aby sa za ne mohly zachy­tiť priletujúce družky. Takto tvorily sa hustejšie rady a očividne rástol hustý chumáč včiel, podob­ný strapcu hrozna, visiacemu na halúzke stromu.

Paľko, ako vždy, aj teraz sa vyzul z roboty. Sadol si na vrch chumáča, aby mal pokoj a nemusel zo svojho chrbta robiť pešník pre robotníčky.

Sotva sa však nič netušiace včielky usadily, už dostaly sprchu, ktorá ochladila mysle všetkým, najmä mladým matkám, ktoré sa práve pripravovaly na boj proti svojim sokyniam.

Tentoraz sa pohodlný Paíko zmýlil, lebo miesto očakávaného po­hodlia dostal sa mu nepríjemný, studený kúpeľ.

Po prvej sprche prichádza druhá, tretia a ďalšie...

Človek, ktorý sa ešte pred chvíľou tváril nevinne, pripravil im toto nepríjemné prekvapenie.

Jucke i Lolke, hoci boly uprostred klbka, dostalo sa tiež tro­cha občerstvenia.

„Nášmu odletu už odzvonily“ hovorí Jucka.

„Dočkáme kým neuschneme, lebo s veľkou ťarchou a s mokrými krídlami by sme sa ďaleko nedostaly,“ prisvedčuje Lolka.

Nemusely dlho čakať. Človek, ktorý ochladil mysle niektorých až veľmi horkokrvných, vydriapal sa až k hroznu a ráznym myknutím ha­luze striasol roj do truhličky, ktorú pod ním držal.

Mokré včielky sa ani nepokúšaly ujsť. Nevládaly. Okrem toho za­páčila sa im i truhlička za ich nový domov tým skorej, keď vyzvedačky sklamaly a v truhličke našly hotový plást a celý rad voskových listov so základmi buniek, zarezaných do rámikov.

Tento náhly obrat v zmätenej situácii, bol príjemným prekvapením nielen pre Jucku a Lolku, ale i pre všetky ostatné, ktoré tratily nádej, že nájdu primerané miesto pre nový domov, „Maly sme starosti, kde sa utiahneme a hľa, tvoj človek nám dáva príjemné prístre­šie,“ hovorí Jucka.

„Rozumie nám a preto vie s nami zaobchádzať. Pozná naše potreby.“ Lolka sa pritom sebavedome usmiala, ako by mala dôkaz, že pozná svojho človeka. Ale stavi­teľky ostaly na chvíľočku zarazené, keď zbadaly, že už majú základy buniek hotové. Krútily hlavičkami a niektoré si aj zašomraly.

„Nepresná robota, plýtvanie materiá­lom... Čo to za kmeň zhotovil takéto nedokonalé dielo?“

Pri všetkých výčitkách boly rady, že ušetria vlastný materiál a že im robota pôj­de lepšie od ruky, keďže majú vyhotoviť len povrchovú stavbu buniek.

Vždy pohotová prispôsobovacia vlastnosť včiel prejavuje sa ob­zvlášť v spletitých prípadoch, s ktorými sa po prvý raz stretávajú pri zariaďovaní svojho domova.

Tlsté obruby šesťhranných výčnelkov — základov to buniek — stenčujú, a dvíhajú tým celý základ do výšky. Kde sa nedostáva staviva na dostavanie bunky, dokladajú voskové platničky z vlastných zásob.

Lolka pomáha staviteľkám. Jucka sa len kde-tu podíva na postup práce a porovnáva počiatočné ťažkosti, zažité s prvorojom v dutine stro­mu s terajšou ľahkou a príjemnou prácou, ktorú im človek usnadnil.

Včielky sa s chuťou púšťajú do výstavby domoviny a mladé mat­ky sa chystajú do krutého boja na život a na smrť.

# Sestrovražedný boj.

„Vražda! Sestra sestru zabíja!“ vykrikuje Jucka a v zúfalej ne­mohúcnosti behá po úle, aby hľadala pomoc k zabráneniu potupy, ktorá nemilosrdne padá na rod. Jej rozčúlenie je opodstatnené, lebo do­teraz poznala len jednu matku, ktorú zbožňovala a ktorá svojimi ctnosťami upevnila v nej navždy ideál matky.

Zastaví sa pri robotníčkach, ktoré si nevšímajú hrozné udalosti a pracujú, ako by neboly svedkami nijakých mimoriadnych udalostí. V záchvate veľkej bolesti, že nenachádza pomoc na odvrátenie hanby a potupy, vybuchuje jej precitlivelá duša vo výčitkách:

„Vy bezcitné! Nechávate si vraždiť matky, ktoré ste tak starost­livo vychovaly a na ktoré ste obetovaly všetko, čo ste maly najlepšie a najdrahšie! Počujte! Matky sú v nebezpečenstve! Rozumiete ma: mat­ky!!!“ Tu jej zlyhal hlas a úbohá Jucka našla úľavu len v usedavom plači.

Lolka veľmi ľutovala priatelku. Ide k nej a usiluje sa ju uspokojiť.

„To nie je naša vec. Veď vidíš, že len matky bojujú a že včely sa do ich boja vôbec nemiešajú.“

„Neospravedlňuj seba a nás všetky. Nazabrániť vražde je tiež vraž­da. Vraždíme ich, keď aj nie žihadlom, tak iným, potupnejším spôsobom.“

„To je pravda,“ potvrdzuje Lolka jej tvrdenie o žihadle. „My ne­smieme za žiadnych okolností vytasiť žihadlá proti matke, či už je mladá, alebo stará, či je naša, alebo cudzia. Toto právo má len matka. Ale ona ho zase smie upotrebiť len proti matkám a nikdy proti niekomu inému. Ona, jediná ktorá v sebe nosí budúcnosť rodu, môže byť zodpovedná za život, ktorý v sebe ukrýva celé pokolenie.“

Aby presvedčila Jucku o pravdivosti svojich slov, pokračuje:

„To vieš, milá priateľka, že keď sa náhodou k nám dostane cu­dzia matka, my ju len obkolesíme, aby našej matke neublížila. Tým brá­nime len vlastnú matku. Keď sa votrelkyňa v našom zajatí zadusí, alebo po dlhom zatvorení zomrie hladom, nie je to naša vina. My sme po­vinné brániť svoju matku.“

„Darmo sa snažíš nás ospravedlniť“ odporuje jej Jucka. „Úmy­selne sa vraždí aj v tomto prípade. A je to krutejší spôsob vraždy, ako pichnutie žihadlom, lebo je zdĺhavý a tým aj bezohľadnejší.“

„Nesmieš to brať tak, ako by naším zákrokom zomieraly cudzie matky. Tento krajne zriedkavý prípad nastáva len vtedy, keď naša mat­ka nepreukazuje pohotovosť k boju. Keď je ochotná pustiť sa do zápasu s cudzinkou, otvárame žalár a prepúšťame ju do otvoreného boja. Znova ju však zatvárame vtedy, keď po dlhšom zápasení nepodarí sa ani jed­nej vraziť svoje žihadlo súperke do tenkej blany, ktorá spojuje krúžky bruška. Zápasiace matky vtedy zanechávajú marný boj a odskočia od seba.“

„Neokrášľuj nás,“ hovorí Jucka. „Nie sme v tomto boji nestranné. Svoju matku uzavierame síce tiež, ale to je objatie milujúcich dietok. Môže voľne dýchať a dostáva posilujúci pokrm. Cudziu však uzavierame tak, že stráca dych a nedostáva jesť. Obe vypúšťame len vtedy, keď na­ša matka je pripravená k pokračovaniu v boji. V tomto zápase je už po­tom domácej matke ľahko skoliť cudziu.“

Pri posledných slovách objavuje sa bezprostredne pred ňou prí­šerný obraz boja dvoch mladých amazoniek. Obe sú obrnené pancierom chitonovej kostry, proti ktorej je žihadlo neúčinná zbraň, nakoľko ono je zhotovené z tej istej hmoty. Zraniteľné miesta nachádzajú sa jedine medzi krúžkami obrnenia bruška. Nesmieriteľné bojovníčky vrhajú sa prudko proti sebe a každá z nich usiluje sa zasadiť svoju zbraň na kri­tické miesto svojej protivníčky. Keď poloha oboch zápasiacich je taká, že obe môžu naraz zasadiť usmrťujúce pichnutie, schovajú zbrane a od­skočia rýchle od seba. Čestný boj im káže, aby v zápase len jedna zo­mrela. Po krátkej prestávke pokračuje sa v boji, ktorý trvá, kým jedna z nich nepodľahne presile, alebo šikovnosti druhej.

Na Jucku tak doľahly denné udalosti, že sa stáva zádumčivou a už si len vzdychá.

„Prečo tá ukrutnosť?“ vydierajú sa z nej tiché slová zúfalstva. Lolka po­čuje jej smutný vzdych a nemá iný prostriedok na utíšenie jej rozbúreného ducha, ako vzbudiť v nej vedomie, že všetko to, čoho sú svedkami, deje sa v záujme životaschopnosti rodu.“

„Matka príroda má prísne a kruté zákony na udržanie a zdokonaľovanie svojho diela. Všetko, čo je neduživé a nedokonalé musí zaniknúť a prepus­tiť svoje miesto dokonalejšiemu a životaschopnejšiemu tvoru.“

„Tak je to,“ uznáva Jucka. „I my včielky podliehame tomuto zákonu prírody. Aj naše rady podliehajú osudu slabších a preto nezostáva nám iné, ako skloniť hlavu pred nezmeniteľným riadením nám vymeraného osudu.“

# Svadobný výlet matky.

Tvorivá sila prírody vybrala si z desiatky mladých matiek jednu, do ktorej sa jej podarilo vložiť najviac vyberaných vlastností.

Víťazná matka, prírodou bohato obdarená vynikajúcimi schopnos­ťami, po ochladení vražednej zúrivosti v krvi vlastných sestier, stáva sa pokojnou a prechádza sa spokojne po novostavbe svojej budúcej ríše, ako by nič nemala na svedomí.

Včielky však ani po jej veľkom víťazstve nie sú jej priateľskejšie naklonené. Chovajú sa k nej tak, ako k ostatným mladým robotníčkam. Sebecká vypočítavosť včiel chce od nej viac, ako je víťazstvo nad soky­ňami. Chce, aby dala život novej, státisícovej armáde robotníčiek, pre ktoré chvatne stavajú kolísky a nádoby na uskladnenie potravy. Starajú sa o ňu, aby čím skorej dospela a stala sa súcou na vykonávanie svoj­ho povolania. Predbežne sa jej však nedostáva tá úcta, ktorá prináleží matkám.

Jucka a Lolka pozorujú každú zmenu jej vývoja. Lolka je prvá, ktorej sa podarí zistiť dospelosť ich budúcej matky.

„Podívaj sa, Jucka, už dozrieva. Ešte včera nosila bruško ohnuté dohora a bolo prehnuté ako sedlo. Dnes už ho má oblé a vlečie ho po plásti.“

„Skutočne, má sa k svetu,“ poznamenáva Jucka. „Sú tomu sotva dva dni, čo sa vyliahla, hneď na to pobila svoje sokyne a už sa chystá rozpaľovať mládencom srdcia ako mladucha.“

Keď prišla reč na mladuchu a mládencov, prichádza Lolke na um Paľko. „Paľka by si mala vybrať za ženícha, veď ten, myslím, je už tiež dospelý.“

Jucka, ktorá ho pozná od detstva, vysvetľuje: „Už je určite dva týždne starý, teda podľa veku by bol dospelý. Ale náhle prekročí šiesty týždeň svojho veku, nemá nádej na úspech, lebo pre ženbu bol by už starý.“

„O kom sa rečie, ten sa vlečie!“ ozývajú sa obe naraz.

Paľko sa sebavedome usmial, lebo mu lichotilo, že sa o ňom hovorí.

„Čože máte so mnou, azda vám nechýbam?“

„Nebuď domýšľavý, máme my iné starosti, ako s vami, darmožráčmi, sa zaobreať,“ odsekuje Jucka, pričom sa však potmehúdsky usmieva.

„Nuž a keď sme takí neužitoční, prečože tak obskakujete okolo nás?“ bráni sa Paľko.

„Ako všade, aj pri vašom panstve plníme len rozkazy prírody a nič viac. Musíme sa starať, aby sme matke vychovaly zdatných žení­chov. Toto je všetko, Paľko, aby si si nenamýšľal, že to robíme kvôli vašim pekným očiam,“ naberá ho ďalej.

„Musíš sa oženiť, Paľko,“ podpichuje ho Lolka. „Pozri, aká je krásna, tie jej veľké krídla tiahnu sa za jej majestátnou postavou, ako nejakej princeznej dlhé vlečky. Musel by si byť z dreva, aby sa ti nepáčila.“

„Z tej múky nebude koláč. Keď nás chce mať, nech nás obchá­dza. My máme celkom iné záujmy, ako sú vznešené ideály o láske, z ktorej sa nenajeme.“

„Či ste len protivní mládenci! Keď máte misu pred sebou, ne­zaujíma vás nič na svete,“ vysmieva sa mu Lolka.

„Len ho nechaj,“ hovorí Jucka. „Zajtra, keď mladucha rozprestrie svoje nádherné krídla a bude sa vznášať do výšin nebies, zabudnú ony na všetko, len nie na ňu!“

„Tak ako matka príroda dokázala prinútiť rodné sestry vzájomne sa zabíjať, bude aj vedieť prinútiť teraz ľahostajné trúdy, aby konaly to, na čo ich určila.“

„Zvláštna a nevyspytateľná je príroda,“ hovorí Lolka. „Márnotrat­ná je tam, kde jej ide o rozmnožovanie plodov, tam rozsieva svoje dary plnou hrsťou. Ale tam, kde sa treba starať o záchranu ľahkomyseľne stvo­reného života, tam je skúpa a necháva diela svojho tvorenia ťažko boriť sa o život.“

„Pravdu máš, sestra,“ prisviedča jej Jucka. „Tisíce trúdov sa na­rodí, hoci jedna matka po celý svoj život len raz vyberie si z nich jed­ného a ostatné bez toho, žeby vykonaly svoju životnú povinnosť, bez úžitku hynú. Nám, ktoré sa boríme so životom, pracujeme v pološere úľa, vyhľadávame každodenný chlieb na veľkých priestranstvách poľa, dala oči len s päť tisíc zorničkami, trúdom, ako vyvolencom lásky do­priala ich o tri tisíc viac.“

„Podobné je to aj s tykadlami,“ hovorí Lolka. „Najpotrebnejší ústroj nášho tela, na ktorom je umiestené najviac smyslových ústrojov je u nás len dvanásťčlánkový. Trúdy aj tu majú výhodu, majú tykadlá o jeden článok dlhšie. Keby sme boly my tie vyvolené a maly by sme také dlhé tykadlá, ako majú trúdy, maly by sme okrem iného aj viac čuchových orgánov, ktoré by nám veľmi poslúžily pri vyhľadávaní paše. Nuž ale, čo robiť, my sme deti roboty a preto je k nám mat­ka príroda skúpa.“

Po malej prestávke Juc­ka pokračuje v rozumkovaní: „Cítime sa prírodou ukrátené, ale keď si lepšie všímame jej počiny, vidíme, že keď je lás­ke prajná, dáva tým možnosť ďalšiemu behu života. Veď, ke­by nebola dala kvetom nadby­tok pyľového prášku, nemohly by sme žiť a keby nebola már­notratná pri rozmnožovaní se­mena a plodov, nemohol by sa život udržať, keďže tento jestvuje len z nadbytkov jej darov.“

„No, nechajme to mudrovanie,“ pokračuje Lolka, „poďme radšej za tým, k čomu nás príroda určila — za robotou. Rečami aj tak nič na veci nezmeníme.“

Na druhý deň, kým sa ešte leskly diamantové očká rosy na svie­žich lístkoch materinej dúšky a prvé lúče slnka pozrely do veľkých, tma­vých očí matky, vyletela táto von, aby prekonala školu mladých — orien­tačnú školu. Tento čas je najvýhodnejší pre odlet mladuchy, lebo ju nevyrušujú trúdy a zároveň zistí, či bude mať priaznivé počasie k vážnej udalosti svojho života.

Deň a čas svojej svadby určuje si sama.

Keď azúrový blankyt nebies nie je zastretý záclonou šedohnedej farby a keď slniečko, ktoré si len kde-tu zastrie svoju tvár ľahkým zá­vojom, je na vrcholnom bode svojej púti, vyberá sa mladucha na ces­tu, na ktorej má zažiť svoje najkrajšie chvíle.

Po rannej vychádzke sa vracia, aby sa pripravila na cestu, ktorá ju zavedie do raja nekonečného blaha, do pohádkových svetov radostí a rozkoše. Netrpezlive čaká na toto vrcholné šťastie svojho života. Nepo­kojne chodí medzi svojimi, z ktorých si ju ani teraz nikto nevšíma. Ne­venujú jej pozornosť ani robotnice, zamestnané chvatným stavaním kolísok pre plod, ktorý ona má do nich naklásť, a ani trúdy, ktoré nemajú nič na práci. Teraz ešte netušia, že o krátky čas budú sa boriť do neko­nečných výšin za tou, ktorú majú teraz na dosah.

Bezprostredne pred odletom na svadobnú cestu, berie na seba vá­bivé rúcho mladúch, vône tureckej melisy a naplní si vzduchové vaky štíhleho tela vzduchom, aby sa mohla vzniesť hodne vy­soko do výšin nekonečnej samoty pod blankyt oblohy. Tieto prípravy ukončuje v čase, keď mladušky začínajú orientačnú školu a trúdy poludňajší oblet. Vtedy vybehne na letáčovú dosku, ľahkým skokom sa od nej od­razí a keď urobí krátky okruhový let okolo letača, vznesie sa bystro do výšky, vždy vyššie a vyššie. Na krídlach teplého vetríka rozvlňuje sa ďaleko prenikavá vôňa jej svadobného závoja...

Paľko a všetci jeho druhovia, ktorí sa dostá­vajú do čarovného okruhu vône, sľubujúcej blaho a šťas­tie, srážajú sa v šíky a uháňajú za ňou.

Mrzáci a slaboši vypadávajú z boja o prvenstvo. Nakoniec zostáva len malý hlúčok vytrvalých vyvolen­cov prírody, z ktorých jeden, ňou najbohatšie požeh­naný silou a zdatnosťou, po prudkom skoku padá do otvorenej náruče svojej snúbenky.

Vyvolencom šťastnej chvíle stal sa Paľko. Opojený čarovným ná­pojom šťastia, zomiera v náručí bohyne lásky.

Dal prírode to, na čo ho ona ustanovila. Splnil svoje poslanie, zaistil jestvovanie nového života a sám odchádza tam, odkiaľ niet návratu.

Zvodná nevesta sa oslobodzuje z objatia mŕtveho ženícha a snášajúc sa s výšin, zabúda na tragické zážitky, aby konala v kruhu svojho rodu najvážnejšiu a najzodpovednejšiu robotu.

Zo svojho domova sa už nikdy nevyberie do voľného priestranstva, zaliateho slnečnou žiarou, iba, ak ju prinúti rod, aby ho odviedla do ne­známych končín založiť nový domov.

Doma, na letáči, čakajú na jej návrat jej najbližšie priateľky. A keďže k nim prichádza so znamienkom oplodneného života, prijímajú ju s veľkou radosťou. Ako oplodnená matka získava rýchle priazeň a lásku všetkých robotníčiek. A keď asi po dvoch dňoch, po svojom návrate z triumfálnej cesty, začína klásť vajíčka, stáva sa skutočnou matkou rodinky, je zahrňovaná láskou všetkých a prítulnosťou vďačných detí.

# Palácová revolúcia.

Mladá matka sa len pozvoľna zapracováva do riadneho behu prá­ce. Je neobratná, ako bývajú všetky mladé gazdinky — začiatočníčky. Netreba sa preto čudovať, keď do jednej kolísky položí miesto jedného dve deťúrence, alebo keď do dievčenskej postieľky uloží chlapčeka. Nad výčinmi takej mladej nevesty treba niekedy oči zažmúriť.

Lolka však nie je náchylná tak urobiť. Má obavy, že si zle vybraly a zdôveruje sa so svojimi obavami Jucke. Ona, ako skúsenejšia, neberie Lolkine reči vážne a smeje sa im.

„Učený ešte nikto nespadol s neba. Nediv sa preto, že jej práca nejde od ruky, veď je mladá a neskúsená. Až si zvykne, uvidíš, aký po­riadok tu zavedie. Viem zo skúsenosti, že práve jej podobné sestry sa veľmi dobre osvedčily.“

Lolka však zo svojho nepopúšťa. „Robí nám zbytočnú robotu. Do malých buniek vkladá vajíčka trúdov, ktoré z nich vyrastajú a my sme prinútené ich komôrky predlžovať. Taká robota potom vyzerá ako hroby na cintoríne, taká hrbolatá.“ Bola by možno pokračovala v ohováraní mladej matky, keby ju nebol sotil jeden vypasený trúd, ktorý sa bezohľadne hnal k zásobám medu.

„Odporní sú títo naničsúci pôžitkári. Vovalia sa nám do najlep­šieho medu, slopú ho, ako by potokmi tiekol a aby svoju bezočivosť dovŕšily, hneď sa pri ňom aj vyšpinia. Hnusná háveď!“ rozhorčuje sa Lolka.

„Nechaj ich. Nebudú sa dlho rozťahovať. Ich dni sú spočítané,“ utišuje Jucka priateľku.

Skutočne začal sa ozývať veliteľský duch rodu, volajúci po vyky­nožení vykorisťovacej tlupy záškodníkov, kaziacich dielo usilovných robotníčiek prírody.

Otupený rozum trúdov nechápe však blížiace sa nebezpečenstvo a vedie ich ďalej po cestách bezohľadného a sebeckého života.

Robia sa nepostrádateľnými, hoci niet z nich žiadneho úžitku. Po krátkom poludňajšom oblete ženú sa o zlomkrk k zásobám. Cestou vrážajú do stráže a do robotníčiek, vracajúcich sa z roboty s ťažkými bre­menami. Keď sa nasýtia, uťahujú sa do pohodlia v najteplejšom kúte úľa.

Namyslené a nafúkané chovanie týchto darebákov vyvoláva čím diaľ, tým väčšie opovrženie u všetkých robotníčiek.

Medzi krmičkami nenájde sa už ani jedna, ktorá by podľahla po­kryteckému hlasu trúda, žobrajúceho o mliečko. Nedostávajú ani kvapky pokrmu, ktorý im dáva silu a životnú pružnosť. Klesajú na sile. Zo se­bavedomých povýšencov stávajú sa úbohí pokorenci, slaboši a zbabelci. Stačí vypraviť malú čatu trestajúcej spravodlivosti, aby zahnala do kúta úľa bývalých vydieračov a pôžitkárov, držala ich tam o hlade a smäde a potom ich odtiaľ po jednom, s polámanými údami a potrhanými krí­dlami povyhadzovala.

Len niekoľkým, duševne nie celkom zakrpatelým jedincom sa po­darí včas uniknúť zaslúženému trestu tým, že utečú ku kmeňu, ktorý má neplodnú matku a je preto odkázaný na trúdov.

Jucka sa nezúčastnila na hromadnom vraždení. Jej jemné srdce poznalo len lásku a nežnosť, preto nemohla chápať, že sa jej rod, uzná­vaný za najstatočnejší, dopúšťa takýchto nízkych pokleskov. Jej vzrušenie, zažité počas sestrovražedného boja mladých matiek sa stupňuje a za­necháva v nej horký pocit vedomia, že aj ona patrí k rodu, ktorý v se­beckej vypočítavosti neštíti sa vrhnúť na bezbranné obete. V boji diev­čat, ozbrojených žihadlom, proti neozbrojeným mužom, nevidí smelosť a rytierskosť, ale iba obyčajnú zbabelosť a nízkosť.

Lolka pozoruje duševnú skleslosť svojej priateľky a preto usiluje sa ju uspokojiť: „Nesužuj sa, Jucka. Blíži sa zima, nekonečne dlhá noc, na ktorú sa musíme náležite pripraviť. Musíme sa náležite prichystať tak, aby sme mohly čeliť všetkým nástrahám, ktoré cez dlhý zimný čas na nás čakajú. Veliteľský duch rodu nám preto káže, aby sme sa oslobodily od všetkého, čo nám je nepotrebné, alebo dokonca škodlivé. A to, že trúdy sú nám nielen nepotrebné, ale boly by nám v čase dlhého zim­ného odpočinku na škodu, vieš sama veľmi dobre.“

Po krátkom mlčaní ozýva sa Jucka: „Nemilosrdná je matka prí­roda a má veľmi prísne a kruté zákony. Ľahkomyseľne tvorí životy a ešte ľahkomyseľnejšie ich ničí. Koľko životov je utratených z jej nevyspytateľných rozmarov?... Tam, v horách, práve keď som odlietala sem, začal sa boj proti trúdom. Myslela som, že sa tejto samotupe ro­du vyhnem a hľa, zmýlila som sa, lebo tu som zažila všetky potupné neresti, ktorých sa môj rod dopúšťa.“

„Veliteľský duch rodu vykonáva teraz u všetkých kmeňov svoje prísne rozkazy,“ prerušuje ju Lolka v reči. „Všetky rodiny, ktoré sú zabezpečené na zimu plodnou matkou, nemilosrdne ničia trúdov. Len tie rodiny si ich nechávajú, ktoré majú choré, veľmi staré, alebo ne­plodné matky. Držia ich ale tiež len z čírej vypočítavosti, aby maly do­statočný výber ženíchov, pre prípad, že dostanú mladú matku.“

„Závidím ti, Lolka, že na všetko, čo sa robí v záujme všeobec­ného dobra, pozeráš rozumove a nie citove,“ vzdychá Jucka.

„Myslím, že je to dobre tak. Sme prislabé na to, aby sme mohly zmeniť zákony osudu a preto je lepšie pokloniť sa pred jeho nezmeniteľnou vôľou.“ Tak zakľučuje Lolka rozhovor o temnej stránke života včiel.

# Príprava na zimný odpočinok.

Kým príroda hýrila tvorivou silou a jej životná energia prúdila v krehkých steblách rastlín a v mohutných telách široko rozvetvených stromov, žily včeličky radostným a bezstarostným životom.

Obdobie ich veselého života začalo hneď, ako pominul zimný chlad a teplý vánok, spolu s prvými posolkyňami jari, priniesly k nim zprávy, že matka Zem otvára svoje štedré ruky.

So štedrosťou zeme rástol aj blahobyt včiel. Zimou a chladom včasnej jari zoslabené rodinky doplňovaly rýchle svoje pracovné sily a ne­únavne snášaly dary požehnanej jari. Takto rástly veľmi rýchle na sile i na bohatstve.

V dobe svojho najväčšieho rozkvetu, rojením rozsievajú svoje plemä po všetkých kútoch zeme, aby zabezpečily zúrodňovanie plodov prírody.

Po rojení nastáva čas pokojnej práce. S prírodou sa i včielky pri­pravujú na zimný odpočinok. Slávnosti a radovánky bezstarostných časov ukončujú vypovedaním vojny trúdom.

V Juckinej jemnej duši obnovujú sa všetky radosti a strasti preži­tého života a úzkostlive pozerá do budúcnosti. Svoje obavy netají pred Lolkou.

„Čo nám je platné, že pomocou tvojho človeka máme vystavaný domov, keď zemi chýba vlaha a naše úbohé sestry smädom umorené klesajú k jej popráskanej kôre. Niet nádeje, že si zaobstaráme potrebné zásoby na zimu a zachránime si tak život.“

„Netreba zúfať. Ešte je dlhá doba do príchodu nekonečne dlhej a studenej noci a dovtedy môže sa na nás usmiať šťastie, “uspokojuje ju Lolka.

„Hovoríš: šťastie. Áno, len ono môže nám pomôcť,“ prízvukuje Jucka. „Od prírody nemôžeme už nič očakávať. Dáva nám to cítiť denne tvrdšie a dôraznejšie. Studené noci, ranné hmly a cez deň pálčivá žiara slnka neveštia nič dobrého do budúcnosti. Nerozmyslene sme sa daly uchvátiť poplašenými matkami a tie nás voviedly do záhuby.

„Včielka nesmie takto hovoriť,“ napomína ju Lolka. „Kto tratí nádej, tratí všetko. Hynie vlastným pričinením!“

„Máš pravdu, Lolka. Tam, ďaleko v horách, boly sme v krajne zúfalom položení a predsa sme prekonaly všetky ťažkosti. Azda vyviazneme i z tohto ťažkého položenia.“ Jej myseľ zalieta do utešenej krajinky za šťastnými sestrami a ako by zo sna hovorí: „Ony sú dobre pripravené na zimu... Majú medu, že im vystačí do nového vzkrie­senia a majú ho uložený tak, že bude ob­klopovať ich zimné hniezdo a nebudú sa mu­sieť sťahovať za ním v najtuhšej zime...“

„Škoda, že sa my nemôžeme takto pochváliť,“ hovorí Lolka. „Nám k tomu mno­ho chýba. Nemáme ani to najnutnejšie množ­stvo medu pre zimnú dobu — jeden a pol kilogramu na každom rámiku, na ktorom budeme sedieť. Keby sme si toto množstvo aj nejako zadovážily, čo si počneme skoro na jar, než matka Zem precitne k životu? Aspoň dvanásť kilogramov zásob by sme potrebovaly, aby nás od terajších starostí oslobodily. Potom mohly by sme dúfať, že sa dožijeme novej jari.“

„Kde ich však vziať, keď príroda je pod slnečnou žiarou vyprahlá a kvety smä­dom umierajú,“ vzdychá Jucka.

„Nepozostáva nám nič iného, ako zmocniť sa zásob slabého, pomaly umierajúceho kmeňa, ktorý je bez matky, alebo má matku chorú a nedožije mu do jari.“

„Si bezcitná, Lolka,“ vytýka jej Juc­ka. „Nestačia nám doterajšie vraždy, máme ešte hlbšie padnúť a dať sa na lúpež a tým zničiť celú rodinu? Nemyslela som, že my, statočné včielky boly by sme schopné takej podlosti!“

„Zle ma chápeš, Jucka. Keď aj od­nesieme zásoby cudzej rodiny, nedopustíme sa žiadnej nízkosti, ba práve naopak, zachránime životy tých sestier, ktoré by zahynuly nie síce hladom, ale žiaľom a nespokojným zimovaním. Keby sa i so zásobami presťahovaly k nám, pomohlo by sa aj nám, aj im.“

Jucka sa týmto vysvetlením trochu uspokojuje, má však predsa len obavy: „Čo si počneme, keď takýto kmeň nenájdeme?“

Lolka, vďaka svojej bystrej mysli neprichádza do rozpakov a má od­poveď pripravenú: „Ten, kto nám dal prístrešie, postará sa tiež o to, aby sme nezomrely hladom.“

Lolka sa naozaj nemýlila. Keď boly všetky bunky vyprázdnené do poslednej kvapky, keď nemaly čím kŕmiť plod, prichádza k nim ich dobrodinec.

Tíško otvára úľ a ako svoju návštivenku púšťa malý kotúčik dy­mu. Nedôverivé včielky rozpŕchajú sa po plástoch, aby zachránily, čo sa dá. Nebolo však čo chrániť, lebo všetky bunky boly prázdne.

Človek pozorne poprezeral všetky rámiky a odobral také, ktoré boly celkom prázdne a neboly ani celkom vystavané.

Jucku a Lolku nemilo prekvapil tento nečakaný obrat. Ľúto im bolo stavby, ktorú tak starostlivo vyhotovily.

Ich sklamanie sa premenilo v radosť, keď po malej chvíli vložil im do úľa toľko rámikov, naplnených medom, koľko prázdnych plástov vybral.

„Podeľuje nás,“ hovorí Lolka. „Berie prebytky tým, ktorým šťastie prialo a dáva ich tým, ktoré sa bez vlastnej viny nachádzajú v biede. Predsa len je dobrý a spravodlivý!“

Včielky chvatne sa púšťajú do darov, aby hladom umierajúcemu plodu pripravily kašičku. Zbytok poprenášajú do buniek okolo hniezda.

Od toho dňa každý večer po západe slnka čakajú včielky pri krmítku, do ktorého im vlieva ich človek cukor rozpustený vo vode. Cez noc vyberajú sladkú vodu, prerábajú ju na potravu, vhodnú pre uskladnenie a potom napĺňajú ňou bunky, pri ktorých si zariaďujú zimo­visko. Cez deň, keď je priaznivé počasie vyletujú do poľa, aby si nasbieraly na zimu trochu pyľového prášku.

V tejto jednotvárnej robote míňajú sa dni a blíži sa nekonečne dlhá noc, plná útrap a neprestajných bojov o záchranu života detí ro­boty, stmelených v jedno telo.

Keď slniečko opúšťajú ohnivé blesky jeho neskrotnej sily a vládu nad zemou preberá chlad a pustota, prichádza človek k svojim miláčkom. Utesní hniezdo, zúži ho a zabezpečí letáč proti nevítaným votrelcom, aby tak zaistil spokojný odpočinok tým, ktoré prinášajú ľudstvu nesmierne hodnoty.

# Pod pokrývkou snehu.

Je zima. Kde len oko zahliadne, všetko je prikryté bielym snehom, vytvoreným z nekonečného počtu lesknúcich sa hviezdičiek, vyformo­vaných najzručnejším umelcom — mrazom.

Slniečko stratilo svoju moc. Jeho jasná tvár nemá už silu roz­prúdiť kolobeh životných štiav rastlín.

Všetko, čomu jeho životadárne lúče dodávajú životnú silu, po­norilo sa do nehybnej strnulosti. Drobné tvory blanokrídleho sveta utiahnuté v skulinách starobou zošlých stromov, čakajú, pohrúžené do tuhého spánku, na príchod nového života.

Včielky driemu tíško. Soskupené sú okolo svojej matičky a tvo­ria hustý chumáč v uličkách plástov. Asi 20—30 tisíc krehkých tielok tisne sa k sebe, aby sa vzájomne zohrievaly.

Kedysi tak živé okolie, kde sa stále ozýval veselý bzukot usi­lovných tvorov, neúnavne poletujúcich za robotou, utíchlo. Len mrazivý severák skučí a preháňa sa, ako by chcel všetkému tvorstvu pripomenúť, že on je tu teraz pánom.

Z polootvorenej brány bývalého šťastného domova odtiahla stráž doprostred hniezda, aby tam svojím dychom zohrievala matku. Cez úzky otvor letáča vychádza teraz do umĺknutej prírody len tichý šelest, kto­rý hlási, že v pustatine ničivej zimy je pod ochranou buniek plástov ukrytý život, zahrievajúci sa oteplenými košieľkami vyliahnutého plodu včeličiek.

Tam, kde sa naposledy liahol plod, utiahla sa matka a okolo nej soskupily sa jej deti. Utesňujú svojimi tielkami nielen tú uličku, v ktorej je chránená matka, ale i susedné, obklopujúce jej ochranný sbor. Takto sa utvorila živá guľa, popretínaná tenkou stenou prázdnej voštiny. V jej bunkách utiahnuté sú včielky. V bezprostrednej blízkosti rodinky, utiahnutej na zimný odpočinok, sú zásoby. Včielky si berú z nich iba toľko, aby vyhovely minimálnym podmienkam, ktoré vyža­duje ich jestvovanie.

Hniezdo samotné, i keď je najpečlivejšie utesnené, neposkytuje včelám také teplo, aké potrebujú. Prinútené sú preto vykúzliť z medu všetku silu slnečných lúčov, ktoré sa cez horúce letné dni do neho uschovaly. Teraz im je zdrojom tepla.

Med im dáva silu, udržuje všetky ich telesné ústroje v činnosti a prácou týchto ústrojov vyvíja sa aj teplo. Okolo matky, uprostred gule, je teplota najväčšia, udržuje sa vo výške plus 25° C. Čím ďalej k povrchu chumáča, ubúda teploty až na plus 10° C. Keď včielky, usa­dené na povrchu gule cítia, že pre život bezpodmienečne potrebný stu­peň teploty sa snižuje, stiahnu sa ešte v hustejšie klbko a naberajú kurivo (med). Naproti tomu, keď teplota chumáča dosahuje väčšiu výšku, než aká má byť, klbko včiel sa uvoľňuje a prebytočné teplo uniká na plásty, obklopujúce guľu včiel a na nich sráža vodné pary vzduchu. Touto rosou hasia si zimujúce včielky smäd.

Tieto stále sa zamieňajúce pohyby celého hniezda sú pretkávané mrvením sa jednotlivých včiel k okraju hniezda za potravou. Či už je to zvláštna krmička, ktorá roznáša potravu, alebo včielka, starajúca sa o seba zvlášť, vždy dochádza k samostatným pohybom včiel. Tieto pohyby jednotlivých včeličiek, konajú sa v uličkách, ktoré dotyčné včielky obsadily.

Do susedných uličiek prechádzajú iba vtedy, keď sa celá rodinka posunuje na susedné rámiky za zásobami. Toto sťahovanie je len vtedy možné, keď je teplota vonkajšieho vzduchu primeraná, (plus 9° C v tôni).

Včielka, ktorá pri nízkej teplote opúšťa hniezdo a stráca tým styk s chumáčom včiel, umiera. Jej krv ochladne a údy vypovedávajú službu.

Množstvo spotreby zásob je odvislé od spôsobu zimovania. Zdravé, silné a pokojne sediace včelstvo minie pomerne menej, ako včelstvo slabé, choré, bezmatečné a znepokojované.

Za tuhej zimy spotrebuje sa viac potravy, ako za zimy miernej, alebo ako u včiel zimujúcich v podzemných úkrytoch.

Včelstvo strednej sily spotrebuje do konca januára priemerne 3—4 kg medu. Počnúc februárom, stúpa spotreba každým dňom, hlavne v dobe, keď matka začína klásť plod, teda asi do polovice toho mesiaca. Mesačná spotreba medu zvyšuje sa od jedného do štyroch kilogramov.

Spokojné zimovanie včeličiek v krutej zime zabezpečuje len pod­zemný úkryt, upravený na zimovanie včiel. Nevyrušuje ich v ňom ani tuhý mráz až 30 — 40 stupňov silný, ani prílišná teplota. Rovnomer­ná temperatúra, obklopujúca hniezdo, — asi 4—6 stupňov nad nulou — zabezpečuje im zdravie a silu. Včielky dožívajú sa vzkriesenia prírody v plnej svojej sile a za poskytnutú pomoc odmeňujú sa bohato svojmu ochrancovi, ako aj prírode, ktorá je včasné z jari veľmi chudobná na drobných rozsievačov jej plodov.

Ťažký zápas o život, včeličiek zimujúcich vonku, zväčšuje ten včelár, ktorý sa naučil brať a nič nedávať!

Niekedy i zima pohliadne milostivým okom na včielky, trasúce sa chladom. Omotá ich bohato svojím bielym kožúškom snehu, aby za­medzila k nim prístup mrazom a nedovolila teplu zbytočne rozťahovať chumáč, ponorený do tichého bdenia.

Pod snehovou prikrývkou je včeličkám dobre, lebo sú chránené nielen od tepelných rozmarov vzduchu, ale sú schované i pred divým severákom.

# DOSLOV

Vynájdením rozberného diela včiel a sostrojenim mikroskopu, razí si vče­lárska veda rýchlym tempom cestu vpred. Ešte nie je tomu tak veľmi dávno, (pred jeden a pol storočím) čo sa verilo, že matka je jediným samčekom a veliteľom včelej rodinky, že trúdy snášajú vajíčka, že z pylového prášku robia si včielky med a mnoho iných bludných názorov o živote včiel bolo rozšírených aj medzi pokro­čilejšími včelármi dávnejších dôb.

Vedecký pokrok prináša svoje ovocie i vo včelárskom obore. Včelár sa obo­znamuje s povahou, so zvykami a so skutočným životom včiel. Veda mu umožňuje stať sa pánom situácie. Slučuje nepriateľské čeľade, zamieňa matky, prinucuje včely chovať matky na tom plode, ktorý im sám určí, obmedzuje matku v nakla­daní plodu, alebo ju povzbudzuje k väčšiemu výkonu, vymedzuje včelám miesto pre plod a osobitné miesto pre uskladňovanie medu, určuje, koľko trúdov majú chovať, prinucuje včely vyhľadávať tie kvety, ktoré im on vyznačí a v mnohých iných prípadoch vedie včely svojím umom, v svoj prospech, bez toho, aby včelám uškodil.

Každý, kto chce byť skutočným pánom svojich včiel, musí poznať včelu, aká ona je v skutočnosti, lebo len keď sa úplne vžije do složitého spôsobu včelieho života, bude vedieť so včelami zaobchádzať.

Cieľom tejto knihy je, dať príležitosť nazrieť do tajností života včiel a to nielen včelárom, ale i tým, ktorí sa radi zaujímajú o život hmyzu.

Z tejto práce nenaučí sa nikto včeláriť, ale slúži k nadobudnutiu vedomostí o najvážnejších momentoch života včiel, bez ktorých by prospešné včelárenie bolo nemožné.

Zábavný spôsob podania volil som preto, aby som obišiel nudnú náučnú formu a prispôsobil tým knihu í mládeži, o ktorú sa mi zvlášť jedná. Chcem jej totiž venovať knihu, ktorá miesto strašidelných a často nesmyselných rozprávok, dáva jej možnosť rozšíriť svoje vedomosti, budiť v nej lásku k prírode a k včielke, ktorá koná nesmierne veľkú úlohu pri zveľaďovaní poľnohospodárstva.

Do pojednania som vzal len tie výňatky zo života včiel, ktoré sú toho času všeobecne uznávané a zodpovedajú skutočnému stavu.

Cítim, že primerane k svojim skromným vedomostiam, podujal som sa ťaž­kej úlohy. Prosím preto, aby prípadné nedostatky v tejto práci boly mi omlúvené tým, že usiloval som sa prispieť i ja malou hrivnou v prospech všeobecného dobra.