Z našich mlynov.

Humoresky

# Predslov.

Prinášam na ukážku skromné prvotiny z ovzdušia u nás dosiaľ zanedbávaného: z našich mlynov. V nich bolo a je i teraz skryté mnoho poezie, romantiky, látky pre pero spisovateľovo, len načim to všetko povynášať na svetlo a zvečniť tie rozmanité deje, príhody, menovite ale — a čo je so stanoviska filologického (rečového) najvzácnejšie — tie všelijaké názvy, výrazy, príslovia a oby­čaje mlynárske, ktorým škoda by bolo zahynúť. Zachovať pôvodný ráz, ten pel, ktorý dodáva toho milého pôvabu tomu rýdzemu, moderným vírom nepokalenému živôtu v našich mlynoch slovenských, po väčšine vzdialených od hluku svetského, od výdobytkov modernej kultúry v zátiší riek a hôrnych potokov. Pomaly nám síce aj z nich ubýva, lebo ich v novšom čase vytískajú tu valcové mlyny, tam zas iné továrne, ktoré potrebujú vodnú silu.

Milú poeziu a romantiku našich mlynov, týchto útul­kov uprostred svetského víru, dobre vybadala i sama ľudová pieseň a mame mnoho takých piesní, v ktorých je spomienka o mlyne a jeho okolí, o mlynárovi, o mlynárke, atď. Ktože by na pr. neznal tú peknú pieseň:

„Kázala mi mati biele húsky hnati

ta dolu, ta dolu k mlynárovej hati...“

A v našich prísloviach a porekadlách koľko ráz sú spomínané mlyny: po staršom do mlyna; ženie mu vodu na mlyn; kto prv príde, prv mele; Božie mlyny pomaly, ale iste meľú, atď.

Nejdem sa o tomto rozpisovať, ale i z tohoto je patrný význam, ktorý musíme pripísať našim mlynom po stránke spoločenského života. Boly ony od jakživa akýmsi stre­diskom, spojivom všelijakých tried, ktoré chodievaly ta či už kúpať sa, či pri inej príležitosti. Vo mlyne je každý vítaným hosťom. Znal som mlynárov, ktorí predplácali takmer všetky naše časopisy, a ich príbytky boly quasi kasínom pre navštevovateľov. A zrejmá vec je, že kde sa viac ľudí schádza, tam sa potom všelijaké otázky pretriasajú.

Poezia a romantika mlynov a ich príťažlivosť, ktorú javia ako žriedla zdravého, srdečného humoru, našly svoje miesto v literatúrach mnohých narodov. Aby som nešiel ďaleko, tam znamenite dielo českého humoristu Karola Tůmu „Z českých mlýnů“ v 7. objemných sväzkoch. Z týchto niektoré došly už V. vydania, taký úspech maly Tůmove humoresky. Na javišti toho zvláštneho, vždy ve­selého sveta, v „šalande“ českého mlyna schádza sa tá garda či „povedena chasa“: stárek (starší tovaryš), mladek (mladší tovaryš), prášek (mlynarsky učeň), sekernik (tesar vo mlyne), stupař (stupár) a vecne vandrujúci „krajanek“. Nechybí tam ani „pan otec“ s „paní mamin­kou“ a tu potom kujú sa alebo vyvádzajú tie všakové šibalstvá, alebo rozpráva sa o nich pri pive.

Ja vybral som si osoby našich mlynov akoby typy, a to pana majstra, pani majstrovu, tovaryša a niektoré s nimi častejšie do potyku prichodiace osoby z kruhu navštevovateľov mlyna. Pomýšľal som už dávnejšie na to, že zasiahnem do tohoto prostredia, no z piety oproti ži­júcim ešte osobám váhal som s tým a odkladal, až teraz odhodlal som sa k tomu hlavne z obavy, aby mi to niekto iný nepredchytil.

Môž’ byť, že sa budú preto na mňa hnevať niektorí z našich pánov mlynárov, ktorí v jednej-druhej osobe z mojich typov poznajú samých seba. Prosím ich teda, aby mi v záujme dobrého humoru odpustili, že píšem a oživujem také „staré hriechy“, na ktoré oni sami azda už davno zabudli. Oni najlepšie budú vedeť posúdiť, koľko je v mojich rozprávkach skutočnosti a koľko poezie. Im venujem túto prácičku v tej úfnosti, že ju vďačne prijmú. Však menovite v terajších krušných časoch dobre padne obrátiť myseľ na jasnejšie, veselšie stránky života.

Ružomberok, v lete 1915.

Pôvodca.

# O mlyne „na Tureckom“ a o „kúpačkách“.

„Okolo mlyna, hustá vrbina...“ Nár. pieseň.

Latinské príslovie hovorí: „Tempora mutantur et nos mutamur in illis“, po slovensky: „Časy sa menia a my s nimi“. Mnohí ale tvrdia, že časy sa nemenia, len my ľudia meníme sa s našimi skutkami, tvorbami, náhľadmi a cieľami. Nech je tomu tak lebo ináč, jedno je isté: mnoho zmenilo sa vôkol nás od toho času, čo sme sa zrodili a vo svojom ľudskom veku prežili.

Míňajú sa časy a s nimi hynie pomaly ro­mantika našich krajov. Miznú, vyhýňajú nielen staré pekné zvyky a obyčaje, ale i útulky, v kto­rých ony žily a kde kedysi, za nedávnych časov odohrávaly sa a miestami odohrávajú sa i teraz deje mnohých veselých a príjemných chvíľ pri priadkach, besiedkach, žartoch a kratochvíľach. Mizne ten nenútený, patriarchálny život všade, kde zahniezdi sa móda, pýcha, kde nové, panské zvyky vytiskajú staré mravy. Menovite badať to tam, kde stavajú sa fabriky, tieto novoveké údiarne, ktoré vyúdia naše lesy a hory, kynožia vôkol seba predtým neporušenú prírodu, odháňajúc vtáctvo a odpudzujúc iné živočíchy na ďaleko.

Taký osud stihol aj mlyn na „Tureckom“, ktorý kedysi, ešte ani tak dávno, klepotal tam u rieky vo dne v noci usilovne a býval javišťom tých veselých, dobrých chvíľ, aké možno zažiť len v ovzduší našich mlynov. Bývaly i v ňom priadky, hostiny, zabíjačky, muziky, no bývaly — ako všade — i smutné prípady, plynul tam život striedavo, až kým nezavadila oň novodobá industria, ktorá ho potom nadobro odstránila z povrchu zeme. Na jeho mieste stojí teraz fabrika na papier a kde prv pnely sa štihlé topole okolo rieky a staré, vysoké vŕby a jelše skláňaly sa nad vodou, tam teraz chrlia svoj dym fabrické komíny. Po dakedajšom mlyne nezostalo ani len stopy, ani pa­miatky, tak dobre zmiznul, postúpiac miesto industrii. Ba i tá rozsiahla „Sihoť“, nachodivšia sa hneď za ním, tá naša malá ríša, po ktorej sme kedysi ako malí chlapci za pekných letných dní tak radi hore-dolu brúsili a sliedili za vtákmi, motýľmi, chrobákmi, rybami, kvietkami, jahodami a ovocím, zmenila úplne svoju tvárnosť. Nenajdeš tam viacej bujnej trávy, hustej vrbiny, veselého spevu vtáctva, vône kvietkov a tône štihlého stro­movia; to všetko vyhladila neúprosná moc industrie. Miesto toho našiel by si veľké hromady kamenia, odpadkov a všelijakej neplechy, na ktorej ani len burina nenarastie; miesto príjemného, vonného vzduchu smradľavé výpary a dym, miesto čistej, priezračnej vody rieku, pretvorenú na špinavé, otrávené kloaky, v ktorých sa ani ryba nezdržuje. Miesto spevu vtáctva, klepotu mlyna a kriku „kupačov“ hukot turbíny a všelijakých strojov. Nie div potom, že v takom okolí i tie stromky, ktoré ruka ľudská tam na okrasu nasadila, za­krpatejú a vyhynú. S Bohom, milá romantika mlynského ovzdušia; s Bohom, milé staré časy! K vám sa už len v rozpomienkach vracať môžeme.

Veru celkom ináč to tu vyzeralo vtedy, keď stál ešte mlyn a v ňom gazdoval mlynár Korec so svojou famíliou. Vtedy prichodili do mlyna nielen pospolití ľudia, lež navštevovali ho v letnej dobe všemožné vrstvy obyvateľstva z mesta k vôli kúpaniu na okolí mlyna a nejeden z panských „kupačov“ vnišiel do mlyna k pánu majstrovi na pohár kyslého mlieka s chutným čiernym mlynár­skym chlebíkom.

Bývalo veru hlučno okolo mlyna, keď nastala sezóna kúpania. Navôkol ozýval sa krik „kupačov“ od obeda do pozdného večera a k tomu klepotal mlyn neprestajne. Hneď poniže mlyna, za dverami z mlynice bola menšia záhrada, ohradená vysokým pleteným plotom, siahajúcim jednou stranou až po rieku. Boly v nej ovocné stromy a na prostriedku dlhá lavica pre „kupačov“, — ako ich mlynár Korec nazýval, — ktorí sa tam vyzliekali. Obľúbeným miestom na kúpanie bola hlboká voda pod „úpustom“, kam tiekla voda štyrmi žlebami, keď boly „zástavnice“ otvorené. Plávalo sa tam výborne vo vlnách, ktoré takmer samé unášaly človeka nadol. Bolo tam kriku, šplechotania, keď tak kúpajúci sa skákali strmhlav jedno za druhým sťa barani so žlebov do vody. Tu jeden pľaštil sa na brucho, hneď za ním druhý dolu hlavou alebo v povetrí duba prevaliac a zase plávali nazad ku žlebom. Slnko hrialo príjemne, v zá­hrade pod stromami bol zase chládok. Časť kupačov vyzliekala sa na „Sihoti“, tam ale nebol taký pohodlný sostup do vody, ako na piesočnatej strane od záhrady.

Majster Korec nedal si zadarmo šliapať zá­hradu, ani trávu na „Sihoti“, lež vyberal pravi­delne od „kzpačov“ vstupné a či „ajntritt“, ako on hovorieval. Každý dal krajciar-dva, ba i päták, podľa toho, ako ho majster Korec šacoval Tento obchodil dosť často okolo vody, vyberajúc vstupné, ktoré donieslo tiež niečo na kuchyňu. Keď bol pekný, horúci deň, sosbieralo sa aj pár šestákov. Zato pravda mlynárovi v záhrade a na Sihoti „kupači“ ovocie objedli, trávu dogniavili, ba i plot dolámali takí hostia, ktorí radi platievali pätami, keď mlynár obchodil na kontrolu. Vše poslal tovaryša Petra, ten ale málo získal, lebo ako dobrák nechcel sa dohadovať, keď mu hostia platiť odopreli. Preto mlynár najradšej inkasoval sám, nakričiac dobre takým, čo neradi platili, ba ich aj ponaháňal, tak že sotva stačili šaty uchytiť, aby ušli cez vodu s jednoho brehu na druhý.

Menej navštevované boly v obvode „Sihote“ kúpeľné miesta „malé hate“ a „veľké hate“, miesta to pre mužských. S mlynom spolu zahynuly i tieto názvy. Ženské pohlavie malo inde, povyše mlyna, takzvané „ženské hate“. Mlynár Korec bol natoľko galantný, že vybudoval tam u brehu neveľkú dre­venú búdu so schodíkami do vody a tu sa potom dámy kúpať schádzavaly. S vyberaním mal tu menej práce pán majster, lebo nežné pohlavie platilo riadne, prechodiac cez dvor mlyna, kde obyčajne tovaryš Peter prijímal vstupné s „ošivkou“ v ruke, klaňajúc sa dámam, so svojou večne usmiatou tvárou.

Raz v nedeľu dotrepal sa do mlyna nezvaný hosť: akýsi kunštár s dreveným stojanom na spôsob „ostrmu“, na ktorom boly nastokýňané rôzne nožíky. Za šesták mohol človek hádzať malé obruče z istej vzdialenosti na nožíky, a keď mu niektorá zostala viseť, vyhral nožík. Bolo to dosť kunštovné, no obratný človek s istou rukou to ľahko docielil. I postavil si tento človek bez vedomia mlynárovho, — ktorý meškal práve v meste, — svoj krám uprostred záhrady a začal „kupačov“ zamestnávať. Netrvalo dlho, prišiel mlynár domov a keď zbadal, čo sa robí v jeho záhrade, zprvu prizeral sa na zábavku zvedave oknom z mlynice, potom ale priblížil sa k tlupe, narobil krik a vy­kázal milého špekulanta z územia svojho mlyna. On vraj nechce mať tu žiadne shonby a komédie, lebo ak by to ztrpel, čochvíľa by mu sem aj panorámu alebo cirkus privliekli.

Kúpeľné miesto pod úpustom stalo sa takmer osudným pre jednoho z kupačov, ktorý, neznajúc plávať, odvážil sa nerozmyslene ta, kde len dobrí plavci mali čo hľadať. Ktosi mu nahovoril, že treba len smelo skočiť zo žleba dolu a ostatne sveriť na vodu, vlny už vraj zanesú človeka až na plytkú vodu. I skutočne, urobil tak. Vyliezol po žleboch k miestu, kde ostatní dolu skákali, a s veľkým skokom octnul sa vo vode, zanoriac sa do nej. No tie vlny ho akosi nechcely nadol niesť, lež naopak, ťahaly ho kamsi pod žleby. Začal sa teda vyhadzovať a plávať „ani sekera“ na dno vody. V tom jeden z kupačov, stojaci na brehu „Sihote“, skočil do vody a doplávajúc k milému kandidá­tovi vodnej smrti, pochytil ho za nohu a či za pačesy a dotiahol k brehu, kde potom viacerí vodu z neho vypumpovali, pochytiac ho za nohy a dolu hlavou ním potriasajúc, až poloutopeného priviedli k sebe. Chodil on potom za viacej dní ani zabitý a dosť dlho prezývali ho „utopeným“.

Keď sa to dozvedel mlynár Korec, bol veľmi nahnevaný. Pri jeho mlyne sa jakživ ešte nikto neutopil, chvála Bohu, a tuto taký chmuľo, čo nevie plávať, chcel by svojím nerozumom takú hanu na mlyn uvaliť. Nielen že by mu lepší kupači vystali, ale by sa aj mlynu mohlo počariť, keď by tam niekde utopenca z vody vytiahli. Aj mátať by chodil, aj mlynské náradie by mohlo zkazu vziať. Môžeme si teda predstaviť, ako bol rád, že milého chlapa od utopenia oratovali. Potom ale dobre dozeral na kupačov, aby sa medzi nich plávať neznajúci nezatáral, a ktorý mu bol podozrivým, toho podrobil najprv zkúške po­niže krajného žleba, a keď sa dokázalo, že plávať nevie, marš! Viacej sa pri mlyne nesmel ukázať. Taký bol háklivý mlynár na chýr svojho mlyna!

# Ako poľoval mlynár Korec na — krokodíla.

Jednoho leta stalo sa, že za viacej sparných, horúcich dní neprišiel takmer nik ku mlynu okú­pať sa. Okolie mlyna bolo pusté, bez kriku, ani len práčky neprišly, mimo klepotu mlyna nebolo čuť iného zvuku navôkol. I bolo to mlynárovi záhadné, no nevedel si vysvetliť príčinu, prečo tak odrazu uprostred najväčšej kánikuly vystali „kupači“. Až tu, vyberúc sa do mesta na vozíku rozvážať noše s namletou múkou, dozvedel sa tam senzačnú novinu, že vraj z menažerie, meškavšej práve v meste, ušiel krokodíl, ktorý dostal sa do rieky na okolí mlyna „na Tureckom“. Našli sa mnohí, ktorí tvrdili, že ho videli tam lebo inde, ako plával hore vodou, ako lapal ryby do pažeráka, ako poplašil práčky a jednej z nich skoro nohu odhryzol. Raz zbadali ho vo „veľkých ha­tiach“, ako sa na piesku vysúšal, inokedy zas povyše mlyna zarovno garbiarne, ako hlavu z vody von vytrčil, atď. Nášho mlynára to zarazilo: čo, reku, aby sa tak usalašil niekde pri jeho mlyne a odtiaľ robil poľovky na hydinu, alebo keby sa tak vyškriabal pomedzi hriadle na kolesách do mlynice a tu keby tak zdrapil pána majstra za nohu pri nasýpaní alebo niekde na samom dvore! Mráz mu prešiel chrbtom pri samej myšlienke na to. Nemal síce jasného pochopu o veľkosti tohoto zvieraťa-obojživelníka, ale predsa pamätal sa na čosi, čomu sa bol učil kedysi ako malý chlapec v škole o krokodílovi. Že to má byť akési krvelačné, ukrutné zviera na výzor ohromnej jašterice s veľkou tlamou a dlhým chvostom, no netrúfal by si ani zo zvedavosti stretnúť sa s ním.

Celý predesený náhlil sa domov, aby oznámil svojim domácim strašnú zvesť. Nezameškal ale zastaviť sa v Biaľošovej ulici v krčme „pod vie­chou“ na kvaterku, aby sa potúžil a nabral kurážu pre ten prípad, keď by mu tak ten krokodíl niekde pri mlyne cestu zastúpil a koňovi Pejovi do nohy zahryzol. Však by ho on už bičom odohnal! Zdalo sa mu, že sa i kôň akosi trasie, sťa by tušil tiež nejaké nebezpečie. Aby ho teda prebral zo strachu, šľuhnul po ňom bičiskom a pobádal ho k bystrejšej jazde, čo Pejovi, na ovsi nebárs chovanému, nie veľmi išlo.

I bolo potom dosť nepokoja vo mlyne; náhle sa dopočuli, čo za nebezpečie číha na nich vše­tkých, a bolo po pokoji, ktorý dosiaľ sídlil vo mlyne. Menovite tovaryš Peter dostal strach, lebo nemal ani najmenšej vôle príjsť do bližšej zná­mosti s vychýreným krokodílom. Pán majster, aby ukázal pred ním svoju smelosť, vadil sa s ním, keď večer bál sa odvážiť samotný do mlynice z obavy pred krokodílom, ktorý v jeho obrazo­tvornosti tam číhal kdesi pod kolesami. Keď v noci Peter začul nejaký zvláštny zvuk z mlynice, škripot kolesa lebo nejaký hvizd, ležiac na kozube zakrútený po uši prežehnával sa, želajúc si v duchu, aby krokodílovi tam niekde koleso hnáty polá­malo, žeby ho ráno našiel visiaceho pod kolesom. Ale by sa potešil a pozrel na neho škodoradostne! Pán majster by zaiste povedal: „Hľa, už mu čunty polámalo, načo pchala potvora laby ta, kde ne­treba!“ Ba čo by si potom počali s tým krokokodílom? Kožu s neho dali by vyrobiť v blízkej garbiarni na okrasu mlynskej izby a mäso hodili by do vody rybám a rakom.

Často vídaval potom Peter lovcov z mesta, obchodiacich s flintou v ruke okolo vody na okolí mlyna a číhajúcich na milého krokodíla. Preto bol mu krokodíl neustále na ume a v myšlienkach vždy sa s ním zaoberal.

Ba ešte ani v noci na spaní nemal od neho pokoja. Prisnilo sa mu, že ho postretol na dvore, mrštil po ňom ošivkou a hybaj v nohy! V strachu ale miesto do mlynice vybehol na „lavice“ a odtiaľ do „Sihote“. Krokodíl všade za ním v zápätí, prenasledujúc ho. On celý zadychčaný duril, čo mu para stačila, no pomaly ustával a krokodíl chytal ho už za nohu. Skríkol a v tom prebudil sa na kozube celý zdesený a zpotený. Bol rád, že to bol len sen a nie skutočnosť.

Tak prešly asi dva týždne v neustálom strachu a neistote, že obyvatelia mlyna neodvážili sa ani na „Sihoť“, až tu v jedno popoludnie pribehne do mlyna udychčaný parobok so zvesťou, že vraj videl krokodíla v rieke, aby išiel pán majster hneď s ním k „ženským hatiam“, že ho tam iste nájdu. Mlynár zprvu neveril, no keď v zápätí za parobkom dohrnul sa do mlyna celý zástup ľudí, pastieri, garbiari a robotníci z fabriky a tí všetci jednomyseľne tvrdili, že áno, videli krokodíla na tom istom mieste na vlastné oči, dal si povedať. A keď sa ešte dokyvkal do mlyna starý Hruška, ktorému od pitia svietil sa nos ani červený lampáš, a aj ten prisvedčil, že videl tú „ohavu“ vo vode, keď išiel na pole do Fornigova zemiaky pozerať, na čo vraj môže prisahať, mlynár síce ustrnul pri myšlienke, že by mal ísť na honbu za takým dravým zverom, no pred toľkým zástupom dodal si zmužilosti, chtiac sa ukázať srdnatým a na všetko odhodla­ným, i zavolal na Petra do mlynice

„Peter! vezmi dva háky, jeden mne, druhý tebe, ideme na krokodíla!“

Peter sa tiež zarazil, skoro mu — ako sa hovorí — ušla smelosť za sáru, ale nechtiac sa zahanbiť pred pánom majstrom, rozbehol sa pod kôlňu pre háky a kráčal potom s nimi za mlyná­rom. Tento pochytil jeden z hákov a šiel popredku, za ním Peter ozbrojený druhým hákom a na koniec celý kŕdeľ zvedavcov, odhalivších krokodíla, medzi nimi i pani majstrová.

Tak došiel pochod k „ženským hatiam“, kde potom vystúpil z tlupy ten, čo prišiel prvý do mlyna, a privolajúc všetkým „pst“ pustil sa pomaly smerom k ohromnej jelši, ktorej konáre skláňaly sa tam nad vodou, zatieňujúc ju na široko. Ostatní stúpali za ním opatrne, aby ani nešuchli a nevyplašili krokodíla. Ktosi šeptom poznamenal:

„Čože, keby tak teraz vyskočil z vody a roz­behol sa medzi nás! Ale by sme sa rozutekali! Ja by som utekal sem a ta, nie do rovna, lebo krokodíl sa nevie zvŕtať. Len aby nás nezbadal!“

Iný zas narádzal priniesť flintu a streliť na neho, no ostatní ho zahriakli.

Boli už všetci celkom pri jelši. Pán majster oblapil ju ľavou rukou, v pravej držal hák napohotove. Za ním kukal Peter bojazlive na hladinu vody, ktorá plynula pokojne ďalej. Príjemný chládok vanul od vody; nad ňou rojily sa mušky a komáre, obďaleč klepotal mlyn, vetvami stromov, tiahnúcich sa po obidvoch brehoch rieky, vše pohýbal vetrík. Tu zrazu zvolal mlynár polohlasom:

„Aha, už ho vidím, tam leží na dne roztiah­nutý. Zaiste je nažratý, keď sa nehýbe ohava. Peter, pozor s tým hákom, keď ja pichnem mu do hlavy, vtedy aj ty bodni do neho!“

A skutočne, tam pod koreňami jelše vo vode, hlbokej asi po pás, černelo sa čosi. Malo to končitý chvost, ktorým hýbalo sem a ta vo vode. No keďže bolo to tam v tôni pod stromom, ne­dalo sa to ani dobre rozoznať. Predsa nebolo pochybnosti, musel to byť ten krokodíl a nič iného. No natoľko nesiahaly prírodopisné vedomosti na­šich „krokodílolovcov“, že by boli nahliadli, že krokodílovi na jeho tvrdom, obrnenom chrbte s hákom nič neurobia.

Sotva stačili zistiť prítomnosť krokodílovu, aby im v poslednej chvíli neufujazdil, mlynár Korec rozohnal sa s hákom a štúril celou silou do toho čierneho ta, kde tušil hlavu. Peter, čo sa priam triasol na celom tele sťa osika, za príkladom pána majstrovým pichol poniže do chrbta kroko­dílovi. Chasa na brehu zajasala. Začali kričať všetci:

„Už je náš! Už nám neujde! Len ho pre­pichnúť naskrz a sem s ním na breh! Nebude ten viacej ryby sožierať! Dostal sa do klepca!“

Mlynár s tovaryšom pochlapili sa a začali ťahať víťazoslávne domnelého krokodíla von z vody. Už vídať, ako sa svíja od bôľu, ako myká s hákom, trepe chvostom, až sa voda múti, no nič nepomáha. Už ho ťahajú pomaly na povrch, už je von z vody, tu hrôza! zdreveneli všetci, lebo to na­pichnuté čierne nebol krokodíl, ale kus zhnilého dreva, na ktorom visela mrcina odratého psa, priplávavšia sem z garbiarne povyše sa nacho­diacej a zachytivšia sa na dreve, ktoré ležalo tu Boh vie odkedy.

Tak skončila sa poľovačka na krokodíla v stred­nej Europe koncom XIX. stoletia. Honci sa roz­utekali, nečakajúc, kým ich pán majster poženie s hákom za to, že si takého blázna z neho spravili.

Bolo po hrúzovláde krokodílovej. Po tej veci nik viac neveril v neho, tým menej, lebo sa rozchýrilo o niekoľko dní, že krokodíla, ušlého z menažerie, našli v neďalekej hrádzi od hladu zdochnutého, lebo chudák — zle chovaný — ďalej zaliezť nevládal, nie to ešte aby spravil výlet do rieky.

Okolie mlyna ožilo. Začaly prehodiť práčky a znovu ozýval sa tlkot piestov od rána do večera. Kupači prichodili zase v plnom počte a pán majster nestačil mýto vyberať, čo priam sa aj hanbil trocha za tú historiu s krokodílom, keď mu ju kupači pripomínali, lebo sa to hneď všade rozchýrilo. Tým viac mrzelo to Petra, ktorý, keď začul slovo „krokodíl“, už mal dosť. Hneď utekal do humna no ani tam nemal pokoja od nezbedných chlapcov ktorí behali poza humno a pospevovali:

„Vo mlyne, na kline, odratý pes visí,

kto slovo prerečie, ten ho vyniesť musí.“

Peter z počiatku čušal, nepreriekol ani slova, no keď chlapci neprestali ho domŕzať, napálený vy­behol von s lopatou a rozohnal ich na všetky strany.

# Ako sa Francúz v zime kúpal.

Medzi „kupačov“, navštevovavších mlyn na „Tureckom“, patril aj profesor z mesta, rodom Francúz, ktorý mal tú zvláštnu náruživosť, že sa kúpaval v lete v zime takmer neprestajne a preto býval vo mlyne skoro každodenným hosťom. Bol už natoľko otúžený, že zdržal kúpeľ v najsurovej-šom počasí. Na mieste neďaleko mlyna, zvlášť pre neho ustrojenom, v malej búdke na brehu vy­zliekol sa bleskurýchle, skočil do vody, zanoril sa celý v nej a trocha poumýval, potom vybehol chytro von z vody, vydrhol plachtou celé telo, v okamihu obliekol sa a utekal do mlyna zohriať sa. Túto jeho náruživosť v mlyne zprvu nepochopovali, potom ale na jeho podivínstvo pomaly úplne privykli.

Pán Alfred Van Mons — tak menoval sa náš profesor — bol starým mládencom a i v svojom ostatnom spôsobe žitia podivínom. Bol strednej, na výzor nie silnej postavy, no zato svalnatý, zdravý človek. Mal osmahlú, oholenú tvár bez fúzov, spovedal sa každý deň, hovoril — ako všetci jeho rodáci — nosovým prízvukom rýchlo francúzsky, znal niečo nemecky a maďarsky. Šatil sa jednoducho, žil striedmo, utiahnuto od spoloč­nosti, nosil stále ľahký, tmavý oblek a taký istý dlhý svrchník s golierom, v ktorom veľmi upamätúval na grófa Monte Christo, hrdinu v románe Alexandra Dumasa st.

Vo mlyne boli už tak privyknutí na neho, že sa tam mohol cítiť ani doma. Hoci mu ne­rozumeli, predsa sa shovárali s ním. On proboval i francúzsky i po maďarsky sa dohovoriť, no pán majster — ako sa sám vyslovil — rozumel fran­cúzsky tak ako sviňa po latinsky a maďarsky zase tak ako po francúzsky, nuž sa zväčša len posunkami shovárali alebo každý vo svojej reči.

„Bon jour, monsieur le meunier“ (dobrý deň, pán mlynár), pozdravoval obyčajne pán profesor, prichodiac do mlyna, na čo majster Korec odvetil: „Mončúr, mončúr, pán profesor, nech sa páči ďalej!“

A keď vnišiel do izby, usadili ho na drevenú kanapu za stolom pri okne, obzreli ho pozorne, či sa cez mlynicu idúc nezamúčil, a ponúkli ho kyslým mliekom, čo on veľmi obľuboval, nechá­vajúc si ho ale vždy po kúpeli, lebo vtedy mu lepšie chutilo. Pochutnával si i na čiernom mly­nárskom chlebíku s maslom, zapíjajúc ho cmarom, pri čom mrmlal si popod nos francúzske slová, ktorým pravda nik vo mlyne nerozumel, ani sama mlynárova dcéra, hoci chodila už do meštianskej školy. Nie div potom, že keď raz pána profesora ponúkli mimoriadne praženicou, čo on zo zdvorilosti neodmietol, utierajúc si ústa po nej, prehodil klaňajúc sa smerom k pani majstrovej:

„Vous m’avez obligé beaucoup“ (som vám veľmi povďačný), táto slovu vďaky „obližé“ zle porozumela a uchytiac tanier zpred neho, povedala:

„Oj, nemusíte to oblízať, pán profesor, veď si ja to umyjem.“ A potom nazdávala sa, že u Francúzov je zvykom po jedení taniere miesto umývania oblízať.

Pán majster si veru neraz zasadol k stolu proti nemu a besedoval s ním po svojom. Myslel si, že keď pán profesor na dôkaz súhlasu poky­vuje hlavou na všetko so slovami „oui, oui“ (áno, áno), že tomu aj rozumie. Tak mu rozprával, ako sa on kedysi za malého chlapca v škole v časoch hneď po revolúcii učil latinskú gramatiku a táto že sa ešte kdesi povaruje v truhle medzi starými písmami. Aj z nemčiny že sa všeličomu podučil, čo ale už teraz na staré kolená pozabúdal. Že učil sa aj o Napoleonovi, o tom chýrnom fran­cúzskom cisárovi, čo toľké vojny viedol. Pán profesor rozumel zo všetkého len slovu „revolúcia“ a pri spomenutí mena Napoleonovho s úsmevom poznamenal: „C’était, il y a longtemps“ (to bolo dávno). Potom vstal a urobiac koniec tomuto čudnému rozhovoru, poberal sa preč, potrasúc mlynárovou rukou so slovami poďakovania za pohostinstvo: „Merci, je vous remercie bien“ (ďa­kujem pekne). Po jeho odchode ale prehodil mlynár za každým k svojej žene príslovie:

„Recže mu, rec, keď je Nemec, ba ešte horší od Nemca, lebo s tým by som sa skôr dohovoril ako tak, keď by som mu povedal: „Was ist das a was willst du? Brod? Milch, Putter? Entweder, oder!“ Ale tento ti len začne fufňať nosom ani moriak a nič z toho nevieš. Parom ho tam rozumie.“

Vše ponúkol ho aj s čerstvým hriatym, ho­voriac, že ho to po kúpeli zohreje, no pán pro­fesor odmietol zakaždým so záporným posunkom a slovami, z čoho pán majster rozumel len slovu „l’alcool“, na čo odpľujúc a posunúc zamúčenú baranicu na ľavé ucho, trocha urazene poznamenal k žene:

„Kdeže ti taký veľký pán bude piť naše slo­venské hriato, keď ti je on len na dobré vína naučený a my tu vína nemáme. Poď sem, Peter, vypi ty za neho,“ zavolal na tovaryša, „a zavinšuj mu na zdravie,“ čo Petrík nelenivý aj urobil, vyprázdniac pohárik na dúšok. Francúza mal rád, lebo mu tento pri odchode vždy šesták-dva alebo cigarku strčil do hrsti za nejakú malú službu.

V jedno zimné odpoludnie pred Vianocmi kráčal pán profesor zase do mlyna, aby sa vo vode oplákol. Bola veru dosť tuhá zima, hoci od obeda uľavilo. Cestou k mlynu belel sa všade sňah a keď pán profesor dochodil k rieke, videl, že je táto z kraja na mnohých miestach zamrznutá Vo mlyne panovalo ticho, lebo kolesá, obrnené ľadovým pancierom, stály. Ľad leskol sa na slabom zimnom slnku, až oči zaslepoval. Len tam kdesi pod ľadom v hlbine bolo čuť vodu hučať. I „Sihoť“ belela sa celá pod sňahovým rúchom, stromy na nej boly sťa kvietim obsypané, biele od srieňu. Sňah len tak vržďal pod nohami.

Pán majster nebol síce prekvapený touto návštevou o takomto čase, no predsa povážlive krútil hlavou nad tým, že môže niekomu prijsť na um i v takej zime liezť do vody, veď i pes Zahraj, ktorý inokedy vždy bežal hosťovi naproti a vyskakujúc ošmietal sa okolo neho, teraz ležal niekde v mlynici medzi vrecami, keď ho z izby vyhnali. Peter ale s vyštípanými od zimv na čer­veno lícami trel si ruky s úsmevom, chtiac tým dať na javo Francúzovi, že je ozajstná zima.

Tento ale nerobil si z toho nič, lež vošiel pokojne do izby zohriať sa trocha, prechodiac hore-dolu, potom sobral sa do svojho „kabinetu“ za kôlňou, kde mu Peter napochytre vyrúbal dieru do ľadu na kúpanie Z vody sa len tak parilo, on ale v okamžení poshadzoval so seba odev, obuv a skočil do vody...

Mlynár Korec medzitým vyšiel do mlynice a povedal Petrovi:

„Nože daj pozor na toho Francúza, aby ten dnes nejak nezamrzol v tej vode, keď je taká psia zima!“

No čosi nedalo mu pokoja a sám vyšiel o chvíľu na „lavice“ pozreť, či už Francúz vyšiel z vody. Bolo to neďaleko odtiaľ a tu vidí Fran­cúza ešte vo vode, len hlava mu trčí z nej von. Bezpochyby sedel, ale sa nič nehýbal, len sa opieral o ľad hlavou. To bolo pánu majstrovi podozrivým i zavolal na neho, no ten sa ani nehnul a odpovede nedal. Chytro sbehol dolu a zavolal na Petra do mlynice:

„Peter, hybaj chytro, veď ti ten Francúz za­mrzol. Len hlava mu trčí von z vody!“

I rozbehli sa obidvaja k búde za kôlňou. Tam potom skočil mlynár na ľad, ktorý bol dosť pevný k tomu, aby ho udržal, pochytil milého Francúza za hlavu a ťahal z vody von. Potom chytili ho oba s Petrom a zaniesli chytro do blízkej komory vedľa kôlne. Nebol ťažký, lebo nemal moc tela na sebe, ale bol svalnatý, kost­natý. Tam uložili ho na lýčnu posteľ a pochytiac uteráky, začali treť po celom tele, až tak červenel, ani varený rak. Prevracali ho sem a ta, raz na brucho, raz horeznačky ani kus dreva. Pán majster stačil ešte odbehnúť do izbice za mlynicou, kde vytiahol zo skryne fľašu s trocha páleným, miesto koňaku aj to bolo dobré, nalial z neho Francúzovi do úst, ktoré mu Peter otvoril, lebo ich mal pevne stisnuté. Potom treli milého chlapa ďalej I netrvalo dlho a otvoril oči, vzdychol, potom zašomral čosi a začal sa hýbať.

Keď prišiel k sebe, zaniesli ho do izby a tam uložiac do postele, opatrovali ani decko. Tu ujala sa ho aj pani majstrová, ktorá dosiaľ ani neve­dela, čo sa robí, hoci sediac pri kolovrate zhliadla oknom, keď ho niesli, no myslela, že niečo iného vlečú.

Tak potom odležal pán profesor do druhého rána vo mlyne. Chcel síce, čo priam slabý, hneď odísť, no pán majster ho nepustil a vyčítal mu takú kázeň za jeho ľahkomyseľnosť, že jej pán profesor bezpochyby musel porozumeť. Navaril mu „zeliniek“ na potenie, nútil ho piť horúci čaj, potiť sa, ba v svojej ošetrovateľskej horlivosti chcel mu priložiť aj pijavice, ktoré nikdy nechybely na okne vo fľaši, žeby mu vraj tú mrazom seknutú zlú krv trocha preriedily. No pani majstrová ho vysmiala, hovoriac, že škoda teraz každej kvapky krve.

„Predsa len psia nátura, keď tak vydržal,“ poznamenal pán majster. „Veď sa už srieň chytal na vode okolo neho. Nech prídeme s Petrom o minútku neskoršie, už by bol teraz boží. Ešte by nás bol chodil mátavať, keby bol tak odkapal. Mňa by už bol parom vzal na takej zime, už by som bol na druhom svete u svätého Petra mlynáril.“

Peter sa usmial, keď počul spomínať svojho nebeskeho patrona, na ktorého bol hrdý, lebo si myslel, že po smrti bude v nejakom nebeskom mlyne aj on na pána majstra povýšený, keď sa toho tu na zemi nedožije.

Na druhý deň zima značne uľavila a pán majster zaviezol hosťa dobre zakrúteného do svojho kožucha a obutého do kapcov na vozíku do mesta. Kto vie, ako sa cítil pán profesor tam medzi nošami, keď tiahli popred školy na jeho kvartieľ. Stiahol si mlynárovu baranicu dobre na oči a uši, aby ho nik nepoznal, menovite z jeho žiakov, lebo by bolo po jeho auktorite.

Doma potom zavďačil sa pánu majstrovi fľašou dobrého vína a chcel mu darovať svoje pekné husle, čo ale tento — hoci bol muzikantom — neprijal. Pán profesor nestačil opakovať pánu majstrovi neprestajne: „Pourtant vous avez sauvé ma vie, mon cher ami“ (predsa ste mi život za­chránili, drahý priateľu).

No jeho návštevy vo mlyne vystaly a do leta sa tam neukázal.

# O Petríkovi.

Spomínali sme už Petra, tovaryša vo mlyne na „Tureckom“, no nepoznáme ho ešte bližšie. A veru jeho osoba zaslúži, aby sme sa s ňou oboznámili. Preto rozpovieme si jeho životopis.

Menoval sa vlastne Peter Eliáš a pochodil z vlasti drotárov, z Trenčianskej. Že ako dostal sa do mlyna v Turci on, rodený Trenčan, túto záhadu rozlúštiť je ľahká vec. Keď totiž majster Korec vybral sa raz za mladších liet bravov ku­povať na chýrny svinský trh do Varína, priviezol odtiaľ nielen brava, ale aj Petríka, ako malého chlapca-sirotu, ktorého mu tam za učňa ponúkli. Hoci bol chlapec drobný, zakrpatený, vzal ho so sebou. Že by bol býval Petrík — ako sa hovorí — „sirota nevoľná, ale sebevoľná“, to sa na ňom veľmi nedokázalo, lebo bol krotkej, poslušnej povahy.

Tak potom vyrástol vo mlyne, vlastne máločo vyrástol, lebo súc od mala zakrnelý, rástol skôr do šírky, nežli do výšky. Zprvu nazývali ho Petríkom, potom Peterom. Ako malé deti volali sme ho vždy len Petríkom a keď sme ho spomínali: Petrom mlynáre, Petrom zo mlyna. Každý mu tykal, či mladý či starý, vari najviac preto, že bol takej nízkej zakrpatenej postavy. Predstavte si ho: malý, zavalitý chlapák s okrúhlou, skoro vždy vysmiatou, vyholenou tvárou, na nej fúziky, sťa jarná tráva, zakrpatené ako on sám. No nebol on zato špatný chlap!

Majster Korec nám ako malým deťom na otázku, že prečo Petrík väčším nenarástol, odpo­vedal, že ho rodičia za mala pálenkou napájali, lebo vraj aj ten pes, ktorému dávajú ľudia chliebs pálenkou, nenarastie, ale zakrpatie. Zato ale nemyslime si, že by bol Petrík vo svojom staršom veku azda korheľom býval. Bože chráň! On pravda vypil si kedy-tedy s pánom majstrom pohárik pálenky hriatej alebo varenej, tohoto „slovenského likéru ale pod spôsobom, nikdy sa neopil, čo priam aký oldomáš bol, nepozabudol sa ani za svet, hoci ho pán majster vše pred hosťami naberal, že si tej „samožitnej“ rád vypije a že mu skrze to aj nos začína červeneť. Pohárik, ktorý mu nabídli, neodmietol, lebo nechcel nikoho uraziť.

Pri tom všetkom prihodil sa mu raz ten malér, že keď ukonaný, po namáhavej práci zatúžil za občerstvením, sliediac po kozube za nejakým ná­pojom, pochytil tam v pološere sklenicu a vypil jej obsah dychtive na dúšok. Až potom, keď ho to začalo žreť v hrdle, zbadal, že vypil smradľavý špiritus na pálenie. Inokedy zas hladný našiel na kozube akúsi rajnicu s niečim a domnievajúc sa, že to pani majstrová pre neho večeru nachystala, zjedol s dobrým apetítom obsah rajnice, potom ale s pokojným svedomím vyšiel ďalej nasýpať do mlynice. Až tu potom večer, keď pani maj­strová zasadla ku krosnám a chcela tkanivo mastiť so „šlichtou“ /footnote{Šlichta (Weberschlichte) je kaša z múky, zhoto­vená z mlynárskych „omelkov“, ktorou sa pomocou dvoch kartáčov od spodku a od vrchu osnova na krosnách natiera (túži), žeby sa nestrapkala.)}, videla, že je nádoba prázdna. Podozrenie padlo ovšem hneď na Petra a ten sa veru zkrúšene priznal, že nevedomky on bol tým maškrtníkom. Omyl tento prischol potom Petríkovi navždy. Neraz zutekal zahanbený z izby do mly­nice, keď ho pán majster začal s tým prekárať pred hosťami.

To bola pravda maličkosť, ktorú si Petrík tak veľmi k srdcu nepripúšťal. Tým viac ale bo­lelo ho, keď pán majster, ktorý nerád maznal sa s nikým, prišiel niekedy v zlej nálade z mesta domov alebo keď sa pre niečo nahneval, lebo vtedy sa jeho hnev obyčajne na hlavu úbohého Petríka zviezol a ten vyhrmel potom, keď sa majster Korec nemal na kom vyvŕšiť. Pre malú záhalku alebo keď Petrík niečo pochybil, už sypalo sa na neho: „ľaľa, aký veľký pán, daj sa mi za pána, pán koberec“ a ešte inými titulmi ho častoval pán majster, tieto ale tlač neznesie. Trafilo sa neraz, že keď vybrali sa na vozíku spolu do mesta, Petrík vrátil sa z pol cesty domov, lebo sa pán majster pre niečo s ním povadil a shodiac ho z vozíka, poslal ho domov. A keď tak pán majster aj bičiskom šľuhol po ňom alebo mu baranicu hodil do hlavy v návale hnevu, vtedy Petrík, hoci už bol starým mládencom, si veru nejednu slzu utrel. No hnev pána majstrov netrval dlho, lebo sa čochvíľa udobril a ponúkol Petríka z pohárika, štrngnúc si s ním, že vraj aby sa lepšie usiloval.

Kto poznal Petríka, ten by ani nebol veril, že sa mohol niekto naňho aj rozhnevať. Veď bolo treba len pozreť na jeho večne usmiatu tvár, vždy zamúčenú, sťa by sa bol pudroval, na jeho nízku, no udatnú postavu, počuť jeho srdečný smiech a trocha šišlavý, vše chripľavý, no predsa príjemný hlas a musel si získať navždy našu sympatiu. Keď tak prichádzali sme do mlyna, obyčajne zastihli sme ho buďto na dvore alebo vo mlynici s „ošivkou“ alebo s mierou v ruke, v lete v zime bez kabáta, s obnaženou hlavou, a tu vítal nás so svojou večne usmievavou tvárou, ktorá len v čas potreby nabývala vážnosti, ku pr. keď sa Petrík modlil.

Bol totiž nábožným kresťanom a táto jeho ctnosť vynikala nad všetky iné jeho dobré vlastnosti. Bol bohabojným človekom a navštevoval kostol pilne každú nedeľu. Menovite ale litánie málokedy vymeškal. Jeho modlitebná knižočka povaľovala sa vždy na okne od mlynice pri ko­zube a my ako malé deti radi sme sa s jeho pri­volením v nej prehrabovali, prezerajúc obrázky o živote a umučení Kristovom.

A keď tak o Vianociach na Štedrý deň bolo už dávno po večeri a dávno odznel spev posled­ného speváka, keď čakajúc na utiereň driemali sme posediačky pri teplej peci alebo hrali v karty, tu zrazu tak okolo jedenástej zavznela pod oknom zprvu tichšie, potom vždy vrúcnejšie a jasnejšie pieseň: „Narodil sa Kristus Pán...“ známym hlasom Petríkovým, prichodiacim zo mlyna za­spievať, za čo sme ho potom počastovali. Po spie­vaní obišiel celú rodinu pána majstrovu v meste, iným spievať by bol považoval za nedôstojné pre seba. Potom ale ani za svet nebol by vymeškal utiereň, ktorej sa tak vopred tešieval. V kostole zastal si na samom predku blízo oltára a tak vrúcne spieval za chorom tie jeho obľúbené piesne: „Čože to má byť, čo je to za zvyk v Betleme“, alebo: „Ležal bača na salaši, prišli k nemu traja valasi“. A keď potom po zakončení utierne kráčal domov do mlyna — vzdialeného od mesta dobrú štvrťhodinu chôdze — pri svite mesiaca zasňaženou cestou v takej sviatočno-vianočnej nálade, i vtedy ešte zunely mu v ušiach zvuky organa s husľami a sloky známej piesne: „Mesiačik vysoko ešte stojí, ľud sladko spočíva na pokoji..“

Na druhý deň, t. j. na Božie narodzenie pri­chádzal Petrík zase sviatočne oblečený zavinšovať šťastlivé sviatky a oznámiť príchod Spasiteľa, nie ale takým spôsobom, ako ostatní vinšovníci: hlás­nici, hrobári alebo Mišo cigáň, ktorí prichádzali hneď z rána jeden druhému kľučku podávajúc, lež popoludní okolo 3. hodiny, lebo to tak držal za slušné a primerané pre seba. Ani nevinšoval tak ako ostatní: „Vinšujem im tieto sviatky via­nočné (alebo šťastlivý nový rok), aby im dal Pán Boh hojného svojho požehnania, na statečku rozmnoženia a na dietkach potešenia, na dvore príchod, na poli úrod a všetko hojné božské po­žehnanie,“ to bolo pre neho prijednoduché. On prednášal svoje zvláštne obšírne vinše, ktorým naučil sa Boh vie kde.

Tak isto prichádzal aj na nový rok zavinšovať a na Tri krále začínal takto:

„Išli traja králi od východu,

klaňali sa oni pánu Bohu...“

no a samo sebou sa rozumie, že aj na posledné fašiangy, pravda nie s ražňom ako druhí, a začal: „Fašiangy, Turíce, Folkušová, Dulice, v Necpaloch a Pravne, tam pražia krapne, pre starých ľudí, čo nemajú zuby, len také hlúby“, na čo počasto­vali sme ho tými krapňami a jeho obľúbeným hriatym, pri ktorom ale vedel vždy mieru držať, aby sa potom večer po fašangovaní nazad idúc do mlyna niekam do hrádze nevyvrátil, inokedy zas prišiel zvestovať, že sa vo mlyne jalovica otelila alebo mašica oprasila, alebo že bude za­bíjačka, a doniesol pozvanie na hoscinu, po za­bíjačke ale roznášal zo zakáľania „zajedanec“.

Pri svojej nábožnosti býval Petrík mnohoráz aj figliarom, keď sa tak zaliečal švárnym mlečkam, že ho tieto vše aj poškriabaly po tvári, tak že keď videl ho pán majster takého poškriabaného, hovorieval: „hľa, každá šelma značná! hľaď mu potom na driemoty, keď je on taký potmehúdol.“ Aby sme nezabudli, Petrík bol ešte vždy starým mládencom, hoci ťahal už k štyridsiatke, a keď ho starší ľudia naberali, že prečo sa nežení, radiac mu zo žartu tú lebo inú, aby sa už ovrabčil, že je už dosť starý, zasmial sa svojou plnou okrúhlou tvárou, sťa by sa bolo slniečko na teba usmialo, a odpovedal, že má k tomu ešte dosť času. Ktože by vraj chcel takú sirotu, ako je on, že on ženy nepotrebuje, atď.

Raz bol vypukol v noci väčší požiar v naše ulici a tu pribehol čosi kamsi Petrík zo mlyna vzal nás dvoch malých chlapcov, brata na ruku mňa na chrbát a niesol na bezpečné miesto do mlyna. My ale rozospatí chlapci rozplakali sme sa mu na pol ceste a Petrík darmo nás tíšil. I položil nás na chodník a odtiaľ dívali sme sa na požiar, ktorý pomaly prestával. Potom nás Petrík zase vzal a zaniesol pekne domov.

Inokedy zas zatárala sa do nášho mesta v pozdný jasenný čas menažeria, kde mali i hod­ného slona, ktorému dali spraviť kapce na nohy, aby mu v čas mrazov nepoziably. Keď viedli slona takto obutého cez mesto, náhodou meškal tam i náš Petrík a díval sa tiež na pochod s „elefantom“, ako ho on menoval. Keď potom vo mlyne vyprával o tom, čo videl v meste, pán majster opýtal sa ho: „Teda elefanta si videl, a slona nie?“ „Slona veru nie, len elefanta,“ od­vetil Petrík, ktorý si pod slonom niečo iného predstavoval.

Jedenkrát bol Petrík odišiel do mesta a práve vtedy stalo sa, že tam jednomu väčšiemu pánovi z fabriky ušiel z klietky papagáj, na ktorého potom usporiadalo honbu robotníctvo fabriky po záhra­dách, kde sa po stromoch skrýval. Trvalo to dosť dlho, kým ho lapili, lebo preletoval z jednej zá­hrady do druhej a bolo pol mesta na nohách, keď chodili za ním lovci s dlhými rebríkami po dvoroch a záhradách. Petrík síce tajil, že by bol pri tom býval, no majster Korec dopočul sa pred jeho návratom od „kupačov“ o tom, čo sa v meste robí, a keď došiel Petrík trocha pozdejšie domov, privítal ho so slovami: „Vari si aj ty pomáhal chytať toho pagagája, keď si bol tam toľké časy? Ty papagáj!“ A dosť dlho prezýval ho potom papagájom, kým na vec nezabudol.

Ako sa stalo, ako nie, prišiel čas, že sa Petrík rozlúčil s mlynom navždy. Pohneval sa čosi viacej s pánom majstrom a v návale ťažkosti rozhodol sa opustiť mlyn, kde vyslúžil asi dve „kapitulácie“, t. j. 24 rokov, dať „s Bohom“ mlynárskemu životu I presťahoval sa do mesta, kde zjednal sa do služieb mäsiara Lastovičku a pomáhal mu okolo remesla, ktorému sa ako-tak už vo mlyne pri zabíjačkách priučil. Cez leto ale pásaval kŕdeľ oviec a chodieval s nimi ta do voľnej prírody. I stalo sa raz, že idúc do poľa, uvidel na ceste kus tlačeného papieru. Sohnul sa a zodvihol ho. Bol to list z nejakej náboženskej knihy, a bolo tam opísané, že roku Páne toho a toho za času toho a toho rímskeho otca v ktoromsi meste spadol s neba ohnivý kameň (najskôr to bol meteor!) a na tomto bolo napísané ohnivými písmenami, že vraj „ľudia majte sa k pokániu, lebo deň súdu sa blíži,“ atď. Pri pasení oviec si to potom stále prečitoval a poneváč mal „dobrú hlavu“, naučil sa to nazpamäť. I začal to potom prednášať najprv len v takom užšom krúžku, potom keď sa to rozchýrilo, osmelil sa s tým pred ve­rejnosť a prednášal kdekoľvek na ulici, či pred kostolom alebo pri zvonici, keď tam bola pano­ráma alebo nejaká iná komédia. Neraz veru odtiahol odtiaľ celé publikum, ktoré ho dychtive poslúchalo ani nejakého proroka alebo generála „armády spásy“. Keď už tak shŕklo sa vôkol neho viacej obecenstva z tej nižšej triedy, ako učnia, tovaryšia, robotníci a slúžky, a požiadal ho niekto o prednášku, tu Petrík spravil vážnu tvár, složil klobúk dolu a prežehnajúc sa začal pomaly odriekávať svoju reč o tom kameni ohnivom, čo spadnul s neba. Trvalo to dosť dlho a musela byť pri tom tichosť, lebo ak zbadal, že niektorý z poslucháčov robí posmešky alebo pochybuje o pravdivosti jeho slov, hneď pretrhol prednášku a s pohoršením osopil sa na patričného, potom ale chcel odísť. Bolo treba ho prehovárať a prosiť, aby sa odhodlal v prednáške pokračovať. Potom ho už ale nesmel nik viacej vytrhovať. Pamätám sa, raz v zimnom čase v čakálni železničnej sta­nice chytil sa bol do takej prednášky uprostred hodného obecenstva, no čo chvíľa príchod vlaku koniec urobil prednáške.

Mysleli by ste azda, že to robil vari zo ziskuchtivosti alebo ctibažnosti. Bože chráň! Peniaze by nebol prijal za svoju reč ani za svet. Ak ho niekto obdaril cigarkou, to prijal vďačne, hoci sám málokedy fajčil, inšie ale nie. Neraz hovorievali mu známi: „Petrík, Petrík, ty si mal byť kňazom, keď vieš tak pekne kázať a máš takú dobrú pamäť a k tomu taký nábožný a bohabojný človek z teba.“ Čo veru aj nemálo lichotilo Petríkovi, no vyho­váral sa, že on taký chudák a sirota by nebol mal k tomu prostriedkov a jeho ujec v Žiline o neho moc nestál.

No nielen o kameni vedel Petrík prednášať, ale aj iné veci. Keď ho na pr. niekto požiadal, aby recitoval niečo po nemecky, tu začal remzať s nenapodobiteľnou rýchlosťou jedno za druhým mená miestnych židov: Schlesinger, Grossmann, Fischer, Glücksthal, Scheinberger, Schönwald, Goldberger, Herz, Waldmann, Immerblum, Vogel. . atď. Nuž taká to bola „nemčina“, že by sa ani Goethe nebol v nej vyznal.

Keď Petrík dostal sa do mesta, začala sa nielen nová kapitola v jeho živote, ale musel k svojmu zklamaniu zkúsiť a podstúpiť i mnohé trpkosti. Kým nachodil sa vo mlyne, zriedka kedy chodieval do mesta, obyčajne na vozíku s pánom majstrom múku rozvážať alebo do kostola a v meste si ho málo všímali. Ako ale osadil sa v meste, pre svoju nízku, zakrpatenú postavu stal sa terčom posmeškov a prezývok mestskej nezbednej chasy, ktorá nazvala ho „brmboľom“, „batohom“ a pre­zývala ho tak pri každej možnej príležitosti. Petrík sa zprvu dosť nazlobil, dosť sa nanaháňal za po­smešnými chlapci a beda bolo tomu, ktorého dochytil a potrestal. No zato prezývali ho ďalej a nič nedbali na to, že on proti tomu protestoval, keď mu takýmto spôsobom život otravovali. Nahliadol ale, že čím viac sa hnevá, tým je horšie, a preto sa viacej nezrel o posmešníkov, pomysliac si, že „aká sviňa, taký kvik, aký človek, taký krik“, a šiel za svojou prácou.

Po niekoľkých rokoch služby u mäsiara La­stovičku, keď sa tento z mesta preč vysťahoval, prešiel Petrík už ako štyridsiatnik do kondície k farbiarovi židovi v súsedstve a tam sotrval pár rokov až do svojej smrti.

Pýtate sa azda, že akou smrťou skončil náš Petrík svoj strastiplný mládenecký život? Nuž veru, žiaľbohu, nie prirodzenou. Prišiel do mesta v letnej dobe cirkus, v ktorom odbývaly sa aj zápasy, a tu zachvátila zápasnícka horúčka mnohých z prostredia Petríkovho. Menovite bol to istý Cimbalník, pekársky tovaryš a rodom Čech, malý, nepatrný človek, ktorý preslávil sa tým, že v cirkuse prevládal atletu-černocha, položiac ho „na lopatky“, a tento potom založil školu zápasníkov. Kdekade poza humná na pažitiach bolo vídať večerami cvičiť sa garbiarov a všakových tovaryšov v zá­pasoch pod dozorom Cimbalníkovým. Nahovorili i Petríka a tento oddal sa tiež kdesi na pažiti do zápasu s nejakým kolegom. V horúčke paso­vania potom už nedbali pravidiel „francúzskych zápasov“, ale dali sa vážne do vlasov, a tu pro­tivník v zúrivosti tak dokopal milého Petríka do brucha, že tento dostal „miserere“ a na druhý deň v hrozných boľastiach dokonal. Pohrab mal pekný. Odprevadili ho na poslednej púti i jeho bývalí šéfovia: mlynár Korec, mäsiar Lastovička, ktorý náhodou meškal v meste, a žid-farbiar. Tento posledný vystrojil Petríkovi z jeho usporených groší slušný pohrab, na ktorom sa mu ešte aj dva vence dostali od kohosi.

Teraz si už tam spočíva na cmiteri náš Petrík po kariére, započatej vo mlyne, zabudnutý tak, ako bol aj za živa osiralý a na seba zanechaný.

No ale ho ešte vzkriesime v našich rozpo­mienkach, lebo ho v našich rozprávkach častejšie spomínať budeme.

# O zabíjačke vo mlyne a o Lenčovi s jeho čarodejstvami.

Je zimný čas vo fašiangoch. Vo mlyne na „Tureckom“ je živo, zaklali dvoch bravov a preto je roboty dosť, každý má sa čím zamestnávať. Veď kdeže by aj nie, dvoch bravov obriadiť, po­sekať je na jeden deň priam dosť.

Keď k večeru roboty ubudlo, poprichodili hostia, ktorých doviezol na korbe Peter z mesta. Boli to traja švagrovia pána majstrovi so svojimi rodinami, jeden z nich tiež mlynárskeho náboženstva, z dolného mlyna pod pivovárom, ktorý prišiel so ženou na svojich saniach. Ako hovoril, dávno nebolo takej sanice, aká je teraz.

V izbe nad stolom visí lampa, osvetľujúc usadivších sa hostí, v kuchyni na ohništi varia sa v kotle jaternice, klbásy, štekliace svojou vôňou nosy uzimených hostí. Na stole „kotlovina“, obar, hriato, čerstvé krapne a čochvíľa priniesli aj do­varené „hurky“ a klobásy. Netreba veľmi núkať nikoho, každý zajedá si i upíja s chuťou, iba mlynár Vodný z dolného mlyna dá sa núkať do pitia, na čo mlynár Korec, ktorý sa práve chválil, že koľko vážily jeho bravy, štrngnúc si so všetkými, povie:

„Hja, ten vám je už pyšný na hriato, keď ma pod nosom pivovár. Teraz súka len pivo, veď aj poznať na ňom, tučnie na vidomoči. Mal si aj sem priniesť z neho aspoň malý súdok. Choďte ale k nemu na hostinu, nuž vás ponúkne s pe­čenou kukuricou na riečici.“

„No, no švagre, neuznávaj ma za takého skupáňa“, protestuje urazený Vodný. „Na dnes týždeň budem ja zakáľať a vtedy príďte všetci ku mne, aby ste sa presvedčili, že vás budem hostiť aspoň takto, ako tu, ak nie lepšie. Aj toho piva sa napijete u mňa.“

No je tu medzi hosťami i jedna, do rodiny nepatriaca osoba, zavítavšia sem ešte za rána, s ktorou musíme sa bližšie oboznámiť.

Je to Lenčo zo Sučian, bývalý šefraník, chlap medzi štyridsiatkou a päťdesiatkou, ktorý sťa taký večitý „krajánek“ putoval od mlyna k mlynu, zja­vujúc sa vo mlyne „na Tureckom“ dva-tri razy do roka. Teraz práve naďabil v taký dobrý čas, ani čo by bol uhádol, že i pán majster povedal:

„Vari zavoňal kujon z ďaleka, že budeme zakáľať, alebo mu to nejaký zmak pošepol, keď práve dnes k nám dotiahol.“

Ale ho aj pritiahli — ako inokedy — hneď pomáhať a musel z rána tu brava za ucho držať, tu pri obáraní a obriadení asistovať alebo nasýpať na kôš, keď Peter nestihnul odbehnúť. Vždy mali preňho nejakú robotu, aby sa len tak na nich nedíval a daromne nepostával.

Teraz si už aj on oddychuje po štrapáciach zabíjačky a sediac za stolom pri okne rozpráva o svojich kúskoch a zkúsenostiach v Rusku, kde kedysi za mladších liet šefraníčil a olejkáril.

Pán majster, ktorý už zunoval počúvať jeho šibalstvá, nadal mu do šarlatánov, žeby už prestal tie staré hriechy spomínať. Potom nalejúc do po­hárikov, kázal mu, aby rozprával radšej, čo no­vého naslýchal od toho času, čo nebol vo mlyne, keď sa vláči sem a tam po mlynoch a kdekade inde, i počuje, zkúsi všade niečo, kdežto k nim do mlyna málokedy zaveje vietor nejakú novinu.

„Hm,“ odvetil Lenčo a vytrúsiac pohárik do dna so svojím príslovím: „hopsa duša, utopíš sa“, začal:

„Nuž dobre, rozpoviem vám, čo sa prihodilo toť nedávno hore vidiekom, mlynárovi na Čeremošnom, o ktorom aj vy tu chyrujete. Prišiel vám k nemu v jaseni pozde večer akýsi človek, čo chodil s medveďom, teda taký medvediar a pýtal si nocľah od neho. Mlynár sa zprvu zdráhal, lebo neznámemu človekovi nedôveroval, konečne ale dal sa uprosiť a dovolil milému medvediarovi prenocovať v mlynici. Čo ale s medveďom? Aj tomu našli nocľah. Mal mlynár prázdny svinský chliev, odkiaľ bol brava deň pred tým predal, i uložili ta medveďa na slamu. Išli spať. Tu zrazu okolo polnoci vyburcuje ich zo spania nehorázny krik a rev, ktorý sa strhol na dvore. Mlynár pre­budí sa a myslí si, že to jeho nocľažník vystrája tam niečo s medveďom. Chytro sa oblečie, zahodí na seba kožuch, zobudí tovaryša a soberúc flintu, idú s lampášom na dvor. V ten čas vybehol z mlynice i medvediar a tu vidia na dvore pred chlievom, že medveď je von a kohosi tam na zemi gniavi a zauchuje, až milá vec. Ten ktosi pod ním kričí z celého hrdla na ratu, medveď reve a mumle, až tu jeho gazda priskočí a do­chytí ho za reťaz, aby oslobodil podriapaného človeka. Bol to zlodej, čo prišiel mlynárovho pre­daného brava ukradnúť. Keď ale otvoril dvercia na chlieve a hmatal tam za bravom, vyrútil sa na neho medveď a bol by ho vari roztrhal, keby ho neboli obránili.“

Tu zamiešal sa do reči pán majster, hovoriac: „Veru sme aj my tu museli dávať pozor na statok, lebo tu sa najdú tiež takí zlodeji. Hľa, lanského leta ukradli Podkoníčania z fabriky u Haftíkov v Priehrade teľa a upiekli ho tu na starom riečišti vo vrbinách. Potom zase akísi Taliani z tehelne kradli prasce, mačky, psov, čo prišlo pod ruky a piekli vraj pri pálení tehly. Mali sme strachu dosť, no chvála Bohu, nezkapalo nám posiaľ nič“

„Nuž a to viete vari,“ ozval sa Lenčo, „keď sme už pri medveďovi, že medveď pochodí z mly­nára!“

„Ba ešte čo,“ zhrozil sa pán majster. „Choďte, vy táradlo voľáke!“

„Ba veru som to ja tak počul, že keď Pán Kristus ešte po svete chodil, chcel ho raz jeden mlynár nastrašiť a schoval sa pod most, kadiaľ išiel Kristus. Odtiaľ potom mumlal na neho, na čo Kristus premenil ho z pokuty na medveďa, z bie­leho na čierneho. Celkom tak, ako toho žida, čo sa skryl pod koryto, na sviňu.

„A to zase ako?“ tázali sa všetci.

„Nuž a či ste ešte o tom nepočuli? Chceli vraj židia zkúšať Krista, či je ozaj taký vševedúci, i kázali mu hádať, že čo je pod korytom, kam vopred jednoho žida skryli. Na to Kristus odpo­vedal, že vraj sviňa. Židia sa tešili, že ho dostali, no stŕpli, keď podvihli koryto a odtiaľ vyšla skutočne sviňa krochkajúc. Kristus totiž premenil toho žida z trestu na sviňu. Tak mu bolo treba, načo liezol ta, kam ozaj len sviňa patrí, pod koryto. Od toho času nejedia židia sviňského mäsa. My ale nie sme takí blázni, my si to veru s chuťou zajeme, nošak, pán majster,“ doložil Lenčo, kladúc do úst hodný kus klbásy.

„Čo to všetko vie táto draň,“ pokrútil hlavou pán majster, nalievajúc do prázdnych pohárov. „No, na zdravie! Nech nás pán Boh živí, aby sme ešte moc takých bravov pochovať mohli — v našich ža­lúdkoch.“ Slovám „šarlatán“ a „draň“ naučil sa od Lenču, ktorý ich ako bývalý šefraník často užíval.

Také historky vedel vyprávať zakaždým náš Lenčo a pobavil s nimi prítomných. Vždy mal o čom rozprávať. O všelijakých novinkách, čo sa tam a tam stalo, čo v tom lebo onom mlyne nového, kde bola a bude muzika, ako mlynár na Lipovci nedávno dcéru vydával, atď. Čo sa robí vo svete, v poli­tike, lebo aj noviny čítaval, a o všeličom inom.

Keď skončil Lenčo, jeden z hostí chytil sa do rozprávky o tom bohatom mlynárovi, čo išiel za kmotra chudobnému učiteľovi a ako ho tento potom musel po smrti mlynárovej dľa jeho žia­dosti tri noci strážiť, dve noci vo mlyne, tretiu na cmiteri. Táto rozprávka nejednomu menovite z tých mladších nahnala husiu kožku na telo, keď bola reč o tých troch čiernych psoch, čo prišli lakomého mlynára z hrobu vyhrabať, a o trojkráľovej kriede, tak že boli radi, keď ktosi po zakončení rozprávky zvolal:

„Nech nám teraz ukáže Lenčo tie čarodejstvá s jeho tajomnými vinšami.“

Lenčo sa ani najmenej nezdráhal, ale vstal a zamieril k svojej kapse, na peci složenej. Vytiahol z nej neveľkú, dobre zazatkovanú sklenicu a postaviac ju na stôl, spýtal sa, že kto chce mať vinš. Najprv pán majster, ako hostiteľ, vytiahol šestáčik a podajúc ho Lenčovi, pýtal si vinš. Na to Lenčo vyňal z kapsy kopu svitých papierikov, ukázal ich hosťom, že sú všetky čisté a že je na nich nič nie popísané, potom otvoril pozorne fľašu, vložil do nej chytro jeden papierik a zapchal zase. O chvíľu vytiahol „recept“ von a podal ho pánu majstrovi. A hľa, na papieri bolo vídať jasne peknými, cifrovanými písmenami ľubozvučný vinš o tom, aby pán majster ešte mnohé a mnohé roky mohol ľudí múkou zaopatrovať a pri tom čím častejšie také hostinky, ako je dnešná, pri stálom a dobrom zdraví svojim hosťom pripravovať.

Každý sa čudoval a krútil hlavou, ako je to vraj možné také čarodejstvo: na čistom papieri vykúzliť taký pekný vinš. I brali ho radom všetci do ruky a čítali fialkovým atramentom písané litery. Potom dali si aj ostatní ťahať vinše a hľa, na každom bolo niečo iného, lichotivého napísané. Lenčo sa len usmieval a fabrikoval vinše usilovne, že sa mu len tak šestáky kopily vo vrecku. Pán majster, zvedavý, žiadal už teraz, aby mu dal nazreť do tej fľaše, či je reku tam nie skryty voľáky „Paprika Janči“, čo tie vinše píše. Keď nazrel do nej a privoňal, zmrštil nosom a odpľúval:

„Fuj, bouprisám, veď vám to smrdí ani záp.... ani zosmradené vajcia. Kieho beťaha že to tam máte, Lenčo, vari voľáky „Salzgeist“? Nie div potom, že ten smrad vyžerie tam tie litery, ale ako, či to čaríte voľajakým spôsobom?“

Po dlhšom naliehaní priznal sa konečne Lenčo a vyjavil svoje tajomstvo. Že totiž na ceduľky vopred doma popíše citronovou šťavou svoje vinše a tieto potom pod vlivom plynu, vo fľaši uzavreného, očernejú. Že z akých chemikálií povstáva tento plyn, to už nechcel vyzradiť. To bolo celé jeho čarodejstvo, čomu sa od ktoréhosi apatekára naučil a s čím sa už toľko ráz tu produkoval, na čo ale dosiaľ nikto neprišiel.

Teraz, keď už ten jeho „kunšt“ v očiach pána majstrových nebol viacej ničím zvláštnym, ozval sa tento:

„Hm, ale také kunšty by ste mali vedieť, ako ten mlynársky tovaryš, čo s tým mechom chodil po mlynoch a hádal, kde je čo uschované.“

Lenčo, ako taký starý vrabec, už dávno v pä­tách zodral túto rozprávku, ale k vôli ostatným rozpovedal pán majster, ako sa traja bratia po smrti otcovej o dedictvo delili a najmladšieho s kožou z vola vyplatili. Tento potom zašil do nej muchy a hybaj s ňou na vandry. Prišiel do mlyna, kde nebolo pána majstra doma, len mlynárku zastihol, ako práve hostila frajera vínom, pečienkou a koláčmi. Pocestného len tak odbyla a poslala na poval nocovať. Tento potom v noci cez škáru všetko vy­striehol, aj to, že kde skryla mlynárka dobré veci aj milenca, keď pán majster nenadále dotiahol domov. Tento potom zavolal pocestného z pôjdu dolu a chcel ho niečim skromne počastovať. Po­cestný ale povedal, že on so svojím mechom pričaruje lepšie veci na večeru. Potriasol s kožou a priložil ucho, muchy zahučaly a on rad-radom od­halil na podiv mlynárov, že kde je skryté víno, pečienka aj koláče a naposled, keď sa už s mly­nárom dobre najedli a mlynárku čert bral od zlosti, vyjavil so svojím mechom aj to, že kde je skrytý frajer mlynárkin. Tohoto potom vytiahli z komory a dobre potrestali, aby mu odišla chuť od záletov.

„Nuž tu veru netreba robiť také kunšty, lebo tu je všetko na stole hotové a niet vari nič skry­tého. A keď by aj bolo, už by som to bol od rána vypátral, keď som na poludnie odbehol potajomky do izbice vinše pre celý večer popísať,“ poznamenal Lenčo, keď pán majster skončil rozprávku, na čo mu tento pohrozil prstom, hovoriac:

„Neviem, či ste aj vy tam niekde v Ruskej ne­chodili po takých záletoch, ako ten frajer v tom mlyne, keď tak často spomínate to šefranícke porekadlo, že vraj najlepšie veci sú tri: „hus pečená, fľaša vína a pekná žena.“ No ale dopime si a zajedzme niečím, lebo človeku pri rozprávaní aj gágor vyschne.“

Mlyn medzitým ustavične rapotal, lebo zima trocha uľavila a vody pribudlo natoľko, že dalo sa mleť na jedno koleso. Peter musel vše odbehnúť do mlynice nasýpať, až zrazu, keď prišiel dnu, obrátil sa na neho Lenčo s otázkou:

„Nuž, Petrík, a či si už videl „hastrmana“?

Peter odvetil, že veru nie.

„No, si mi ty za neho, to si ty teda ešte málo zkúsil. Daj si ale pozor, to ti hovorím, lebo hastrman teraz v zime, keď voda zamrzne a pod ľadom mu je dlhý čas, vychodí zpod kolies do mlynice a tam sa učupí do kúta alebo drieme medzi vrecami. Aby si tam niekde nezavadil o neho, lebo by mohol všeličo s tebou postvárať.“

„Nože ho nestrašte,“ ozval sa pán majster, „lebo mi potom večer ani do mlynice nevýnde. Tak ako vtedy pre toho krokodíla, čo mu toľko strachu nahnal.“

Všetci sa hlučne zasmiali, i Lenčo, ktorý vedel tiež o historii s krokodílom, tak že Petrik vybehol od hanby von do mlynice, už nedbajúc, či ho tam niekde ten „hastrman“ za nohu nechytí.

„Však ste vy, pán majster, boli pri tej poľovačke na krokodíla „oberjágerom“,“ ozval sa zas Lenčo pri všeobecnej veselosti, na čo zas pán majster prišiel do rozpakov a štrngnul si radšej s hosťami.

„Mali ste radšej usporiadať poľovku na takéhoto zvera, čo ľuďom pohánky sožiera, ako kdesi boli urobili,“ poznamenal ešte Lenčo, krá­jajúc si jaternicu na tanieri.

Čas míňal sa chytro, blížila sa už jedenásta hodina, hostia začali sa sberať domov. Mlynár poslal Petra zapriahať do obidvoch saní a vediac, že si Peter počas večera uhnul z viacerých po­hárikov, nezabudol ho napomenúť:

„Nože, Peter, pozor pri priahaní, aby si ne­pochodil tak, ako sa kdesi bolo stalo po hostine, že kočiš miesto hlavy podvihol koňovi chvost a zakričal: „zube! kde si?“

Keď vonku odznel cengot saní, hostí odváža­júcich, domáci pobrali sa na odpočinok a z hosti pozostavší Lenčo po dennej práci unavený tiež roztiahol sa na lavici pri kozube, kde mal postlané a uprostred príjemného klepotu mlyna zaspal čo chvíľa snom spravodlivých...

# O mlynárskych remeslách a o muzikách.

Ešte sme sa nezmienili o tom, že akí viac­násobní majstri boli a sú aj teraz naši páni mly­nári, lebo mimo svojho poctivého mlynárskeho remesla vyznali sa oni a vyznajú aj v iných re­meslách, súvisiacich viac-menej s ich hlavným zamestnaním.

Nehovoriac u rybárstve, ktoré je predsa hračkou každému mlynárovi, vládnúcemu viacerými sakmi, dražiakmi alebo i sieťou, a mimochodom spomenúc i poľovníctvo, lebo mlynári, bývajúci blízo hory, zapoľujú si s flintou — keď aj nie na krokodíla, ako majster Korec — ale na divinu našich lesov, rozumeli sa v prvom rade dobre mäsiarstvu, lebo brava zaklať alebo rožný statok popraviť, obriadiť a posekať bolo im tiež hračkou, keď aj nie kaž­dému, no našlo sa moc takých majstrov medzi nimi. Majster Korec síce nepestoval toto remeslo, ale jeho mladší brat v zimnej dobe nestačil chodiť po meste za týmto zamestnaním, ako začaly sa zabíjačky.

Potom nasleduje druhé, o moc vážnejšie ich remeslo, totiž tesárstvo a či „crmománčina“, ako ho oni napospol nazývajú. Toto už skôr súvisí s mlynárstvom, nežli mäsiarstvo. Každý, na dačo súci mlynár musí vedeť obratne narábať s tesárskymi nástrojmi, ako sekerou, toporom, dlátom, nebožiecom a „meracou šnôrou“, lebo je znalosť tohoto remesla mlynárovi veľmi na osoh. Keď bolo vo mlyne na „Tureckom“ treba nejakú dre­venú stavbu vyhotoviť, plot spraviť, mlynárske zariadenie opraviť, „palce vysekať“, hate do poriadku priviesť a čo iného zreparovať, vtedy len tak ozýval sa dvor mlynský od úderov sekerami, toporami, pílenia, vŕtania a sekania, len tak lietaly triesky sem a tam, až sa široko-ďaleko ozývalo. V taký čas personál mlyna rozmnožil sa o „sekerníka“ a či „crmomáňa“, ako oni hovorievali, ktorý nielen že vypomáhal našim mlynárskym tesárom, ale zdržoval sa tam i po skončení takejto práce, po­máhajúc i pri iných robotách, pri kosbe, svážaní, oraní, atď. Takým pomocníkom býval vo mlyne Korcovom „Jano crmomáň“, o ktorom si ešte po­hovoríme. V čas potreby, keď išlo o väčšiu stavbu alebo prácu a domáci vo mlyne k tomu nestačili, najali aj dvoch-troch tesárov.

Konečne štvrtým a to azda najpríjemnejším zamestnaním bolo muzikantstvo, ktoré ako by boli naši „bieli“ hudcovia predchytili svojim „čiernym“ súperom, potomkom Faraonovým. Hoci našli sa mnohí, čo im už aj vzhľadom na tie zprvu spomenuté mlynárske zaujatia vytýkali, že vraj „sto rybárov, sto jágrov a sto muzikantov je dovedna tristo žobrákov“, oni si z toho nič nerobili a hrali veselo ďalej. V každom mlyne viselo na stene alebo pod hradou 2 — 3. huslí, v kúte barbora alebo basa, niekde i trúba alebo klarinét. Na trúbe hrával majster Korec, za čo sa mu potom po­smievali, že vraj takto hrá na nej: „číru, múky do kapusty, fr, fr, fr!“

Tak potom tvorili medzi sebou spoločné sbory, muzikantské bandy, mlynári z horných mlynov s mlynármi z dolných mlynov a vodcom, primášom nad nimi býval starý Vodný, ktorý chodieval až so 4 synmi hrávať. Keď začaly sa na jaseň „hostiny“ (posviacky) a cez fašiangy muziky (zá­bavy) a svadby na bližšom i ďalšom okolí, vtedy bývali naši muzikanti takmer každú nedeľu a vo sviatok vždy inde zamestnaní, vyhrávajúc do skoku i do kola, až sa hory zelenaly, a to do samého bieleho rána, až sa im käčky parily. Často, keď boly v jeden deň na viacerých miestach muziky, podelily sa na dva i na tri sbory, podeliac si pri tom aj úlohy, že kto bude tam a tam primášom, kto kontrášom, kto basistom alebo barborášom, atď.

Nekončili oni žiadne konservatorium, ani „ne­brali hodiny“ od cigáňov-muzikantov, lež hrali ako naturalisti, a bol by im krivdil ten, kto by bol vyhlásil ich hudbu za „Katzenmusik“. Zahrali oni čokoľvek: tak „caprpolku“ ako čardáše, hopspolku, ručníčkový a kožuškový tanec, ba i valcer a krakoviak.

Boiy to časy a nejeden pán majster vzdychne si za nimi! Jedenia, pitia dostalo sa im do sý­tosti, no a peňazí tiež. Nebolo im treba vyberať na tanier — ako to robievajú ich čierni kolegovia — lebo im tanečníci hádzali do husieľ a do basy turáky, groše, dvagrošníky, toliare, šestáky, dvadsiatniky, rynštiaky ani kostolníkovi do zvončeka, ba vše vkĺzla i papierová piatočka od väčšieho pána. A keď tak potom na druhý deň došli domov unavení a nevyspatí a začali na prostred izby vo mlyne vysýpať obsah huslí a barbory, to sa len tak rozkotúľalo na všetky strany po kútoch, že ešte aj po týždňoch pri vymetaní izby vychodily na javo peniaze.

Pri takýchto príležitostiach prihodilo sa im všeličo. Nestalo sa im síce nikdy nič takého, ako tým muzikantom v rozprávke, čo postretli vlkov a museli týmto vyhrávať, kým sa im všetky struny nepotrhaly.

Raz bolo sa im prihodilo kdesi na muzike, že uprostred najtuhšieho hrania „caprpoľky“ od­razu, ani čo by odsekol, prestali hrať. Keď taneč­níci zadivení začali sa dopytovať po príčine, prečo tak urobili, vstal starý Vodný ako primáš a po­dvihnúc sláčik do vysoka exkusoval sa nasledovne: „Prosíme za odpustenie ctenú spoločnosť, ale kontráš nám zmýlil! Musíme začať znova!“ Potom ale, akoby nič, pokračovali ďalej.

Inokedy zas, keď primáš Vodný pojal so sebou hrať aj svojho najmladšieho syna, tento ako za­čiatočník ešte nebárs chýrne narábal so sláčikom a preto pán primáš uprostred hrania klepol mu na hlavu sláčikom a zahriakol ho slovami: „Chlapče, nože mi ho poriadne hraj, lebo ma bouprisám zkonfrontuješl“

Na svadbe v ktoromsi mlyne boli svedkami nasledovného výjavu: Prišiel na svadbu nejaký sváko z dediny, nachodiacej sa niekde „pánu Bohu za chrbtom“, a tento nielen že sa nasýtil ani „sedliak na Vianoce“, lež chcel zo svadobnej ho­stiny odložiť niečo aj pre svojich doma ponecha­ných. Naplnil si teda priestranné vrecká svojho kabáta tak koláčmi, ako aj pečienkami celkom bez ostiechania a napokon ako „raritu“ naviazal si do svojej červenej šatky i rýžového nákypu. Toto vprešoval už na samý vrch, lebo vrecká, bárs hlboké, boly už preplnené. Prišiel čas tancu. Náš sváko nelenivý tiež vykrúcal radom družice a nevesty, až tu zo šatky, zle uviazanej a na vrchu vrecka sediacej, následkom jeho tuhých pohybov začal sa obsah sypať pomaly von. Sváko rozgurážený to nezbadal a len veselo krepčil ďalej. Keď sa potom celá svadobná družina dala do hrozného smiechu, sváko myslel, že sa to jeho výstrednému tancu smejú, a preto tým väčšmi začal vyskakovať, natriasať sa, že len tak hučalo. Z vrecka sa to ale tým väčšmi sypalo, že už skákal po tom, ani kedysi Jánošík po hrachu. Páni muzi­kanti, hoci sa tiež pukali smiechom, rezali tým tuhšie, a keď sa milý tanečník spamätal na troskách svojej „výslužky“, spustili „tuš“, na čo sváko ohmatal si vrecká, potisnúc ďalej pečienky, lebo mu už aj tie začaly z vrecák vykukovať. Dlho spomínali potom naši muzikanti tento veselý kúsok, akému podobné sa počas ich praxe dosť často prihodily.

A keď tak pán primáš zazrel na muzike ne­jakú švárnu dievčinu alebo nevestu „petržel pre­dávať“, prišla aj jemu chuť do tanca a to neodo­lateľnou silou. Odhodiac husle a sláčik, nedbal, nech už hrali ostatní, ako chceli, pochytil milú ta­nečnicu do kola a šatočkou nad hlavou natriasajúc dropčil, že sa len tak prášilo, ani čo by už nebol mal piaty krížik na chrbte, ale len dvadsať rokov, zaspieval si tak pri čardáši tú svoju domácu:

„Na strništi, na vičišti žena muža pásla,

A ty mužu, na moj dušu, ty si moje prasa!“

Keď to ale videl majster Korec, ani on sa nezdržal, hodil trúbu a pochytiac tiež tanečnicu, ta sa s ňou do kola! Za ním potom jeho brat, švagor Vodný, Rafaj, tak že zostali len kontráš s basistom a tanečníci museli proti tomu prote­stovať, zaženúc milých muzikantov nazad k inštru­mentom.

Potom už k ránu, hoci ledva držali sláky v rukách, predsa s chuťou rezali posledným taneč­níkom na rozchodnú Rákóciho alebo Radeckého marš a konečne naložiac svoje inštrumenty do vozíkov alebo saní, ťahali aj oni domov na zaslú­žený odpočinok. Pri takom návrate raz v zimnom čase bezmála boli by prišli o barboráša, lebo tento odbočiac domov na dedinu v Z. ... v chumelici zmýlil cestu a trocha i potrúndžený dosť dlho blúdil po poli, kým sa horko-ťažko domov dostal, aj to len pomocou barbory. Začal totiž na nej vŕzgať, na čo potom ozvali sa z diaľky psi a on idúc za ich štekotom natrafil šťastne do svojej dediny.

A kto by to všetko vyrozprával, čo oni zažili na tých muzikách, o ktorých sa potom spievavalo:

„Bol som včera na muzike, celý deň,

Nevidel som mojej milej, nevidel,

Ona stala za dverami, plakala.

Že jej vzali kacabajku, zlodeja.“

Menovite dobré časy mali raz pri jednom švihákovi, ktorý vrátil sa z Ameriky dobre ope­rený grošom. Keď tomuto vyhrávali, banknoty len tak lietaly, lebo peniazmi rozsýpal ani magnáš, kýmkoľvek trvaly. Ba čo viac, od primáša kúpil husle a dal mu za ne päťdesiatku, čo vtedy bol veľký peniaz a pre pána majstra dobrý zárobok, lebo husle mal hneď druhé za lacné peniaze.

Ako každej pesničke býva koniec, tak i muzikantstvu pánov mlynárov raz odzvonili. Prišla ne­vítaná konkurencia so strany cigáňskych sborov, ktoré sa utvorily nielen po mestách, ale i po dedinách, a páni mlynári ako múdrejší ustúpili. Časom vyšli úplne „z módy“, ako sa hovorí, a vzdali sa tohoto ich vedľajšieho zamestnania, po­nechajúc ho potomkom Faraonovým. Husle, trúby a ostatné inštrumenty prišly do starého haraburdia, Korcova trúba prišla tiež do výslužby a zamĺkla navždy. Z tých starých, zlatých časov muzikantských zostaly pánom majstrom len rozpomienky...

Z tých dakedajších sborov udržal sa vari iba jeden, a to vo V.... I to sú už starí, vyslúžili muzikanti, invalídi svojho remesla, ktorých po­smievajú, že vraj „piati majú jedno oko“, lebo sú skoro všetci oslepnutí. Tí nám, mladým chasníkom, rezali ešte pred 10 rokmi do skoku.

No s týmto srne reč o muzikách ešte ne­skončili, lebo si o nich ešte pohovoríme.

# Ako prišiel starý karabín do potyku so VII. božím prikázaním.

Je toto historka, v ktorej mala účasť i moja maličkosť, že s akými úmyslami a výsledkom, to hneď uvidíme.

Predovšetkým musím vyzradil milým čitateľom, že následkom blízkeho príbuzenstva s obyvateľmi mlyna „na Tureckom“ je mi možné vedieť tam odohravšie sa mnohé príhody a deje, ktoré hľa nešetrným spôsobom verejnosti predkladám. Ná­sledkom toho príbuzenstva mal som prístup do tejto malej, bohužiaľ už viac nejestvujúcej ríše a tak poznal som každý kút a každý predmet vo mlyne, kde môj ujec, totiž majster Korec s jeho bratom, mojím druhým ujcom, kedysi mlynárili.

Boli sme tam s bratom ako malí chlapci, menovite v letnej dobe, každodennými hosťami, veď mlyn bol naším druhým domovom, takrečeno naším letoviskom. A keď piekol sa tam čerstvý chlieb, vtedy čo priam z najodľahlejšieho kúta „Sihote“ prilákala nás sťa sysľov vôňa teplých, mastných „podplamenníkov“, na ktorých sme si pochutnávali, kolísajúc sa na mincieri, vo mlynici na hrade upevnenom. Škoda vás milých, bezsta­rostných dní chlapectva!

Ako taký dobrý znalec celého mlyna vypátral som, že medzi všelijakým haraburdím vo mlyne nachodí sa jedna vec, ktorá siala sa potom pred­metom mojich túžob a snov. Bol to starý karabín, pochodiaci ešte z kuruckých časov, aspoň dľa tvrdenia ujcovho bolo tomu tak, ktorý nezabudol pripomenúť zakaždým, že vraj:

Keď Kuruci cholili po uhorskej zemi,

Také čižmy nosili, ako teraz ženy.“

Bol to karabín pekne striebrom vykladaný, s pek­ným kohútikom, vôbec bola to zaujímavá a pre nás chlapcov príťažlivá starožitnosť. Vedeli sme o nej už ako malí 7—8-roční chlapci, keď ujcov syn a náš bratranec nebohý Lajoš (Pán Boh ho tam osláv!) ako 18-ročný šuhaj streľaval z nej po „Sihoti“ na vrabcov a ďatľov, na vrany a vše i na potkanov, pod žlebami sa zdržovavších. Oa tých čias ale prešlo pár rokov a my sme časom na flintu zabudli.

Až tu ako 13 —14-ročných žiakov v meštianke odrazu nadišla nás túžba za nejakým strelivom a to v podobe peknej flobertky. I rozpomenuli sme sa na karabín vo mlyne, ktorý ožil v našej fantázii ako pekná, ľahká flobertka, a preto umienili sme si ho stoj čo stoj zadovážiť. Ale ako? To bola ťažká úloha Vídali sme síce flintu kedysi, kým nás ešte nezaujímala, viseť na stene vo mlyne, kde ju ujec i proti zlodejom napohotove držiaval. No časom zmizla ona z nášho obzoru. Keď začali sme za ňou sliediť po mlyne, nebolo jej nikde, bola už dobre skrytá niekde. Konečne, keď naše pátranie za ňou nemalo výsledku, odhodlali sme sa vyrukovať s našou žiadosťou pekným spôsobom pred ujca. Tento ale odbyl nás na krátko a o vydaní flinty nechcel ani počuť. Že vraj načo je nám nezkúseným šuhajcom streľná zbraň ako nebez­pečná vec do ruky, môžeme sa vraj posrieľať, pokaličiť s ňou, čo by len on mal na svedomí. Že je flinta beztak pokazená, nie k upotrebeniu a že on ani sám nevie, kde sa teraz nachodí.

Čo priam zklamaní, nedali sme sa takýmito rečmi odstrašiť od svojho predsavzatia i umienili sme si inakším spôsobom k cieľu dôjsť. Keď nie ináč, neštítili sme sa ani krádežou dôjsť k vyplneniu našej spoločnej túžby.

Keď sme sa už k tomu rozhodli, vybrali sme sa v taký deň, keď obidvaja ujcovia meškali v meste, do mlyna a využijúc ich neprítomnosť, podrobili sme mlyn dôkladnej revízii. Peter nám v tom nemohol prekážať, lebo ho už tam nebolo, vtedy už bol vytretý z mlynárskeho cechu a pásol niekde na „Hore“ ovce mäsiara Lastovičku.

Najprv prehliadli sme komoru, potom kôlňu, humno, záčinok, povaly, maštaľ. Nikde nič. Potom hybaj do mlynice! Tam vyšli sme scnodami hore nad mlynicu a na povale sliedili sme po všetkých kútoch, po truhliciach za milou flintou, pri čom naďabili sme nenadále na hodnú zásobu sušených hrušiek a slivák a tieto sme kapitálne podežmovali, lebo veru pri tom hľadaní sme aj vyhladli. Dobre nám padlo teda pochutnať si na lahôdke a naplniť si s ňou vrecká. No naše úsilie predsa neviedlo k ničomu, lebo po flinte nebolo ani stopy.

Vtedy odhodlali sme sa zasvätiť do našej veci študenta Kalmana, bývajúceho vo mlyne ako ďalšia rodina ujcova. Sľubujúc mu jedno-druhé, prosili sme ho, aby nám dopomohol k flinte. Zprvu zdráhal sa, nechcel vyjaviť, hoci vedel o nej, bojac sa ujcovho hnevu, no konečne sdelil nám pud sľubom, že ho nevyzradíme, že flinta nachodí sa vo mlynici — pod štokom! Toľké časy ju hľadať a na to nepríjsť! Ako šialení vyrútili sme sa von z izby a v okamihu kľačali sme obidvaja pred štokom. Zpod neho konečne vyšťúrali sme dávno hľadaný predmet našich túžob. Ani sme sa mu moc neprizerali, len sme ho chytro zabalili trasúcimi sa rukami do nejakého vreca, čo sme tam pochytili, a hajde s ním v nohy! Vyšli sme bočnými dverami mlynice do záhrady, odtiaľ cez plot, aby nás niekto z okna nezazrel, a potom cestou do mesta. Z obavy, že by nás mohol postretnúť niektorý z ujcov a spýtať sa nás, čo vlečieme v tom vreci, udreli sme všade poľom. Bolo už beztak na mraku a tak prepašovali sme flintu šťastlive domov.

Tu vybalili sme ju dychtive a vzali lepšie pod prehliadku. Ale aké bolo naše zklamanie, keď sme zistili: po I. že flinta nebola flobertkou, ako sme si ju dosiaľ predstavovali, lež starý ka­rabín, mušketa z časov Napoleonových alebo aspoň z časov uhorskej revolúcie. Bola už hodne stará a ošumelá. Po II. že bola pre nás priťažkou, to sme už zkúsili, keď sme ju niesli cestou. Po III. kohútik bol zkazený. takmer celý chyboval a ko­nečne po IV. k nášmu najväčšiemu zklamaniu flinta nabíjala sa nie od zadu za kohútikom, ale do cievy fujtášom.

Naše plány rozplynuly sa ani hmla. Ešte nedávno, keď videli sme sa v duchu šťastnými majiteľmi flinty, predstavovali sme si, ako budeme kráčať na „postriežku“ do záhrady na vrabcov alebo do poľa na ušiaka. Také sme my mali plány a to teraz všetko bolo fuč!

Čože teraz počať s ňou? Zaniesť ju nazad do mlyna a položiť na to miesto, kde bola, zdalo sa nám zahanbujúcim a odvážlivým kúskom. Mohol by nás pri tom dochytiť ujec a iste by sa nám uliezlo niečo na chrbát. Dat ju do reparácie a tak priviesť do upotrebiteľného stavu? To videlo sa nám zase nebezpečným a s výdavkami spojeným pod­ujatím, k čomu naše finančné prostriedky nedostačovaly. Čo teda s ňou? To bol oriešok, na ktorom sme si potom hlavu lámali a nemohli preň v noci spať. Karabín sme ale dobre ukryli, aby nášmu tajomstvu nikto z domácich na stopu neprišiel.

Z našich rozpakov pomohol nám na druhý deň sám ujec, ktorý dohrmel k nám nebárs dobre naladený. Ako sme sa pozdejšie dozvedeli, vyzradil mu študent Kalman, že sme flintu pojali, celkom tak, ako nám vyzradil, kde sa flinta nachodí. Sotva zbadali sme ujca na prieddomí, že tam s vozíkom zastal a že zlostne šomrúc šľahá bičom, flintu spomínajúc, nečakali sme, kým vníde dnu, ale už sme boli oba dobre skrytí na pôjde za komínom. Ujec vnišiel dnu, narobil krik, pobudnúc tam za chvíľu, potom vyšiel von, sprevádzaný otcom, ktorý ho tíšil a nás vyhováral. No on ešte vždy nadával na nás, že aby sme sa mu do mlyna neukázali, lebo že nás do vody pohádže (toho sme sa ako dobrí plavci nezľakli), alebo že nás bičiskom vyšváce (toho sme sa už skôr báli, pred jeho bičom mal každý „rešpekt“). My smiali sme sa v sebe, vediac dobre, že sú to len prázdne vy­hrážky a že on to tak zle nemieni. I vykukli sme z povaly nadol na ulicu a tu videli sme, ako ujec kladie na voz vo vreci zabalenú flintu, nami v izbe napochytre podstrčenú, ako sadá na voz a šľuhnúc po koňovi uháňa preč. S obľahčeným srdcom sišli sme dolu z povaly na spoveď k otcovi, ktorý nás síce vyhrešil, hovoriac, že sme nepekne urobili, dopustiac sa krádeže, čo vraj nesvedčí sa na ta­kých nedávnych konfirmandov. No keď predniesli sme obľahčujúce okolnosti: poľovnícku náruživosť, nerozmyslenosť a cieľ nášho predsavzatia: zastreliť tchora, chodiaceho do kurínca, bolo nám odpustené.

Tým ťažšie bolo by bývalo udobril ujca. Tomu vyhýbali sme dosť dlhý čas, neukazujúc sa na okolí mlyna, kým neprišla vec trocha do zabudnutia. Túžba za idyllickým ovzduším mlyna a „Sihote“ konečne premohla v nás bázeň a v jedno pekné letné ráno odhodlali sme sa predstúpiť pred tvár ujcovu. Zmraštil čelo, ani čo by si bol na niečo vzpomenul, potom pohrozil nám prstom, aby sme druhý raz dali flinte pokoj, lebo vraj „čo ťa ne­páli, nehas“ a s tým bola vec i s jeho strany vybavená. Nám nebolo treba flintu zapovedať, lebo nám odišla chuť od nej navždy. Nebola hodna toho zklamania, ktoré nám pripravila.

# Kapitola o žabách.

„Čo je to len za chuť a passia sháňaf sa za takou žabäcou pečienkou, ako by nebolo rýb dosť,“ durdieval sa mlyrár Korec, keď videl tiahnuť kŕdle Podkoníčanov z fabriky na lov do blízkych mo­čiarov, na starom riečišti povyše mlyna sa nachodivších. Náhle pučala sa v pôstnej dobe sezona na žabie stehienka, to len tak hemžili sa tam lovci, vystrojení košíkami a ozbrojení vidličkami, ktorými potom korisť z vody vyťahovali. Majster Korec odpľul zakaždým, keď pomyslel na to, že môžu obľubovať ľudia niečo takého a pochutnávať si na tomto „pôstnom jedle“. Brr! Ani keď by hladom umieral, nedotkol by sa takej pečienky. No a keby bol videl to barbarstvo, páchané pri takom love žiab, keď lovci, napichnúc žabu a „žabykláčom“ odrežúc jej obidve zadné nôžky, nechali trup ďalej živoriť na lúke! Bolože to za mäsiarenie a pán majster bol by zaiste dobre vyobšíval bičiskom účastníkov takého vandalizmu. Nepomyslel ovšem na zástoj, aký maly žabie stehienka vo vede fyzickej, keď Galvani kedysi na nich pozoroval účinok elektriny.

Ešte keby bol býval katolíkom, bol by sa azda spriatelil s touto vecou, ale ako luterán na­skrze ju odsudzoval. Menovite preto, že sa s tým zaoberalo zväčša nežné pohlavie: mladé Podkoníčanky, ktoré s vykasanými sukňami brodievaly sa sem a ta po močiaroch.

„Ak užnemajú čo jesť, vďačne by som im podhodil trocha tej múky, keď by si pýtaly. Nech by si navarily „džgancov“ a nech by sa najedly, radšej ako tej hnusnej žabäciny!“ hovorieval pán majster, ktorý rád naslúchal koncertu žiab dolie­hajúcemu za pekných jarných večerov až ku mlynu. No obyčajne netrvalo dlho a žaby umĺkly, z čoho súdil pán majster, že ich tí nenasýtnici dobre preriedili.

A že v našom slávnom meste neďaleko mlyna „na Tureckom“ bolo nadostač tejto lahôdky, toho najlepším dôkazom je i to, že jedna ulica nazývala sa „Žabiarskou“, a síce preto, že v nej nachodily sa hodné močiare a v týchto bydlily celé hajná žiab. Tieto síce cez deň dosť vytrpely od nezbedných chlapcov, zato ale večerami nikým neznepokojované uspávaly obyvateľov ulice svojím monotónnym brekotom do sladkého spánku po denných trampotách

Majster Korec neveril ovšem takým povedačkám, že by žaba mohla niekomu „zuby prečítať“, alebo že strygy a bosorky chodievajú medzi ľudí v podobe žiab a ropuchnačiek, ako sa vraj kdesi bolo stalo, keď paholok odťal žabe na kláte prednú labku a na druhý deň suseda, vykričaná stryga, čo ve­dela kravám čariť, chodila s kyptavou, poviazanou rukou. Čítal bol ale ako chlapec knižku, čo sa ešte i teraz povaľovala vo mlyne kdesi na poličke pod hradou medzi inými knižkami a mala nápis „Žabokráľ alebo kráľovskej dcéry zlaté jablko a s obručovým srdcom sluha“ a myslel si, že kedysi za dávnych čias sa i také veci prihodily. Veď keby to nebola pravda, akože by to mohli v knižke opisovať? Keď si na túto rozprávku vzpomenul, nie, ani za svet nebol by sa dotknul žabej pečienky.

Raz ale prihodilo sa predsa, že aj pán majster okúsil túto nenávidenú pečienku a pochutnal si na nej! Pravda nenazdajky, čo narafičil ten kujon Roháček, obuvník z mesta, ktorý do mlyna často chodieval a vedel dobre o tom, v akej láske prechováva pán majster delikatessu pod menom žabích stehienok, ktorej on, Roháček, bol veľkým milovníkom. I umienil si, že potraktuje s ňou i pána majstra, čo sa mu aj podarilo s fígľom. Za to sa ale potom nesmel do roka vo mlyne ukázať, kým sa pán majster neudobril, lebo by ho bol do vody hodil.

Roháček býval častým hosťom vo mlyne a všeličo nového už ta priniesol na „koštovanie“. Keď prišla do „módy“ káva a vo mlyne o nej ešte ani nechyrovali, on bol prvý, čo ju ta doniesol a nechal tam z nej, mysliac si, že pani majstrová už bude vedieť ju pripraviť. Táto ale nezkúsená uvarila kávu takú, aká bola, surovú, nepraženú na spôsob fazule, a keď potom takú tvrdú na zobky ochutnávali, nešlo im nijak do hlavy, ako môžu ľudia niečo takého užívať Mysleli si, že bude niečo lepšieho, keď im doniesol Roháček druhý raz zase ruského čaju, ktorý v tom čase tiež prišiel na našich stranách do úžitku, a nechal im ho zase bez návodu, čo s nim urobiť. Čaj uvarili a odvar vylejúc, začali lístky žuvať. Ani to im nechutilo, až tu naďabil sa ta šefraník Lenčo a ten ich poučil, ako to majú pripraviť. Nuž veď kedysi so zemiakmi ľudia tiež nepochodili ináč: dľa rozprávky v Europe po prvý raz na akejsi hostine nastolili zemiakové bobule a o zemské plody sa ani nezreli, kým ich voľáky záhradník v pahrebe náhodou neupiekol.

No ale teraz je reč o žabách a o žabích stehienkach a my sme až ku zemiakom odbočili. Predsa treba nám vyrozprávať to, že akým spô­sobom navnadil sa mlynár Korec na tú ním opovrženú pečienku.

Raz vybral sa totiž na vozíku do mesta múku rozvážať a zatiahol i na „Riadok“ k svojmu pria­teľovi Rohačkovi. Mal pre neho robotu v podobe čižiem, ktoré bolo načim podraziť.

Vníduc do kuchyne, zarazila ho akási príjemná, nos štekliaca vôňa škvariacej sa pečienky, a že bolo už pred obedom, pánu majstrovi veru začaly sa sliny sbiehať v ústach. Keď potom v dielni oddal Roháčkovi čižmy do ďalšej manipulácie a zasadol si ku verpánku na nabídnutú mu trojnohu, nezdržal sa otázky:

„Čože to takého dobrého kuchtíte dnes v ku­chyni, veď vám celý dvor od toho rozvoniava?“ Na čo Roháček mrknúc očami na tovaryša a učňov, aby vec nepokazili odpovedal s úsmevom:

„Averu mladých vrabcov vybrali kdesi z hniezda títo moji šarvanci a dali si ich usmažiť. Bolo ich hodne, no a to viete, že taká vrabčacina je deli­kátna vec “

To počul už aj pán majster, že to má byť dobrá pochúťka, ale zo zkúsenosti ešte nevedel, hoci ako malý chlapec tiež rád vrabce vyberával. Preto nezdráhal sa ani najmenej, keď ho Roháček hneď aj invitoval na tú pečienku, vyduriac jednoho z učňov pre litrík vína, aby to vraj išlo hladšie dolu hrdlom.

V izbe posadil pána majstra za stôl a odbehol do kuchyne, aby zasvätil do veci aj svoju polo­vičku. Keď potom tato priniesla na prikrytý stôl s usmievavou tvárou na tanieri pariacu sa lahôdku, nebolo treba núkať pána majstra ani najmenej. Hneď oddal sa s dobrým apetítom do jedla. Boly to na vajíčkach vyprážané kúsky drobného, výborného mäska, ktoré sa len tak rozplývalo pod zubami. Roháček nalial vínka do pohárov a štrngol si s pánom majstrom na zdravie.

I díval sa, ako nenútene strovil pán majster celý obsah dobre naloženého taniera, zajedajúc chlebíkom a zalievajúc vínkom, a keď už prehltol posledný kúsok, spýtal sa ho s úsmevom:

„Nuž akože vám chutilo, pán majster?“

„A veru bolo to veľmi dobré! Len to mi je čudné, že bolo to také chrumkavé a nemalo žiad­nych koštialikov.“

„To je preto, pán majster,“ vysvetľoval Roháček, „lebo také vrabčatá majú ešte veľmi slabé kosti.“

„Hm, to je pravda, veru také mladé vtáčatá nemôžu mať kosti ako starý vrabec,“ prisvedčil pán majster.

V tom vnišla dnu domáca pani a pán majster držal si za povinnosť poďakovať sa jej za pohostenie a spolu pochváliť jej kuchárske umenie. Tu zrazu obráti sa na neho Roháček s nečakanou otázkou:

„A dali by ste sa takto aj so žabäcou pečien­kou počastovať? Však ver by ste ňou nepohrdli!“

Pán majster zvraštil tvár a s opovržením odvetil:

„Ja som to nikdy nejedol a ani za celý svet by som to do úst nevložil, čo by boly priam na aký spôsob pripravené. Veď ja mam rýb dosť, keď chcem, a keď aj to nie, nuž radšej kutle a či pacale zjem.“

„No a čo by ste mi tak povedali, keby som vám miesto vrabčaciny predložil žabie stehienka na vajíčkach vyprážané? Nošak by ste sa nena­hnevali!“

Pánu majstrovi začala byť vec už podozrivou, no ešte vždy neveril, že by mohol byť vo veci fígeľ, až tu, keď sa Roháček rozrehotal a vykríkol:

„Pán majster, či vám tie vrabce nečvirikajú v žalúdku takto: brekeke-krk?“ a keď sa aj domáca dala do smiechu, uhádol, koľko bije, a začal sa hniezdiť a cítiť všeliako. Keby bol hrom vedľa neho udrel, ani vtedy by nebol tak stŕpol, ako teraz, a darmo ho núkal Roháček, aby si vraj dopil, že však je nie nič na tom, aby si z toho nič nerobil, človek nevie, čo mu na úžitok padne, aby nebanoval za tým, čo s chuťou zjedol, pán majster takto ošudený odišiel nahnevaný preč. Sadnúc do vozíka, pošibal zlostne Šimľu po chrbte a mal sto chuti — Dávida žalmy spievať.

# „Sen noci svätojánskej.“

Bolyže to za časy kedysi, keď pálievaly sa ohne v predvečer dňa Jána Krstiteľa. Teraz už len málokde udržal sa tento pekný zvyk, miesty zanikol úplne, vyhynul spolu s inými obyčajmi.

Deň Jána je veľavýznamným dňom v roku pre náš pospolitý ľud a v gazdovskom kalendári patrí mu vynikajúce miesto. V tom čase je v prúde kosba sena; polia, lúky a nivy len tak ozývajú sa od veselých piesní hrabačiek. Vtedy sú najdlhšie dni v roku, dozrievajú jahody a mnohé liečivé byliny (ako na pr. materina dúška) dľa viery ľudu majú len do tohoto dňa svoj účinok, pozdejšie sbierané ho už vraj nemajú.

Býval to významný deň i vo mlyne „na Tu­reckom“. Ako malí chlapci ledva sme sa dočkali v predvečer Jána, aby sa sotmilo, žeby sme sa mohli ísť podívať do mlyna na „illumináciu“, pri­pravovanú každoročne Korcovým nebohým synov­com Lajošom (nech mu je zem ľahká!) Ten totiž prichystal na „malom moste“ hŕbu suchej čečiny a keď shromaždilo sa hodne divákov, zapálil ju, podnesúc do výšky na žrď upevnenú ohromnú horiacu viechu, ktorá ožiarila svojim plameňom celé okolie mlyna, aby bolo oheň aj z mesta videť. S takými horiacimi viechami chodili sme potom okolo mlyna a vedľa vody, čo z diaľky vyzeralo akiste, sťa by sa tam buly svetlonosy hore-dolu pohybovaly. Že pri tom bolo zachovávané i pra­vidlo „opatrujte svetlo, oheň, aby nebol ľuďom škoden,“ nemusím snáď dokladať, a nestalo sa nikdy nešťastie.

Inokedy zas zaopatrili sme si niekoľko fakieľ zo zásoby, nachodivšej sa po nejakom fakľovom pochode v drevárni štátnych škôl, a so zapálenými fakľami pri sprievode starších ľudí vymašírovali sme na vŕšky za mlynom. Tam stanúc si do radu, svietili sme pozde do noci. Raz zišlo komusi na um i „rachétle“ púšťať z „veľkého mostu“.

No nielen pri mlyne, ale i po okolitých a vzdialenejších kopcoch, na vyvýšených miestach bolo vídať ohne, ba i na „hoľach“ a po horách blčaly kde-tu vo výške vatry pastierov. Pekná obyčaj táto — bohužiaľ — v novšom čase v tých stranách už zaniká a len kde-tu zazreš na Jána za chvíľku plápolajúci ohník, akoby posledný záblesk niekdajších svätojánskych ohňov, odobierku od minulosti.

V taký predvečer svätojánskej noci došiel bol tovaryš Petrík v ružovej nálade domov do mlyna z mesta, kde bol kupovať struny pre pána majstra. Tento sberal sa totiž na druhý deň — Jána padlo vtedy na nedeľu — hrať s kapellou Vodný & Comp. na blízku dedinu, kde býval každoročne na Jána majáles a či juniáles.

Petríka nezaujímal veľmi „ohňostroj“ Lajošov, lebo on mal iné plány pre dnešný večer. Počul on rozprávať čosi o tom tajomnom „svätojánskom kvietku“, ktorý kvitne vraj len jediný deň v roku, a to v predvečer Jána, a ktorý ukáže všetky pod zemou skryté poklady tomu, kto ho do moci do­stane. I umienil si, že stoj čo stoj vyhľadá ten kvietok. Veď azda nájde sa i na „Sihoti“, kde rástly všelijaké kvietky, že bola úľuba pohliadnuť na ten pestrý koberec kvietkov, keď vyšiel Petrík vše na „lavice“. Sihoť bola ešte neskosená, stro­jili sa ju len na tretí deň, v pondelok, kosiť.

Sotva veril dočkať, aby sa paráda s ohňami skončila, a bol celý večer ani na tŕňoch, želajúc si, žeby sa čím skôr rozišlo všetko preč, lebo bolo vo mlyne a navôkol dosť živo. So svojím úmyslom nesdôveril sa ovšem nikomu a nechcel do toho zasvätiť nikoho. Chcel to len sám na svoju päsť podujať.

Keď sa vôkol mlyna všetko utíšilo, bolo už blízo jedenásť hodín a čas ísť na odpočinok Petrík ale ani nepomýšľal spať. Nasypal hodne do koša a poobzeral sa dôkladne po mlynici, či je všetko v poriadku. Keď presvedčil sa, že si vo mlyne už všetci políhali, sobral sa potichu cez „lavice“ na Sihoť. Nebola úplná tma a Petrík mal dobrý, bystrý zrak, preto trúfal si ten čarovný kvietok i potme vynájsť. Aby ale nepochodil tak, ako ten valach, ktorému sa ten kvietok náhodou za re­mienok na krpci zachytil, tak že kým ho tam nosil, videl pred sebou všetky poklady v zemi zakopané, keď ale išiel baču a honelníkov zavolať, ztratil kvietok a pokladov viacej nevidel, Petrík vybral sa k vôli istote bosý. Však bol naučený bez obuvi chodievať a po tráve na Sihoti sa to tak mäkko stúpalo, ani po tých najlepších kobercoch.

Bola pekná, teplá noc, hore na nebi trblietaly sa hviezdičky, dolu zas svietily tu i tam sväto­jánske mušky v tráve a po krovinách, keď Petrík sohnutý sliedil za kvietkom. Nevedel síce, ako vyzerá, ale tušil, že to musí byť nejaký neobyčajný, zvláštny kvietok, ktorý nedá sa len tak prepásť. Najskôr bude biely, myslel si, a ak by bol inakšej barvy, červený lebo žltý, i tak ho zbadá, veď on poznal dobre všetky obyčajné kvietky Sihote.

Dosť nahľadal sa Petrík všade po Sihoti, i okolo vody pomedzi nezábudku, i pomedzi krovie, kde sa miesty i popŕhlil na žihľave a poškriabal na tŕňoch a šípoch. Na to ale nedbal nič, lebo k vôli kvietku všetko ztrpel. No kvietka kde nič tu nič. Všade belely sa len králiky, kde-tu bola žltá kozica, ktorú Petrík schrúmal, pochutnajúc si na nej. Vše zase odtrhol a zažuval si kyslého štialu alebo rasce.

Navôkol bolo ticho, len rieka plieskala o brehy, vše vymrštila sa z nej veľká ryba, na strome alebo v kroví zašveholil naľakaný vtáčik, poplašený Petríkovým hľadaním. Tam za vrbinami ozýval sa klepot mlyna sťa nejaká uspávajúca pieseň. Vatry, ktoré bolo vídať pomedzi stromovie na diaľnych vŕškoch, pomaly pozhasínaly a nastala číra noc.

Bola už asi polnoc, keď Petrík zunoval hľa­dať a namrzený odbehol do mlynice nasypať. Potom ale vrátil sa zase nazad, lebo mu ten kvietok nedal pokoja. Prešiel ešte raz celú Sihoť sem a ta, nazrel bystrým okom i pod žleby, ku hatiam. Nikde nič. Báť sa nebál ničoho, veď bol tu i o samote v noci tak bezpečný a spokojný, ani v mlynici alebo na kozube.

Práve zastal pod vysokou višňou, hore ktorou tak radi lazievali chlapci višne oberať, že ich majster Korec musel s hákom sháňať odtiaľ dolu. Pod višňou bola mäkká, útla pažiť a Petrík unavený, utrmácaný usadil sa na ňu. Pár krokov od neho pod vysokým brehom hučal prúd vody, poniže šplechotala rieka, príjemne lahodiac sluchu, tak že Petrík počal cítiť sa ospanlivým. Ľahol si horeznačky do trávy, kde bolo mu pohodlnejšie, nežli vo mlyne na tvrdom kozube a zahľadiac sa na temné klenutie, ktoré tvorily stromy nad ním, aby zahnal driemoty, zanôtil si potichu:

„Dolina, dolina, dolina,

Po nej sa prechodí má milá,

Hore dolinečkú, sbiera zelinečku

Na moju boľavú nožičku.“

A veru nepredarmo si tak spieval, lebo mal ozaj boľavú nožičku. Pri tom motaní sa hore-dolu vrazil mu tŕň do nohy a začalo ho to pobolievať. Bola by sa teda zišla nejaká zelinka.

No pocit tejto malej boľasti čochvíľa ustúpil únave, ktorá zmocnila sa Petríka natoľko, že mu víčka na očiach boly ani olovené, a začal mu „slepý závdavok dávať“. I netrvalo dlho, a tak ho to prevládalo, že zaspal pekne krásne ani v oleji.

Keď Petrík nemohol vynájsť kvietok v sku­točnosti, našiel ho vo sne. A veru mal závidenia­hodný sen, nie taký ako vtedy, keď sa mu s tým prekliatym krokodílom bolo prisnilo. Teraz snívalo sa mu, že prišiel ta pod višňu k nemu nejaký starý, bradatý človiečik, taký malý, že bol samému Petríkovi iba po pazuchu. Mal na sebe prevesenú hodnú kapsu, v ruke bakuľu, sťa nejaký vandrovný človek, hlavu šedivú a obnaženú. Nepovedal nič, len kývnul hlavou Petríkovi na znak, aby ho na­sledoval. Petrík sa ani najmenej nezdráhal, vstal bez slova a šiel za ním, nespytujúc sa, kam. Starík viedol ho nejakým úzkym chodníkom po krásnych kvetnatých lúkach, osvetlených mesač­ným jasom, po vysokých vrchoch, kde všade na­vôkol bolo hojne všelijakých utešených, Petríkom nikda nevidených kvietkov. Jemu zapáčil sa vedľa chodníka akýsi veľký biely kvet so zvončekovou hlávkou a mysliac si, že je to ten túžobne hľa­daný svätojánsky kvietok, lebo si ho asi tak pred­stavoval, chcel ho odtrhnúť. No ledva stačil sa sohnúť, kvietok zmizol a starec pred ním kráča­júc pohrozil mu prstom, ešte vždy ničoho neho­voriac. Petrík stúpal ďalej za ním a tu zrazu došli k nejakej ohromnej skale v úzkej, horami obklo­penej doline. Starec chytil Petríka za ruku a ukázal mu nahor. Tam vo výške na skalnej stene bolo vídať kvietok neobyčajnej podoby: steblo mal zlaté, hlávku ohnivú a trblietal sa a jagal tak, že až oči oslepovalo. Petrík tušil, že to bude ten žiadaný svätojánsky kvietok a pozrel tázave na starca. Ten kývnul na znak súhlasu hlavou a Petrík posmelený začal sa načahovať za kvietkom. No nebol vstave nijak ho dosiahnuť. Pokúsil sa i driapať za ním, no nešlo to, bol privysoko a Petrík skĺzol sa zo skaly zakaždým. Pozrel zase na starca, stojaceho tam nehybne, a ten len na­čiahol rukou a dosiahnuc kvietok odtrhol ho. Potom pošibal ním skalu a tu div divúci! skala otvorila sa a pred nimi bola ohromná jaskyňa, tmavá ani noc. No kvietok svietil sťa meru sviečok a starec držiac ho v hrsti a osvetliac ním jaskyňu, vstúpil dnu Petrík pravda za ním v za­pätí I videl, že steny jaskyne boly z číreho zlata, pod nohami lesknul sa mramor, s vrchu visely všelijaké strieborné a zlaté inštrumenty: husle, trúby, fujary a vydávaly zo seba také utešené a príjemné zvuky, že bolo radosť počúvať, hoci nik nehral na nich. „To najskôr vietor veje tam hore a zahráva na nich,“ pomyslel si Petrík, naslúchajúc milej hudbe a kráčajúc za staríkom.

Po úzkej chodbe došli do akejsi ohromnej siene a tu zastali. Navôkol bolo vídať samé samučičké vrecia a v nich samé zlato, striebroi drahokamy. To všetko bolo vídať cez vrecia a ten lesk tak prenikal zovnútra, že sa sotva hľadeť dalo Starík teraz podal ohnivý kvietok Petríkov, a prvý raz otvoriac ústa, naložil mu temným, slávnostným hlasom: „dobre drž a nepopusť z ruky, čo by sa čo robilo, lebo ináče staneš sa pred­metom hnevu!“ Potom sohnul sa a rozviazal jedno z vriec, z ktorého vysypaly sa zrnká zlatej pše­nice. Znovu ho zaviazal a vyložil Petríkovi na plece. Tomu zdalo sa vrece zprvu ľahkým, potom ale čím diaľ, tým väčšmi začalo ho tiažiť, že ho ledva udržal Kvietok v ruke ale začal ho tak páliť, že nevydržal a pustil ho na zem. Sotva tak urobil, zmizlo všetko navôkol a v jaskyni nastala tma. Steny staly sa strašnými a z nich začala stekať studená voda dolu šijou a na prsia Petríkovi. Starec kričal a klial od hnevu takým hromovým hlasom, že Petríka až strach prechodil. Chcel sa rozhľadeť lepšie v tej tme, otvoril väčšmi oči, pretrel si ich, pozrel vôkol seba a zadivil sa. Bolo už ránu, na svitaní, a pred ním nestál starec, lež majster Korec, ktorý kričal na neho s hnevom:

„Vstávaj hore, ty ľajdák! Nuž či tebe bolo treba sa až sem zatúlať a tu zadrichnať? Ja ho hľadám už koľký čas všade po mlyne, po dvore, po celej Sihoti, a on darebák si tu vylihuje ani turecký baša. Akiste prišiel si včera z mesta na­pitý a zašiel sa sem vydrichnať. Vodu si nezastavil, zástavnice nespustil, mlyn ide už od polnoci na prázdno, neviem, čo bude s kameňom! Ta sa ber preč odtiaľto, ty loptoš, sto striel sa ti do matere!“

To všetku sypalo sa tak na hlavu úbohého Petríka, ani ten dážď, čo padal s neba, že sa len po chvíli spamätal, čo je vlastne s ním. Bol celý premoknutý, lebo kým hľadal kvietok, nahor ne­pozerajúc, nebo sa pomaly zachmúrilo a do rána spustil sa hojný, letný dážď, pred ktorým ho ani višňa neochránila, lebo stekalo to na neho cez riedke konáre ani cez škáry na žleboch. Skočil na nohy ani jeleň a kriväjúc od včerajšieho tŕňa stúpal teraz už nie za starcom, ale za nahnevaným pánom majstrom, ktorý ustavične nadával, držiac v ruke nie svätojánsky kvietok, ale bičisko. Málo chybelo, že ním Petríka nevyšľuhal, taký bol na­hnevaný, nielen pre žernov, ale i pre počasie, ktoré zkazilo mu majáles, lebo pre dážď nemohlo byť ani reči o muzike.

Aký pekný bol Petríkov sen, taká škaredá bola skutočnosť. Keď ho pán majster šikoval cez lavice a pani majstrová, idúc po dvore, zazrela ho takého kriväjúceho, rozmočeného, bosého a s rozcuchanými vlasmi, skoro spadla s nôh, lebo si nebodaj myslela, že to jej starý šikuje „hastrmana“, čo vytiahol zpod žlebov.

Na toľko sa ale splnil Petríkov „sen noci svätojánskej“, že stal sa na celý deň predmetom hnevu a to pána majstrovho, ktorý sa pre poka­zený majáles najviac na ňom vyvŕšil.

# Mlynár Korec na divadle.

Musím pripomenúť, že historka tato udala sa už vtedy, keď mlynár Korec vysťahoval sa zo mlyna „na Tureckom“ a prišiel bývať do mlyna na „Potočnom“, kde predtým jeho švagor Vodný mlynáril.

Je deň Všech Svätých. Vo mlyne „na Potoč­nom“ je ticho. Svätia tiež. Pán majster Korec pri­šiel s pani majstrovou práve z cmitera. Je už ve­čer a dosť temno.

Pán majster po večeri začal sa zrazu obliekať k odchodu. Kdeže sa sberá o takomto čase? A veru ide do mesta na divadlo, vari prvý raz v svojom živote. Že sa k tomu odhodlal, toho príčinou je jeho známy z mesta, obuvník Roháček, známy horec-dilettant, ktorý často navštevoval mlyn a i pred dvoma týždňami prišiel si požičať od pána majstra kožuch, že vraj na divadlo, lebo bude mať úlohu mlynára v divadelnej hre pod menom „Mlynár a jeho dieťa“, ktorá hráva sa každoročne na Všech Svätých. Pán majster zprvu nechcel ani počuť o tom, že by mal svoj sviatočný, cifrovaný kožuch niekomu na obdiv sveta požičať, aby druhý v ňom „komediu hral“, no keď ho priateľ Roháček veľmi prosil o to, mu to konečne po vôli urobil. Ba čo viac, dal sa nahovoriť aj na divadlo. Za jeho mladších čias divadlá tak nebývaly a teraz na staré kolená sa mu veru ťažilo ta ísť. Roháček mu sľúbil, že ho to nebude nič stáť, len aby sa na neho odvolával, keď príde na to divadlo a že ho pustia tam bez všetkého dnu. Že teda i jeho kožuch bol tam zainteresovaný a že išlo o takú „mlynársku hru“, pristal konečne pán majster a sľúbil sa na to divadlo, lebo ho aj pani majstrová — jeho druhá žena — k tomu mala, hovoriac:

„Čože by si nešiel si to pozreť, veď si ty taký pán ako druhý. Prečo že by si nemal ísť svetu sa ukázať, aby videli, že aj mlynár je súci do spoločnosti. Len ty choď, aspoň mi budeš rozprávať potom, čo si tam videl. Ja by som sama šla, ale také staré baby nemajú tam čo hľadať.“

Keď sa pán majster pekne umyl, vyčesal, vy­obliekal do sviatočných šiat, na krk uviazal si ši­rokú, čiernú mašľu, na nohy natiahol nové, sťa zrkadlo lesknúce sa čižmy, na hlavu postavil astrachánovú čiapku, lebo bolo dosť chladno a potom stojac pred zrkadlom, pani majstrová naprávala mu jedno-druhé, odstraňujúc každý páper na ša­toch, aby sa vraj pred tými pánmi tam na divadle nezahanbil.

Potom obliekol si ešte svoj druhý, jednodu­chý kožuch, vzal do ruky pre istotu palicu a lam­páš, lebo bolo temno, pojal so sebou psa Zahraja, aby mu bolo veselšie a sľúbiac žene, že vráti sa okolo jedenástej, nastúpil cestu do mesta, dobrú štvrťhodinu od mlyna vzdialeného. Prijdúc do „Priehrady“, kde už tu i tu svietila lampa petro­lejová, stavil sa u švagra Vodného a nechal si u neho lampáš i psa, aby nemal s nimi oštaru na divadle. Potom už kráčal sviatočne naladený ďalej mestom smerom k „Ľudovému domu“, kde sa malo to divadlo hrať.

Pri vchode do budovy uvidel už mnoho ľudí, sem a ta sa motajúcich. Prichodili pekne oble­čení páni, mladí i starí s paniami i dievčatmi, pešo i na kočoch. Bolo asi 8 hodín, keď sem do­razil a musel sa ponáhľať, aby nezameškal, lebo čo chvíľa mal byť začiatok, ako ho priateľ Rohá­ček vopred upozornil. Ba nechal mu i akýsi „program“, čo ale on doma zabudol. Beztak ho celé divadlo nezaujímalo, on bol zvedavý len na Roháčeka, ako si bude v jeho kožuchu počínať a ako to bude mlynáriť. Či to ozaj uhádne, veď síce sa nachodí dosť k nemu do mlyna a mohol sa všeličomu podučiť.

Pán majster, keď našiel sa za vchodom na ne­jakom „gangu“, bol v rozpakoch, lebo nevedel, kam teraz zamieriť. Nikdy tu predtým nebol, múku sem nevozieval a inej roboty tu tiež nemal. Videl tu prechodiť sem a ta moc ľudí, všetko pekne oblečených, vychodiacich jednymi dvermi von a druhými zase niekam dnu. Nik sa o neho nezrel, ani nepýtal, kam chce ísť. Kto že by si tu všímal jednoduchého mlynára, každý myslel len na seba. Vše prebrnknul vedľa neho i kelner, nesúc v rukách hromadu pohárov s pivom a pánu majstro­vi veru aj prišla chuť naň, lebo si na večeru klobásy zajedol, po ktorej ho teraz smädilo. I umienil si, že potom, až bude divadlu koniec, pôjde aj on niekam na pivo.

Prv ale bolo treba dostať sa na predstavenie. I spýtal sa akéhosi mladého šviháka, že kadiaľ sa ide na to divadlo a ten mu ukázal na akýsi oblok, že vraj tam pri „kasse“ dostane biletu za korunu na státie. Na takú radu sa pán majster nahneval, hovoriac:

„Nuž ale ja mám ešte aj platiť? Ja, čo som kožuch na divadlo požičal, za to ja mám ešte platiť? A k tomu ešte korunu, že vraj na státie! Veď ani keď mi tam zaplatia za to, aby som stál, ja starý človek, ani vtedy nepôjdem. Zaplatiť a ešte stáť, no to je špás! Ktože to kedy slýchal?!“

I obzeral sa za nejakým známym a tu na šťastie zazrel tam pri dveroch známeho mu mestské­ho drába Vranu, ktorý tam poriadok udržoval a dotieravých učňov a parobkov trstenicou od dverí odháňal. Obrátil sa teda hneď k nemu s otázkou, či by ho nemohol zaviesť k jeho priateľovi Roháčekovi, ktorému on kožuch na divadlo požičal a ktorý mu za to sľúbil bezplatný vstup na predsta­venie. Vrana mu na to odvetil, že je Roháček v „galderobe“ za „bínou“, odkiaľ vraj nemôže odísť, lebo sa divadlo hneď začne, kázal ale pánu majstrovi počkať, že on odbehne k nemu spýtať sa, kam má pána majstra zašikovať. Netrvalo dlho a prišiel nazad so zvesťou, že vraj Roháček kázal zaviesť pána majstra na galeriu. Tam vraj si môže aj sadnuť na lavicu a bude mu pohodlnejšie, nežli dolu na prízemí.

„Nuž veď je mne jedno, kdekoľvek“, povedal pan majster, „len aby som mohol sedeť Lebo mi tu akýsi panák povedal, že vraj musím dať koru­nu a že budem stáť. Veď som vari nepojedol bláznivé huby, aby som platil a potom stál. Ja veru ani svätému, radšej sa hneď domov vrátim.“

Vrana ho uspokojil a vyviedol hore nejakými schodami ku dverom, kde stál na „varte“ jeho príbuzný, kostolník z „nižnieho konca“. Pán maj­ster si podal s nim pekne ruku, keď ale tamten pýtal od neho „vstupenku“, okríkol sa na neho:

„Nuž ale ešte aj ty chceš odomňa biletu? Veď som kožuch na divadlo požičal a tu človeka vyšikujú hore na akési „pánty“ a či povalu a nechcú ťa dnu pustiť.“

Heslo „Roháček kázal pustiť“, povedané Vra­nom, účinkovalo sťa čarovný prút a nebolo ďaľšej prekážky. Príbuzný kostolník potľapkal pána maj­stra s úsmevom po pleci a pustil dnu so slovami:

„No len choďte dnu strýco a sadnite si tu hneď naproti, tam je ešte prázdne miesto.“

Majster Korec vnišiel dnu a poobzeral sa. Videl tam pred sebou na galerii a kdesi dolu v hĺbke hrúzu „sveta“, že by cezeň ani jablko ne­bolo prepadlo i bolo mu divné, že je predsa tak ticho. Stúpal smelo ďalej i videl, že sa mnohí na­vôkol na neho pozerajú. Pomyslel si: treba sa pozdraviť. I zosňal úctive baranicu z hlavy a za­volal: Pán Boh daj dobrý večer! Tu ale, nástojte len, začne každý na neho kývať, že vraj „pst, pst, potichu!“

„Nuž ale som ja niečo zlého povedal, hľaďte že, veď som sa len pozdravil, ako sa patrí na po­riadneho človeka, keď niekam medzi ľudí prijde. Hm, hm!“ mrmlal si pod fúzy pán majster, po­zerajúc na voľakeho chasníka, vedľa ktorého sa na lavicu usadzoval.

V tom zbadal, že tam kdesi hodne na predku v nejakej otvorenej izbe shovárajú sa ľudia, zaiste tí, čo to divadlo hrali, no o čom hovorili, nebolo počuť, lebo dolu na prízemí trval akýsi šum, pri vieranie dvier a šepot. Predstavenie sa totiž len pred chvíľou začalo a ľudia sa so šuchotom usadzúvali. Mlynár Korec teda nenaslúchal hre, lež pozeral s údivom vôkol seba.

„Hm, hm“, hútal v sebe, „ako je to tu všetko čudne zariadené. Skoro ani v kostole. Celkom také lustre so sviečkami, len organa a oltára niet. Kanceľ by bol, a to až dva“, myslel si, keď uvidel dve proti sebe nachádzajúce sa lóže vo výške galerií. „No a aké pekné paničky sú tu naproti a dolu tiež“, dumal v sebe ďalej, „Hej, keby ma tak teraz videla moja stará, ako si na ne poku­kávam, hoci nemám ani „rešpektíra“, ako ten pán tam dolu, čo pozerá s ním sem nahor. Veru ne­viem, čo by povedala.“

Netrvalo dlho a nad tou izbou tam na predku — ako pán majster potom doma rozprával — spustila sa akási veľká maľovaná plachta, tak že nebolo viac nič vídať. Hneď povstala medzi obe­censtvom vrava, šuchot. No čo chvíľa tá plachta tam na predku sa znovu zdvihla a hovor utíchol. Každý uprel zrak ta na predok a tak urobil i pán majster. Dlho ale netrvalo a hra zase skončila, pri čom ktosi na flaute vyhrával, ale kto a odkiaľ, to pán majster nemohol vypátrať, hoci obzeral sa dobre na všetky strany.

Keď ta plachta spadla, podajedni ľudia začali sa hrnuť dvermi von, premávať sa sem a ta, až taký šramot povstal, že nebolo vlastnej reči počuť. Tu zrazu začul pán majster z jeho vlastnej praxe dobre mu povedomé „štimovanie“ huslí, potom začala hrať kdesi hudba a pán majster mal si oči vyočiť, kým odhalil tam poniže tej izby cigáňov-muzikantov, vyhrávajúcich nejakú smutnú, všech-svätovú melodiu.

Po dlhšej cnvíli kdesi zazvonili, muzika razom zatíchla, vrava prestala a plachta sa zodvihla. Bolo vídať na javisku zase inakšiu izbu, v ktorej shováraly sa dve ženské a toľko toho nadrkotaly, že bolo pánu majstrovi až zunované. V tom zrazu vnide dnu človek, v ktorom po hlase poznal hneď Roháčeka. Držal v ruke nejakého zastreleného vtáka a na sebe mal oblečený pána majstrov o­pravdivý, cifrovaný kožuch. Ako ho zazrel pán majster a videl svoj kožuch vystavený na obdiv toľkého sveta, nemohol sa zdržať, aby nevykríkol:

„Ľaľa, môj kožuch!“

No v tom ho už šťuchol do boka jeho sused a všetci ľudia navôkol začali pozerať na neho. Bolo čuť samé „pst, pst“, sťa by bolo tisíc hadov sypelo, ba i z prízemia začali nahor pozerať. No pána majstra to moc nemýlilo i osopil sa na svojho suseda:

„Nuž a čo že ma tu šťucháte? Kto že som ja, váš kamarát? A či sa ja nesmiem ohlásiť, veď je to predsa môj vlastný kožuch, čo som požičal...“

Nedopovedal, lebo v tom chytil ho za plece jeho príbuzný — kostolník tam odo dverí a začal ho tíšiť, šeptajúc mu do ucha, aby nič nehovoril, lebo tu musí každý ticho sedeť Pán majster i zatíchol, nehovoriac viac ani slova, len sa hniezdil dosť dlho na mieste. Mrzelo ho, že ho tak hatia vo vyjavení jeho citov.

I zahľadel sa na Roháčeka, ako tam chodil po javisku. Nuž to mal byť teda ten mlynár! Veru bol tak premenený, že keby nie jeho hlasu, ani by ho nebol poznal. Mal šedivé vlasy i bradu a pán majster len krútil hlavou, nepochopujúc, ako to mohol tak zarásť za tie dva týždne, čo sa ne­videli. Shováral sa práve s nejakým človekom čo mal byť podľa reči hrobárom a tomu sľúbil vrece múky

„Hm“, pomyslel si pán majster, „vrece múky ide darovať. Ako by to bolo len tak! A odkiaľ že ho vezme, keď sám nemá. Veď tam ani vriec nevídať, ba ani to nevyzerá ako mlyn. Ešte môj kožuch čo je mlynársky, ostatnie ani len nepáchne mlynom.“

Opona, totiž tá plachta spadla a zdvihla sa ešte raz a vtedy, keď ten mladý tam na javišti hodil flautu o zem, opona spustila sa zase a medzi obecenstvom bolo badať väčší ruch, nežli do­siaľ. Skoro všetko začalo sa sypať von. Pán majster myslel si, že už treba ísť Zamieril teda ku dverom a poloziac čapicu na hlavu, ťahal preč. V tom pri­stavil ho príbuzný kostolník s otázkou, že kam ide.

„Nuž reku domov. Veď vari nebudem tu no­covať. Žena bude už čakať na mňa.“

Kostolník sa usmial a povedal pánu majstro­vi, že divadlo sa ešte neskončilo a že ešte budú dve dejstvá.

„Čo za detstvá? A čo že sú to tie detstvá, ha? Či to budú pivo deliť? Lebo ja by som si veru vypil!“

Kostolník mu vysvetlil, čo sú to tie dejstvá a uspokojil ho, že by ešte poshovel a nikam neodchodil, kým sa divadlo neukončí, bo mu vraj miesto zasadnú. Pán majster ponáhľal sa teda chytro nazad a tu zbadal, že po II. dejstve pri­budlo akosi moc divákov a že začína byť stisk a tesno. Horko-ťažko podarilo sa mu dobyť ku svojmu miestu, kde si potom i kožuch vyzliekol, lebo začínalo byť nejak sparno.

„A či tu niet nejakého klinca, čo by som si tento kabát zavesil“, hovoril, obzerajúc sa, „mal som si ho nechať dolu v tej „galderobe“, čo ten Vrana spomínal.“

Napokon sadol si naň, čo mu aj dobre padlo, lebo lavica bola tvrdá, nie taká mäkká, „zama­tová“, ako bolo vídať tam dolu na prízemí. No ale to bolo len pre veľkých pánov, čo sú naučení na mäkkom sedávať.

Keď sa po cenganí opona znovu zodvihla, bolo vídať akúsi krčmu. Mlynská izba i s mlynárom kamsi zmizla. A tí, čo boli v tej krčme, za­čali sa shovárať o nejakých duchoch a či máto­hách. „Len aby sa nezjavily, keď ich toľko spo­mínajú, lebo spomínaj vlka a ten na záhumní,“ tŕpol pán majster a skutočne, keď opona spadla a zas sa zodvihla, bolo vídať cmiter s krížami a čochvíľa začaly chodiť po ňom akési mátohy v bielych plachtách zahalené. Pri tom padal sňah, ale odkiaľ? Ved hore nebolo neba vídať a vonku vari o takomto čase ešte nesňaží. Predsa, bolo jasno, hviezdy na nebi, keď pán majster z domu išiel. Veru si vydýchol, keď tie strašidlá zmizly, a prestal skučať vietor tam po cintoríne. Bolo to ozaj strašné a bude sa mu zaiste o tom snívať. Len aby potom na ceste do mlyna niektorú z tých mátoh nestretol.

Potom nasledovaly ešte viaceré „dejstvá“, hoci mu kostolník len dve povedal, lebo o pre­menách sa mu nezmienil. Pán majster videl potom, ako mlynár v jeho kožuch odetý poklad zakopával a ako spadol vedľa neho. Zaiste sa veľmi udrel chudák Roháček, lebo nemohol vstať, a ani len felčiara k nemu nezavolali.

Ku koncu bolo ešte videť poznovu krčmu a potom zase izbu vo mlyne, kde umierala mlynárova dcéra, lebo vraj veľmi ochorela a nebolo jej pomoci Ten mladý, čo bol bezpochyby jej mi­lencom, jej zase na flaute vyhrával.

Majster Korec bol rád, keď konečne skončilo sa to všetko a mohol pobrať sa preč Pravda, trvalo to dosť dlho, kým sa v tom stisku domotal nadol. Tu radšej počkal, aby ho niekde nerozgniavili. Ako tak stojí v kúte, zrazu udre mu ktosi na plece. Obzre sa a tu vidí priateľa Roháčeka už nie viac v kožuchu ako mlynára, ale oblečeného po pansky, bez brady a šedivých vlasov Zaiste sa dal chytro oholiť, pomyslel si pán maj­ster. Roháček sa usmial, a potrasúc rukou pánu majstrovi, vzal ho pod pazuchu a zaviedol do akéhosi „kasína“, že vraj na pivo. Pán majster sa dosť vzpieral, že musí ísť domov, bo je už neskoro, no Roháček ho nepustil. I usadil ho tam dnu za stôl, kázal mu složiť čiapku, vyzliekol mu nasilu kožuch a dal doniesť piva. Bolo tam hlučno, ľudí plno, dymu tiež dosť. Roháček štrngol si s pánom majstrom na zdravie a tomuto po toľkej žízni veru dobre padlo občerstvenie. Roháček rozkázal i po druhý raz piva a ponúkol pána majstra cigarkou. Tento sa dosť zdráhal, lebo doma nefajčieval, no keď Roháček naliehal a videl, že dovôkola všetko fajčí, pripálil si aj on. Roháček priviedol ku stolu viacerých známych mešťanov, medzi nimi aj toho, čo na divadle krčmára pred­stavoval, a títo všetci začali sa potom vypytovať pána majstra, že ako sa mu páčilo divadlo.

„Nuž reku, aby som vám pravdu povedal, nebolo mi to všetko po vôli,“ vyrukoval so svojou mienkou pán majster. „Nerobili ste to všetko dobre, tak ako ste mali. Veď keď ste už mlynskú izbu aj mlynára predstavili, mali ste ukázať aj mlyn, na koľko kolies a čo namele. Na to som bol tiež zvedavý. A tu ani len klepotu nebolo čuť a o vre­ciach so zbožím a múkou ani chýru. A potom prečože ste dali tej dievčici umreť? Škoda jej veru, taká pekná bola. Mohla ešte žiť. Mali ste k nej zavolať dochtora, veď ich tu v meste máte dosť, alebo aspoň felčiara, čo by ju bol vykuroval. A tuto nechajú ju nič po nič dokonať. Veru ste to nedobre robili, páni moji. Druhý raz to lepšie spravte. A nebolo hodno to celé divadlo toho, aby som naň prišiel,“ pokračoval pán majster s trpkosťou „Veď ma tam na tej galerii, či ako to voláte, tak usocali, ugniavili, že si ľadvie sotva cítim. Taký stisk bol tam až hrozné! Málo chybelo, že nejakého chlapca tam neďaleko mňa ne rozgniavili, len čo som ho ja oratoval, keď sa rozplakalo úbohé chlapä.“

Roháček a ostatní sa potuteľne usmievali a sľúbili pánu majstrovi, že na budúce to lepšie zariadia, len aby prišiel aj druhý raz.

Pánu majstrovi ale to pivo, štvrtý a či piaty pohár, čo tak s chuťou vypil, začalo pomaly v hlave krútiť, ani keď sa jeho koleso vo mlyne točí, a ten hovor, šum navôkol splýval v jeho ušiach dovedna, sťa klepot mlyna, keď žernov ide na prázdno. I ten dohánový dym ho akosi omamoval, tak že sa začal nedobre cítiť, lebo nebol ani na pivo, ani na fajčenie navyknutý. Keď teda hostia pri jeho stole začali sa tratiť po jednom do bočnej izby, kde bavili sa s „bielymi guľami na zelenom stole“, a keď začal cigáň Roháčekovi okolo ucha vyhrávať, pán majster zo strachu, aby neprišiel aj na neho rad, hľadel sa preč dostať.

„Tu by som ja veru chytro peria pustil,“ pomyslel si. I využil príležitosť, keď Roháček odišiel kamsi ku kellnerovi, sosňal chytro s vešiaka svoj kožuch a čiapku a ponáhľal sa von bez platenia. Však Roháček zaplatí, keď vedel rozka­zovať. Chôdza jeho bola akási neistá a ledva natrafil ku dverom. Chytro vyšiel na chodbu a odtiaľ na ulicu. Tu ovial ho čerstvý vzduch a on vdychoval ho do seba plnými pľúcami. Bola tmavá, všechsvätová noc a temno tak, že bolo sotva čo rozoznať.

Kdeže sa teraz obrátiť, hriešny človeče? Zájsť k švagrovi do Priehrady pre lampáš a psa, sa mu nevidelo. Kdeže bude teraz o polnoci ľudí búriť, veď by ho ani dnu nevpustili, takého nočného tuláka. Opierajúc sa teda o bakuľu, ktorá mu ešte zostala, umiernil si udreť kratšou cestou smerom k stanici a potom po záhumní medzi mosty a tak domov. Veď sa to dalo umieniť, ale úmysel previesť išlo ťažko. Hlava ťažká, sťa merica, navôkol tma ani v rohu a nikde ani svetla, ani človiečika. Nazad sa už štítil vrátiť a domov chcel sa dostať čím najskôr.

Ako tak habká dolu ulicou, zrazu čuje biť na kostolnej veži dvanástu hodinu. Huj, až tak zatriaslo ním a mráz prebehol mu po chrbte. Veď kdeže by aj nie, či sa patrí statočnej duši teraz o takom čase po vonku tĺcť, v takú hodinu, keď duchy chodia? „Noc má svoju moc,“ pomyslel si a keď vzpomenul si na tých bielych duchov a či mátohy tam na divadle, hrúza ho prechodila. Keby sa mu teraz tak zjavily tie strašidlá, čože by si počal? Alebo keby taký potrundžený v tejto tme zblúdil a zašiel niekam do Smrtnej ulice a odtiaľ na cmiter, veď by tam zkapal od strachu. Stisol bakuľu v hrsti a kráčal odhodlane, na všetko pripravený ďalej.

Pomaly došiel k nejakým humnám. „No predsa som len na dobrej ceste,“ pomyslel si, „len aby to tak išlo ďalej.“ V tom ale zrazu potkol sa na niečom a aký bol dlhý, taký sa vystrel na bruchu v nejakej hrádzi.

„Bodaj by vás parom uchytil s vašimi diva­dlami, aj s tým, čo ich vymyslel,“ vyhŕklo to z pána majstra, „keď sa človek musí potom túlať po noci ani pes bez gazdu.“ Horko-ťažko sa posbieral, ohmatal si údy a stúpal ďalej. Z nejakej chalupy tam u cesty sa ešte svietilo, a preto za­mieril tým smerom. Za čas mu to dobre šlo, len tam z ktoréhosi dvora vyrútilo sa na neho psisko s brechotom, že sa mu ledva ubránil s palicou.

Keď vyšiel do Priehrady a odtiaľ k strážnici na trati, oddýchol si. Rampa bola otvorená, prešiel bez prekážky. Ale potom, musel ostražite napre­dovať, aby nevhabal do nejakej bariny alebo do „Rybníka“. Veď by sa tam zamárnil na večné veky a viac by odtiaľ živý nevyšiel. Stúpal teda veľmi opatrne, habkajúc pred seba s bakuľou, a držal sa pevno na nohách, hoci sa mu v hlave točilo ani na zvrtli. Tak dostal sa šťastlive cez dva mosty a mal nasledovať tretí. Že sa medzitým trirazy prevrhol, z toho si už nič nerobil. Cítil chládež rieky a čul jej hukot za sebou, z čoho súdil, že je na dobrej ceste. I uzrel pred sebou v diaľke nejaké svetielko kmitať sa. Myslel si, že je to akiste jeho mlyn a že jeho stará, chuderka nedočkavá svieti ešte a čaká na neho Udrel teda tým smerom a šiel poľom dosť dlho i cez nejaký mostík, no zblížiť sa k tomu svetlu nijak nemohol. „Len aby to nebol ten svetlonos, čo ľudí po mo­čiaroch vodieva,“ napadlo mu Odrazu, ako tak hľadí uprene na to svetielce, zabudol šmátrať ba­kuľou vopred seba a v tom čľups! už bol v ne­jakej barine dolu bruchom.

„Kdeže sa to ja motám, veď vari nemám otruby v hlave,“ zašomral, keď sa celý zamočený a zamazaný zviechal z bariny, ktorá na šťastie bola plytká, len taká kaluž. Zbadal, že nejde do­brým smerom, že pochybil cestu, miesto do mlyna že ide v bok do poľa, kde býva o samote statkár Kúdeľa. Chcel sa teda vrátiť, no nemohol sa akosi vymotať odtiaľ, videlo sa mu, že sa krúti vždy na jednom mieste, až konečne po dlhom blúdení poľom našiel sa zrazu nenazdajky pred svojím mlynom, ktorého klepot zdal sa mu teraz hudbou anjelskou

Bolo už hodne nad ránom, už sa aj kohúti ozývali, keď pán majster zabúchal na okno vo mlyne Dosť dlho váhal, rozmýšľajúc, či má za­klepať a ženu budiť a či má ísť radšej na šopu do sena nocovať Tam by ale do rána nevydržal, lebo by ho zima preberala, ba taký netriezvy mohol by aj zamrznúť, zaspať na večné veky V izbe bola tma, pani majstrová už dávno spala Keď počula búchať na okne, chytro zahodila niečo na seba a vyšla so svetlom mužovi dvere otvoriť.

Keď ho uzrela vo dveroch pred sebou takého zamazaného, namočeného a zavoňala na ňom dohánový dym a zápach piva, skoro jej kahanec z ruky vypadol. I spustila na neho, sťa by hrachom sypala:

„Nuž ty mátoha a kdeže sa ty túlaš? Ty ľump voľajaký, takto si sa mi doriadil v tom meste! Nuž či sa to svedčí na poriadneho človeka takto po noci sa túlať do rána ani sova? Pakuj sa mi dnu oriadiť sa!“

Pán majster vnišiel zkrúšene dnu, vyzliekol sa a zvalil na posteľ. Dlho nenaslúchal kázni pani majstrovej, lebo utrmácaný a premožený štrapáciami a ochmelením v hlave čochvíľa chrápal, ani čo by bol vahany strúhal...

Keď na tretí deň doniesol Roháček kožuch s poďakovaním a s úsmevom začal dohovárať pánu majstrovi, že kam sa ztratil zavčerom, keď zmizol ani gáfor bez odobierky, pán majster mu len tak cez zuby odsekol:

„Prvý aj posledný raz som bol na tej komedii, čo vy divadlom zoviete. Nech si chodí naň kto chce, ale mňa ta viacej nedostanete,“ a ne­chajúc Roháčeka tak, išiel nasýpať do koša.